আমার নিকট যজ্ঞাদি কর্মে ব্রাহ্মণদের উদরপূর্তির চাইতে দীন দরিদ্র প্রজাদের কল্যাণার্থে জলাধার নির্মাণ অথবা পূর্তকার্যের জন্য অর্থব্যয় অধিক প্রয়োজনীয় বোধ করতাম। ব্রাহ্মণদের যজ্ঞের ধূমে তো আর ফসল উৎপাদিত হয় না। তা হয় কৃষকের ভূমি কর্ষণে এবং তার জন্য জল তথা আনুষাঙ্গিক অনেক কিছুর প্রয়োজন আছে। অবশ্য ব্রাহ্মণেরা কৃষকদের এই কথা বলে তঞ্চকতা করে যে, যজ্ঞাদি না করলে মেঘের সঞ্চার হয় না, ফলে বৃষ্টিও হয় না। তারা যজ্ঞ করে বলেই যজ্ঞধূমে মেঘ এবং তার থেকে বৃষ্টিপাত ঘটে এবং কৃষিকার্যের সহায়তা করে থাকে। একারণেই লোক হিতার্থে তাঁরা বৃষ্টি ও জলের দেবতা অগ্নি, ইন্দ্র ও বরুণকে ঋকমন্ত্রে হব্য, কব্য দ্বারা যজ্ঞ করে তুষ্ট করে থাকেন।\nবলা বাহুল্য, এসবই ব্রাহ্মণদের চাতুরী। চার্বাক একারণেই তাদের ‘ভন্ড, ধূর্ত এবং প্রবঞ্চক বলে উল্লেখ করেছিলেন। বৈদিক ব্যবস্থার দিন অতিক্রম করে ব্রাহ্মণেরা ক্রমে শাস্ত্র পুরাণাদি রচনা করে ব্রাহ্মণ্যতন্ত্রের বিস্তার করেছে এবং সমগ্র সমাজকে চাতুর্বণীয় এক ব্যবস্থার দ্বারা শক্ত ও অলঙ্ঘনীয় ঘেরাটোপের মধ্যে আবদ্ধ করে ফেলেছে। সুতরাং চার্বাক যাই-ই বলুন এই সনাতন আবেষ্টনী থেকে আর্যাবর্তীয় মানবসমাজকে মুক্ত করা আদৌ সহজ হবে না। মানুষকে এই মোহপাশ থেকে মুক্ত করা বহুযুগের বহু ভিন্ন তপস্যার দ্বারাই করা সম্ভব। তবে তার থেকে কথা শুনে আমার মনে হয়েছিল, চার্বাকের কথায় সত্যতা আছে, কারণ তার অনেক কিছুই যুক্তিপূর্ণ। কিন্তু শুধুমাত্র তত্ত্ব আউড়ে কোনও প্রতিষ্ঠিত ব্যবস্থাকে ভাঙ্গা যায় না। সম্পূর্ণভাবে না হলেও আমি এই ব্রাহ্মণ্য প্রাধান্য খর্ব করার চেষ্টা করেছিল। ফলে, তারা পান্ডবদের আশ্রয় করে আমাকে সবান্ধব উন্মূল করতে সাময়িক ভাবে হলেও সমর্থ হয়েছে। কিন্তু কোনও কিছুই হঠাৎ উৎপন্ন বা হঠাৎ বিনষ্ট হয় না। এর সবটাই প্রকৃতির নিয়মে ঘটে থাকে।\nআমি স্বভাবগত ভাবে যা, তার থেকে নিজেকে অন্যভাবে প্রতিষ্ঠা দেবার জন্য মিথ্যে আড়ম্বর অথবা ভান করি না। আপাতদৃশ্যে আমার মধ্যে তথাকথিত মন্দের ভাগ বেশি। কিন্তু সেটাতো আমার স্বভাব। সেক্ষেত্রে তথাকথিত ভাল বলে নিজেকে প্রমাণের চেষ্টা করাটাকে আমি ভণ্ডামি বলে মনে করি। মানুষের মধ্যেই রিপুর আধিপত্য কম বেশি থাকে, সেটা প্রাকৃতিক ধর্মই। আমার মধ্যেও তা আছে। হয়ত কিছু বেশিই তার প্রকাশ। কিন্তু আবার বলি, সেটাই আমার স্বভাব। হয়ত আমার জন্য বাল্যকাল থেকে কিছু ভিন্নভাবে পরিপালন করার প্রয়োজন ছিল। হয়ত, তাহলেও তার ফল আরও খারাপই হত। তবে তার অর্থ-এ নয় যে, আমি যেসব অন্যায় আচরণ করেছি, পাণ্ডবেরা তার থেকে মুক্ত। কিন্তু প্রাচীন কৌরবেরা তেমনই বিচার করে থাকেন।\nবেশ, যদি তাই হয়, যদি আমিই সব দোষে দোষী এবং পাণ্ডবেরা নির্দোষ এমনটাই হয়, তবে তারা আমাকে সবান্ধব বন্দী করে, এই যুদ্ধটাকে বন্ধ করলেন না কেন? আসলে আর্যাবর্তীয় ছোট বড় সব রাজারই এই যুদ্ধে কিছু না কিছু স্বার্থ ছিল। কেউই শুধুমাত্র কর্তব্য বা শান্তি প্রতিষ্ঠার মহতী উদ্দেশ্যে এই দ্বি-পাক্ষিক যুদ্ধে যোগদান করে নি। আসলে এটাই তথাকথিত ক্ষাত্রধর্মের রীতি। আবার এক পক্ষ অন্য পক্ষকে এজন্য যে দায়ী করবে, তাতে ওই রীতির মধ্যেই পড়ে। ব্রাহ্মণ এবং ক্ষত্রিয় বর্ণীয়রাই এই সমাজের ক্ষমতায় অধিষ্ঠিত বহুকাল অবধি। অন্য বর্ণের মানুষদের তাদের উপর কোনও কথা চলবে না। আমার শাসনক্রমে এই ভেদটা আমি কমিয়ে আনতে চেয়েছিলাম। একারণে তারা আমার উপর অসন্তুষ্ট ছিল এবং আমাকে ব্রাহ্মণদ্বেষী তথা ক্ষত্রাচার বিরোধী বলে প্রচার করত। কিন্তু ব্রাহ্মণ এবং ক্ষত্রিয়দের কোনও স্বার্থবিরোধী কাজ সে অর্থে আমি করিনি। আমি শুধু যতটা সম্ভব ততটাই সর্বসাধারণের স্বার্থ রক্ষা করার চেষ্টা করতাম।\nকৃষ্ণ জানত, বর্তমান সমাজে ব্রাহ্মণেরাই সব চাইতে প্রভাবশালী। রাজ্য শাসনে তাদের বুদ্ধি ও মন্ত্রণা না থাকলে ক্ষত্রিয়রা উপযুক্ত ভাবে রাজত্ব পরিচালনা করতে পারত না। অবশ্য একথা বলছিনা যে এই ব্যবস্থায় সব সময়ই শাসনকার্য ত্রুটিপূর্ণ হত, বা জনগণ কষ্টে থাকত। অনেক নৃপতিই ছিলেন প্রজাবৎসল। সেখানে কৌশলগত ভাবে ব্রাহ্মণ মন্ত্রীদের ব্যবহার করে রাজা ন্যায্য শাসনের ব্যবস্থা করতে পারতেন। কিন্তু সে সব দীর্ঘ কথা, এখন বলার উপায় নেই।\nআমি জানিনা, আমি আর কতক্ষণ আছি। আমার জীবৎকালের মধ্যে আমি জেনে যেতে পারব তো, আমার ওই সর্বশেষ বীরত্রয়ী অদ্যকার নৈশ সমরে কতদূর কি করতে পারল। আমার জন্য সুখকর কোনও ঘটনা বা সংবাদ অবশিষ্ট আছে বলে আমি আর মনে করি না। তথাপি আমার অন্তরস্থ ক্রোধ এবং অভিমান দূরীভূত হচ্ছে না। কিন্তু এই ক্রোধ বা অভিমান কার উপর? তা কি ভীমের উপরে? সাধারণ দৃষ্টিতে তাই মনে হয় বটে, কিন্তু সেটা সর্বৈব সত্য নয়। ভীম একজন যোদ্ধা। কিন্তু যেহেতু সে অন্যায়ভাবে যুদ্ধ করেছে এবং অকারণ আমার মাথায় পদাঘাত করেছে, সে কারণে তাকে আমি ঘৃণা করি। ক্রোধ তো, যুদ্ধের ধর্ম। তবে এই কুরুপান্ডব আহবে(??) আমার প্রকৃত ক্রোধ কৃষ্ণের উপর। আমি বিশ্বাস করি, কৃষ্ণ যদি এই দুই পক্ষের মধ্যে কূটনীতির বিস্তার না করত, তবে বিরোধটা যুদ্ধ পর্যন্ত যেত না। একমাত্র প্রবল স্বার্থসন্ধি কৃষ্ণই যুদ্ধটাকে অনিবার্য করে তুলেছিল। অনেকের ধারণা কৃষ্ণের নেতৃত্বে বা কর্তৃত্বে যাদবেরা স্বার্থশূন্যভাবে সর্বদা পান্ডবদের সহায়তা করেছে। কিন্তু সেটা আদপেই নয়। আমি জানি রাজসূয় যজ্ঞ উপলক্ষ্যে কৃষ্ণ যাদবদের স্বার্থে কতটা ধন পাণ্ডবদের নিকট থেকে গ্রহণ করেছিল। অথচ, সে কখনও সে প্রসঙ্গে পরিস্কারভাবে কোনও বক্তব্য নিবেদন কারুর কাছেই করেনি। তার সব চাইতে চাতুর্যপূর্ণ মিথ্যে প্রচারটি হল যে সে পাণ্ডব এবং আমাদের সমদৃষ্টিতে দেখে। যুদ্ধের ব্যাপারে নাকি তার আদৌ কোনও পক্ষপাতিত্ব ছিল না।\nযদিও মহর্ষি বেদব্যাস, গাঙ্গেয় ভীষ্ম, বিদুর ইত্যাদিরা কৃষ্ণের ঈশ্বরত্বে বিশ্বাসী ছিলেন। সে কারণে তাঁরা তার উপরে কোনও কথা বলতেন না এবং সর্বৈবভাবে - তাকে বিশ্বাস করতেন। আমি আজ পর্যন্ত কোনওদিনই তাকে ঈশ্বর বলে গণ্য করিনি। আমার কাছে সে একজন লোভী, ধূর্ত, ষড়যন্ত্রকারী এবং হৃদয়হীন যন্ত্রবৎ মানুষ ছাড়া আর কিছুই না। কোনও সুযোগ উপস্থিত হলেই সে নিজের এবং গোষ্ঠীর স্বার্থে তার সদ্ব্যবহার করত। সেখানে নিজের ব্যক্তিগত স্বার্থও তার কাছে তুচ্ছ ছিলনা। তার ক্ষমতা বিস্তৃতির আকাঙ্ক্ষার কোনও নির্দিষ্ট সীমা ছিল না। তার ধর্মরাজ্য স্থাপনার পদ্ধতি ছিল অতিমাত্রায় ভেদবাদি।\nবলা হয়, আমি পাণ্ডবদের সূচ্যগ্র ভূমি দিতে প্রস্তুত ছিলাম না। আমার পক্ষে তাদের রাজ্যভাগ চাওয়াকে অগ্রাহ্য করাকে কি কারণে অন্যায় বা অযৌক্তিক বলা যায়? কোন্ ন্যায় শাস্ত্রমতে সূচ্যগ্রভূমিও আমি তাদের দিতে বাধ্য? প্রশ্নটা এখানে কম বা বেশি ভূমি হস্তান্তর করা নিয়ে নয়। যদি আমি সামান্যতম ভূমিও তাদের বাধ্যতামূলকভাবে দিতাম, তাহলে কি রাজত্বের উপর তাদের অধিকার স্বীকার করে নেওয়া হত না? অজ্ঞাত কুলশীল কোনও ব্যক্তি বা ব্যক্তিবর্গ যদি কোনও পরিবারে আশ্রিত হয়ে, সেই পরিবারের সম্পত্তি গ্রাস করতে চায়, ন্যায় বা অর্থশাস্ত্রের কোন্ বিধি বলে তাকে সঙ্গত বলা যাবে? গৃহস্থ কি সেক্ষেত্রে তার কুলস্বার্থ ত্যাগ করবে? সেক্ষেত্রে উদ্ভূত বিরোধের জন্য দায়ী কে? অথবা সেজন্য যুদ্ধ অনিবার্য হলে গৃহস্থের যুদ্ধ অন্যায় যুদ্ধ এবং প্রমাদ সৃষ্টিকারী আশ্রিতদের যুদ্ধ ধর্মযুদ্ধ হয় কিভাবে? পান্ডবেরা কৃষ্ণের মন্ত্রণায় কি অত্যাচারিত, নিপীড়িত সাধারণ প্রকৃতি-পুঞ্জের স্বার্থে অনোন্যপায় হয়ে এই যুদ্ধে লিপ্ত হয়েছিলেন, না ব্যক্তিগতভাবে সম্পত্তি এবং ক্ষমতা লাভের উদ্দেশ্যে তারা তদানীন্তন আর্যাবর্তীয় মৎস্য, সৃঞ্জয়, পাঞ্চাল, মগধ, চেদি, যাদব অভিজাততন্ত্র এবং অন্যান্য রাজশক্তি সমূহের আন্তঃ তথা পারস্পরিক বৈরকে অবলম্বন করে এই অনাকাঙ্খিত ক্রুর যুদ্ধের অনুষ্ঠান করেছিল?\nমানুষের স্বার্থে যে কোনও যুদ্ধই কি ন্যায় এবং শান্তির পরিপন্থী নয়, যদি তা শুধুমাত্র ক্ষমতা কুক্ষিগত করার উদ্দেশ্যেই হয়? যুদ্ধ নিবারণের জন্য যুদ্ধও কি সত্যই শেষ বা ন্যায়যুদ্ধ বলে আখ্যাত হতে পারে? প্রাচীন পুরাণ কথায় কি এরকম ইঙ্গিত কোনও যুদ্ধান্তকালে আমরা প্রত্যক্ষরূপে দেখেছি? যদিও তাত্ত্বিকভাবে তেমন বলা হয় বটে, কিন্তু বাস্তব কি বলে? এসব আমার বিচারে যে ছিল না এমন নয়, তবে আমার স্বভাবকে আমার শুভবুদ্ধি কখনওই অতিক্রম করতে পারে নি। এটা আমার ত্রুটি, সে বিষয়ে সন্দেহ নেই। আবার এও মনে হয়, আমার স্বভাব বুঝে কেউ যদি আমাকে সঠিক পথে পরিচালনা করত, আমি ভিন্নরকমের মানুষ হতে পারতাম। আমার একটা বদ্ধমূল একগুঁয়েমি এই যে, যুদ্ধের ভয় দেখিয়ে আমাকে কেউ নত করতে পারবে না। প্রথম থেকেই আমি পাণ্ডবদের আমাদের আত্মীয় বা জ্ঞাতি বলে গ্রহণ করতে পারিনি। লোকশ্রুতি প্রমাণ নয়। তারা জ্ঞাতি হলেও প্রকৃতপক্ষে প্রথম থেকেই জ্ঞাতি শত্রু। তাদের হস্তিনাপুরে আগমনের পর থেকে জ্ঞাতি-শত্রুতার সূত্রপাত হয়েছিল। তখন যুধিষ্ঠির তথা তাঁর ভ্রাতাদের এবং আমার যা বয়স তাতে শত্রুতার সূত্রপাত আমাদের দ্বারা হওয়া সম্ভব ছিল না। প্রবীন কৌরবেরা এবং মাতা কুন্তির এ ব্যাপারে ভূমিকা অস্বীকার করা যায় না। আবার বলি, একমাত্র যুধিষ্ঠিরকেই পাণ্ডবদের মধ্যে আমি একজন প্রকৃত মানুষ বলে মনে করি। একমাত্র যুধিষ্ঠিরই পারতেন আমাকে সুপথে পরিচালিত করতে। কিন্তু কৃষ্ণ, ভীম, অর্জুন, সাত্যকি ইত্যাদির প্রভাবে তিনি পরিচালিত হয়েছিলেন বলেই যুদ্ধটা ঘটলই। তিনি-ই পারতেন যুদ্ধ পরিহার করতে। কিন্তু আগেই বলেছি, ব্যাপারটা কোনও একক ব্যক্তিত্বের উপর নির্ভর করে ঘটেনি। আর্যাবর্তের অধিকাংশ ছোট বড় রাজশক্তি এজন্য দায়ী।\nবিপুল বেদনা শরীরে নিয়ে এইসব এলোমেলো ভাবনা ভেবে যাচ্ছি। গদাপ্রহারে ভূলুন্ঠিত হওয়ার সঙ্গে সঙ্গেই যদি প্রাণ বিয়োগ হত তো কোনও পশ্চাত্তাপ থাকত না। বেঁচে থাকার এই যন্ত্রণা সহ্য করা আর সম্ভব হয়ে উঠছে না। গুরুপুত্র অশ্বত্থামা এবং তার সঙ্গের দুই যোদ্ধা শেষ পর্যন্ত কী সুসংবাদ আনতে পারবে তা বুঝে উঠতে পারছিনা। খুব যে একটা আশা করে আছি এমন নয়। আবার আন্তরিকভাবে যে সেরকম সাফল্যই চাই এমনও বলতে পারি না। রক্তপাত অনেক হয়েছে, অবশিষ্ট সামান্য কয়েকজনের রক্তপাতে কার কি লাভ হবে? তাছাড়া, এখন রাজ্যলাভ করে কোন্ পক্ষই বা কিভাবে ভোগ করবে? কাকে নিয়েই বা? সবই তো ধ্বংসপ্রাপ্ত।\nএতক্ষণ যা চিন্তা করেছি, তা শুধু আমার আত্মদোষ স্খালনেই সীমাবদ্ধ। আমার নিজস্ব স্বভাবগত ত্রুটি, অপরাধ বিষয়ে বিশেষ কিছু চিন্তা আমার মধ্যে উদয় প্রায় হয়ইনি। আমার মনে এখনও একটা আকাঙ্খা সুপ্তাকারে বিরাজিত রয়েছে যে আমার এই সর্বশেষ বীর ত্রয় নিশ্চয়ই এক অসাধ্য সাধন করবে। অন্তত আমার মৃত্যুর অব্যবহিত ক্ষণে এই বিপুল বিষাদের মধ্যেও এক চিরপোষিত আকাঙ্ক্ষার তৃপ্তির হর্ষ আমি পাব। এটাই আমার চরিত্রের সবচেয়ে বড় ত্রুটি। আমি কখনওই পান্ডবদের সহ্য করার কথা ভাবতেই পারি না।\nএখন ভাবছি, পান্ডবদের কি দোষ ছিল এমন? এক তাদের পিতৃপরিচয় কুয়াশাচ্ছন্ন ছিল। কিন্তু আমি তো এই বিষয়টার উপর কোনওদিন গুরুত্ব আরোপ করিনি অন্যদের বেলায়। কর্ণের জন্ম বিষয়ে, বিশেষত তার জন্ম এবং কূল বিষয়ে যখন অস্ত্রশিক্ষা-প্রদর্শনী কালে ভীম অভব্য উক্তি করেছিল, তখন তো আমি উপযুক্ত শাস্ত্রবাক্যে তাকে তিরস্কারই করেছিলাম। তাহলে পাণ্ডবদের বিষয়ে আমি অত অসহিষ্ণু হয়েছিলাম কেন? মানুষ তো তার জন্মের জন্য দায়ী নয়। পাণ্ডবেরা যাঁর বা যাঁদের বীর্যজাত হউক না, তারা যে মাতা কুন্তি এবং মাদ্রির গর্ভজাত সে বিষয়ে তো ভুল নেই। রাজ্যাধিকারের প্রশ্নে পরে আসছি। পাণ্ডু পুত্রোৎপাদনে অক্ষম ছিলেন বলে, তাঁর স্ত্রীদ্বয়ের সন্তানাকাঙ্খা পূরণের জন্য ক্ষেত্রজ পুত্র ধারণ করার অধিকার থাকবে না কেন? কিন্তু আমি যখন কুন্তির তিন সন্তান ধারণকে বিধি বহির্ভূত বলে আখ্যা দিয়েছিলাম, তখন ভাবিনি যে বিষয়টা এমন কিছু রীতি বহির্ভূত নয় এবং মাতা কুন্তি ও মাদ্রির নিজস্ব আকাঙ্খাটাই সেখানে সবচাইতে গুরুত্বপূর্ণ, শাস্ত্রীয় খুঁটিনাটি বিচার বা নিয়ম নয়।\nপুত্রোৎপাদন বিষয়ে স্মৃতিশাস্ত্রের নিদান এক এক যুগে এক এক রকম। পুরাকালে নারী গাভীর মত মুক্ত এবং স্বেচ্ছা বিহারিণী ছিল। ক্ষেত্রজ বিধির প্রচলন যুগের প্রয়োজনে এসেছে। বর্তমানে আবার তার রীতি বদল হচ্ছে। তবে সন্তান লাভের সঙ্গে, সম্পত্তির অধিকারের সম্পর্ক যত বাড়ছে, ততই ক্রমশ রীতি পরিবর্তিত হচ্ছে এবং সামাজিক জটিলতাও বাড়ছে। পাণ্ডবদের সহিত, আমাদের যাবতীয় সংঘাতের মূলে রয়েছে ভূমির উপর অধিকারাকাঙ্খা। আমার সবচাইতে বড় অন্যায় এই যে আমি মাত্রাধিকভাবে ভূমি-লোভী। এই লোভ ক্রমশ আমাকে অতি মৎসর করে তুলেছিল। মনে পড়ছে যুধিষ্ঠিরের প্রস্তাবে আমি মাত্র পাঁচটি গ্রাম দিতেও স্বীকার করিনি, এমনকি দম্ভের সঙ্গে বলেছি, ‘বিনা যুদ্ধে সূচ্যগ্র ভূমিও তাদের দেব না। দীর্ঘকাল, তাদের বনবাস- অজ্ঞাতবাসে পাঠিয়ে এবং নিরঙ্কুশ রাজত্ব ভোগ করে আমার লোভের সীমা বর্দ্ধিতই হয়েছিল। উপরন্তু যে সামান্য রাজ্যকালে তারা নিজ উদ্যোগবলে প্রভূত ধনার্জন করেছিল, তার জন্যও আমার মাৎসর্য বৃদ্ধি হয়েছিল। যদিও আমি বলেছি যে পররাজ্য লুন্ঠন বা অধিকার করায় আমার প্রবৃত্তি নেই, কিন্তু যেহেতু পাণ্ডবদের আমি প্রথম থেকেই শত্রুরূপে গণ্য করতাম, তাদের সম্পদবৃদ্ধি বা সেই সম্পদ যে কোনও উপায়ে হস্তগত করা আমার কাম্য ছিল। আমার বিচার ছিল যেহেতু পাণ্ডবেরা জন্মসূত্রে কুরুকুলজ নয়, সে কারণে কুলের সম্পত্তিতে তাদের অধিকার থাকতে পারেনা। আসলে আমি কৈশোরাবধি, তাদের তেজ, বীর্য, উদ্যম প্রভৃতির আধিক্যে ভাবিত ছিলাম যে যদি তারা সামান্যতম ভূমিতেও অধিকার লাভ করে, তবে অতিশীঘ্রই তারা তার উপর আশ্রয় করে বিশাল রাজত্বের নির্মাণ করবে এবং আমিও রাজ্যহারা হব। এ ব্যাপারে আমার বিচারে ভুল ছিল না। যা যা আমি করেছি, বিপরীত-ক্রমে তারাও তাইই করত।\nদ্রৌপদির স্বয়ংবর সভায় অংশগ্রহণ, তাদের তৎকালীন অবস্থার প্রেক্ষিতে আদৌ কাকতলীয় ছিল না। মনে হয়, গুপ্তাবস্থায় থাকার সময়ই কৃষ্ণের সঙ্গে তাদের যোগাযোগ ঘটেছিল এবং তার কূটবুদ্ধিতেই আমাদের চিরশত্রু পাঞ্চালদের সঙ্গে পাণ্ডবদের সৌহার্দ্যের সূত্রপাত হয়। দ্রুপদের সঙ্গে কৌরবদের বিগত যুদ্ধে অর্জুনের বীর্যবত্তা গুরু দ্রোণকে মুগ্ধ করেছিল। সেই বিরোধটা ছিল দ্রুপদ বনাম(??) দ্রোণের। দ্রুপদ অর্জুনকেই দ্রৌপদির জন্য উপযুক্ত পাত্র রূপে সিদ্ধান্ত করে লক্ষ্যভেদের নিয়ামাবলি ওইরূপ করেছিল। কিন্ত সে কারণে ওই ব্যাপারটাকে রাজনৈতিক রীতিই বলা যেতে পারে। কুরু এবং পাঞ্চালদের রাজ্য সীমানা নিয়ে শত্রুতা দীর্ঘকালের। কৌরব কুল ধ্বংস দ্রুপদের কাম্য ছিলই। পাণ্ডবেরাও আমাদের বিরোধে অতিষ্ঠ হয়ে নিজেদের শক্তিবৃদ্ধির প্রচেষ্টা চালিয়ে যাচ্ছিল। কৃষ্ণ পক্ষে থাকায় কূটনীতিতে তারা ক্রমশ অগ্রগামী হচ্ছিল।\nযাদবদের সঙ্গে কৌরবদের কোনও প্রাক্তন শত্রুতা ছিল না, বরং উভয় গোষ্ঠীর মধ্যে বৈবাহিক কুটুম্বিতা ছিল। শূরসেন কন্যা মাতা কুন্তি কৃষ্ণপিতা বসুদেবের ভগিনী ছিলেন। কৃষ্ণপুত্র শাম্ব আমার কন্যা লক্ষণাকে বিবাহ করেছিল। যদুকুল গোষ্ঠীগত ভাবে ক্ষুদ্র ক্ষুদ্র উপগোষ্ঠীতে বিভক্ত ছিল। তাদের নেতৃত্বে বলদেব এবং কৃষ্ণ পরস্পরের প্রতি সৌহার্দ্যপূর্ণ সম্পর্কে আবদ্ধ হলেও, বলদেব অনুগামীরা সকলেই কৃষ্ণের অনুগত ছিল না। কৃষ্ণের কৌশলে সব গোষ্ঠীকে নিয়ে যাদব অভিজাততন্ত্রের সৃষ্টি হয়েছিল। সেখানে কৃষ্ণের ইচ্ছাই শেষ কথা হলেও স্বেচ্ছাচারী গোষ্ঠীও অনেক ছিল। কুরুক্ষেত্র যুদ্ধে এইসব গোষ্ঠীরা আমার পক্ষে যোগ দেয়। কৃষ্ণ অনুগামীরা সদলে কৃষ্ণের সহিত পাণ্ডবপক্ষে যায়। বলা বাহুল্য, উভয়পক্ষের যাদব সৈন্যই অধিকাংশ ধ্বংসপ্রাপ্ত হয়েছিল। কৃষ্ণ মৌখিকভাবে বলেছিল, এই যুদ্ধে সে কোনও পক্ষ অবলম্বন করবে না বা অস্ত্রধারণও করবে না। আমি মূর্খের মত একদিকে একা কৃষ্ণ অপরদিকে এগার সহস্র নারায়ণী সেনার মধ্যে, নারায়ণী সেনাকেই নিয়েছিলাম। কিন্তু কৃষ্ণ নিরপেক্ষ ছিল না। অস্ত্র না ধরার প্রতিজ্ঞাও পিতামহ ভীষ্মের তীব্র বানবর্ষণে ভঙ্গ করতে হয়েছিল তার। তবে তার ক্ষুরধার চক্রান্তকারী কূটবুদ্ধি সর্বঅস্ত্রের সেরা অস্ত্র রূপে সে পাণ্ডবপক্ষে ব্যবহার করেছিল। সেটাই শেষ পর্যন্ত পাণ্ডবদের বিজয় এনে দিয়েছিল।\nযুদ্ধ একটা নিষ্ঠুর কর্ম এবং নিঃসন্দেহে ক্ষত্রিয় নামধারী ব্যক্তিরা সেই নিষ্ঠুরতার অংশী হয়। এই যুদ্ধে নিষ্ঠুরতার, মানবসুলভ আচার বিচারের কোনও ভূমিকা কোনো পক্ষেই ছিল না। তবে একথাও সত্য যে ক্ষত্রিয়রা এক্ষেত্রে কিছু নিয়ম বন্ধ ক’রে থাকে উভয় পক্ষেরই স্বার্থের কারণে। এই যুদ্ধেও উভয় পক্ষ মিলে সেই নিয়ম বন্ধ করেছিল। কিন্তু তুলনামূলকভাবে পাণ্ডবেরা বেশিরভাগ ক্ষেত্রেই নিয়ম লঙ্ঘন করেছে। আমাদের কথা ইতিপূর্বেই বলেছি। কিন্তু এখন আমি মৃত্যু পথযাত্রী, সর্বস্বরিক্ত অবস্থায় যে জিঘাংসার প্রকোপে পড়ে গুরুপুত্র অশ্বত্থামাকে সৈন্যবিহীন সেনাপত্যে বরণ করে পাণ্ডব নিধনে পাঠালাম, তা যেন নীতিগতভাবে মেনে নিতে পারছিনা। আমার পতনে যুদ্ধের সমাপ্তি হয়েছে এটা স্বতসিদ্ধভাবেই সকলে মেনে নিয়েছিল। এখন অশ্বত্থামার প্রতিহিংসাটা পক্ষ বিচারে কৌরবপক্ষে বর্তায় না, সেটা একান্তই ব্যক্তিগত আক্রোশবশতঃ একটা অসম তথা অন্যায় হত্যাকাণ্ডরূপে আমার অপযশ ঘোষিত করবে। কিন্তু জ্যা-আকর্ষিত তীর এবং মুখের বাক্য একবার নির্গত হলে আর ফিরে আসেনা। অবধার্যভাবে তা নির্ধারিত ফল আহরণ অবশ্য করবে।\nতবে ব্যাপারটা যদিও শুনতে অবাস্তব মনে হবে, তবুও বলছি, কেন যেন আমার মনে হচ্ছে যে অশ্বত্থামার উদ্যোগ একটা ঘোর অমঙ্গলের সূচনা করবে। আমার মন মানসে একটা হর্ষ ও বিষাদ যুগপৎ আনন্দ ও শঙ্কার সৃষ্টি করছে। আবার ভাবছি, যাক শেষ কামড়টা তাহলে আমি যাবার সময়ই দিয়ে যাই। যুদ্ধটাতে তাহলে বিজয়ী বলে কেউ থাকবে না। জনশ্রুতি এই যে সম্মুখ যুদ্ধে যেসব বীর রণশয্যা লাভ করে, তারা অক্ষয় স্বর্গের অধিকারী হয়। যদিও সখা চার্বাক হয়ত বলবে, ‘স্বর্গ-টর্গ সবই ইহজাগতিক। মৃত্যুর সঙ্গে সঙ্গে সবকিছুই পঞ্চভূতে লীন হয়ে যায়। তবে প্রকৃতির রহস্যের সব কিছুতো আমরা জানিনা। মৃত্যুর পরপারে কোনও অস্তিত্ব থাকতেও তো পারে। থাকলে অবশ্যই বেশ হত। চার্বাক বলে, - ‘তা হয়ত হতো, কিন্তু নেই।‘\nভাবছি, মানুষের জীবন যদি জন্ম এবং মৃত্যুর মধ্যে সীমাবদ্ধ হয়, তাহলে সেই জীবনের মধ্যেই এত হানাহানি, হত্যা, রক্তপাতের হেতু কি? না, চিন্তা করে শুধুই ক্লান্তি এবং যন্ত্রণা বাড়ছে। এখন আমার একটাই কামনা আছে। সর্বক্লান্তিহর মৃত্যু এবার আসুক। জীবনের দিনগুলো আমি রাজারূপে বেঁচেছি। রাজার মতই দৃঢ় পায়ে মৃত্যু অতিক্রম করে চলে গিয়ে আমি মানুষের প্রশংসার স্বর্গে- ভাস্বর হব। অন্য স্বর্গের প্রয়োজন নেই।\nপাণ্ডবেরা রাজ রাজত্ব পাবে। কিন্তু ওই পর্যন্তই। কি সুখ ভোগ করবে তারা? সব আত্মীয় পরিজন, পুত্র, পৌত্র, শ্বশুর-সম্বন্ধি ব্যাতিরেকী রাজত্বে কি সুখ? রাজত্ব ভোগ করার জন্য স্বজন-বান্ধব প্রয়োজন। তাদেরই বা কে আর বেঁচে আছে? তারা সারাজীবন প্রায় বনবাসে কাটিয়েছে, এখনও সেই নির্বান্ধব, নিশূন্য মরুসদৃশ ভূমি শাসন ক’রে, কি সুখ তারা লাভ করবে? নিস্পাদপ অরণ্য, জনহীন- স্বজনহীন রাজ্য এবং নিরন্তর শোক নিয়েই এখন তাদের আমৃত্যু কাটাতে হবে। আমি আজীবন পাণ্ডবদের অহিতই কামনা করেছি এবং তদনুসারে কর্ম করেছি। সর্বকর্মেই আমার চূড়ান্ত অদূরদর্শিতাই প্রকটিত হয়েছে জীবনভর। আজ পৃথিবী ছেড়ে চলে যাবার প্রাক্কালে বুঝতে পারছি, এই সুন্দর পৃথিবীতে সর্বাপেক্ষা আনন্দের হচ্ছে স্বজন-আত্মীয় সমভিব্যাহারে একটি সুষম এবং পরিতৃপ্তির গার্হ্যস্থ জীবন যাপন করা। এই আদর্শে নিষ্ঠাভরে জীবন যাপনের আকাঙ্খা একমাত্র যুধিষ্ঠিরের ছিল। কিন্তু পাণ্ডবদের নিকট থেকে শিক্ষণীয়রূপে কোন কিছুই কোনও দিন আমি অনুসরণ করার কথা ভাবিনি। এটাও আমার অহংকার এবং অদূরদর্শিতার ফল।\nযুধিষ্ঠির ইন্দ্রপ্রস্থের মত রাজধানী, প্রাসাদ ইত্যাদি পরিত্যাগ করে মাত্র পাঁচ খানি গ্রাম প্রার্থনা করলে, আমি তার মধ্যের নির্লোভ স্বভাবকে মান্যতা দিই নি। পরন্তু, মনে করেছি, আমার সৈন্যদের দেখে এবং আমার প্রভাবে ভীত হয়েই সে এরূপ করছে। কথাটা অত্যন্ত দম্ভভরে আমি পিতাকে বলেছিলাম। আমি অতিমাত্রায় আত্মবিশ্বাসী ছিলাম। নিজে যা ভাল মনে করতাম, তা থেকে কিছুতেই বিরত হতাম না। নিজের ক্ষতি হবে বুঝলেও জেদ পরিত্যাগ করতাম না। এই বিষয়টা ভীম বুঝতে পেরেছিল। আমি লোকমুখে শুনেছি, কৃষ্ণ যখন কৌরব সভায় দৌত্যের জন্য আসে, ভীম তাকে আমার বিষয়ে বলেছিল, ‘দুর্যোধন বরং প্রাণ ত্যাগ করবেন, তথাপি পরাভব স্বীকার করবেন না।‘ অত্যন্ত সঠিক কথা, স্বীকার করছি। আমি জানি, এই শ্রেণীর জেদ ভাল নয়, কিন্তু প্রত্যেক তেজস্বী পুরুষের চরিত্রেই এই দোষ বা গুণটি অতিমাত্রায় বর্তমান থাকে।\nশত্রুর কথায়ও সত্যতা থাকে। প্রাজ্ঞ পুরুষেরা সেই সত্যতাকে অগ্রাহ্য করেন না। কৃষ্ণ বিষয়ে ইতিপূর্বে আমি যথেষ্ট নিন্দাবাদ এবং তার দোষের কথা ব্যক্ত করেছি। কিন্তু তার দৌত্য কালে সে যে স্পষ্ট ভাষায় তার ভাষণ প্রদান করেছিল, তা অবশ্যই প্রণিধানযোগ্য ছিল। কিন্তু তাতে আমি স্পর্শিত হইনি। আমার স্বভাবের প্রধান দোষটি সে দেখিয়ে দিয়েছিল। সে বলেছিল, -‘হে রাজন্, বিনা কারণে তুমি জন্মাবধি পাণ্ডবগণের প্রতি দ্বেষ পোষণ করিতেছ’। মহামতি বিদুর মিতভাষী এবং সত্যবাদী। তিনি শ্রীকৃষ্ণ সমীপে আমার যে পরিচয় দিয়েছেন তাতে কিছুমাত্র অত্যুক্তি ছিলনা বলেই আজ মনে হচ্ছে। বিদুর বলেছিলেন, - ‘হে কেশব, তুমি পাণ্ডবদের দৌত্য গ্রহণ করিয়া ভাল কর নাই। দুর্যোধন কি তোমার কথা শুনিবে? সে অর্থ এবং ধর্ম হইতে চ্যুত, মন্দমতি, গর্বিত, অপরের সম্মাননাশক পরন্তু স্বয়ং মানকামী, বৃদ্ধগণের শাসনাতিগ, ধর্মশাস্ত্রবিদ্বেষী, মূঢ়, দুরাত্মা, কামাত্মা, প্রজ্ঞামানী, মিত্রদ্রোহী, অকৃতজ্ঞ, মিথ্যাপ্রিয় এবং অসংযত। তাহার চরিত্রে দোষের অন্ত নাই। এহেন পাপাত্মা কি তোমার শ্রেয়োবচনে কান দিবে?’\nতাঁদের এইসব বাক্য ঔদ্ধত্যবশত আমি কানে নিইনি। পরন্তু, কৃষ্ণকে বন্দী করার মত কুবুদ্ধি আমার হয়েছিল এবং বিদুরকে অত্যধিক তীক্ষ্ণ বাক্যে অপমাণিত করেছিলাম। বন্দী হবার বিষয়টা আগেই অনুমান করে, কৃষ্ণ উপযুক্ত সুরক্ষার ব্যবস্থা করেই সভাস্থলে এসেছিল। ব্যাপারটা যেহেতু রাজনৈতিক শিষ্টাচার এবং রীতিবিরোধী ছিল, আমার মিত্রেরাও অনেকেই তা সমর্থন করেনি। এর কিছুদিন পরে আমার অন্য একটা অনুরূপ আচরণের জন্য বিদুর হস্তিনাপুর ত্যাগ করে তীর্থ ভ্রমণে গমন করেন। প্রবীণেরা আমাকে নানাভাবে উপদেশ দিয়েছেন, যাতে যুদ্ধে না গিয়ে আমি পাণ্ডবদের সঙ্গে বোঝাপড়া করে নিই। কিন্তু আমি কারো কথায়ই কর্ণপাত করিনি। যে কাজ করলে পাণ্ডবদের সঙ্গে আমি পরম শান্তিতে রাজ্যভোগ করতে পারতাম, তা না করে আমি সবার ধ্বংসের এবং অনিষ্টের কারণ হলাম।\nমহারাজ ধৃতরাষ্ট্রও আমাকে কম সুপরামর্শ দেন নাই। কিন্তু তিনি ছিলেন অত্যন্ত দোদুল্যমান চিত্তের লোক। আমি তাঁর অবাধ্য ছিলাম, এবং তাঁর স্নেহবাৎসল্যকে সমুচিত মূল্য না দিয়ে, নিজের মতে তাঁকে চলতে বাধ্য করেছিলাম। তবে নিরপেক্ষ বিচারে একটি কথা বলা আমার অন্যায় হবেনা যে আমার এই রাজ্য-লোলুপতা, প্রভূত্ব-পরায়ণতা আমি আমার পিতা মহারাজ ধৃতরাষ্ট্রের নিকট থেকেই উত্তরাধিকারসূত্রে পেয়েছি। গুণ রূপে তাঁর কাছ থেকে পেয়েছি অসামান্যরকমের প্রজাবাৎসল্য। রাজ্য পালন বিষয়ে মহারাজ আমাকে প্রকৃতই উত্তম শিক্ষায় শিক্ষিত করেন। রাজ্য শাসনে, জন্মান্ধ হলেও তিনি ছিলেন একজন দক্ষ প্রশাসক এবং প্রজাবৎসল। পরবর্তীকালে, আমি যত দোষেই দুষ্ট হই না কেন, প্রজাদের মধ্যে জনপ্রিয়তা অর্জনে আমার সমকক্ষ কেউ ছিল না। মহারাজ ধৃতরাষ্ট্র বা আমার শাসনকালে কোনওদিন কোনও প্রজা অসন্তোষ ঘটেনি। পিতার কোনও কিছুরই অভাব ছিল না। পাণ্ডুর অকাল বানপ্রস্থ এবং দেহান্তের পর তিনিই দীর্ঘকাল এই বিশাল কুরুরাজ্য শাসন করেন। তথাপি, যেটা তাঁর দোষ বলে, আমি তাঁর পুত্রকল্পে মনে করি, তা হল তাঁর একচ্ছত্র ক্ষমতার প্রতি লোভ। তাঁর এই দোষটি আমার মধ্যে একান্তভাবেই বর্তেছে। মহারাজের ক্ষেত্রে অন্ধত্ব একটা কারণ ছিল। কিন্তু আমি স্বভাবগত ভাবেই স্বেচ্ছাচারী এবং একচ্ছত্র ক্ষমতার প্রতি লোভী। এটা যদি মানুষের মধ্যে না থাকত, তবে পৃথিবী নিঃসন্দেহে শান্তির আলয় হত, সুন্দরতর হত। কিন্তু সব শান্তিময় এবং সুন্দরতর হলে, পৃথিবীতে বৈচিত্র থাকে না। এই বিশ্ব প্রাকৃতিক ভাবেই বৈচিত্র-ময়। সুতরাং আমাদের এবং পাণ্ডবদের সমতা বোধহয় আমাদের স্বভাবের ভিন্নতার কারণেই সম্ভব হয়নি। আমি এখন এরকম বুঝছি। তত্ত্বকথা, ধর্মকথা আমি বলতে পারিনা বা সে সবের উপর আমার বিশ্বাসও নেই। আমি বিশ্বাস করি, মানুষ যদি তার রিপুর উপর শাসন রাখতে পারে, তবেই প্রকৃত কল্যাণ হতে পারে। আমি এক্ষেত্রে স্বীকার করছি যে আমি স্বয়ং সারাজীবন অত্যন্ত লোভ রিপুর পরবশ হওয়ার জন্য সর্ব অকল্যাণের রাস্তা প্রশস্ত হয়েছে।\nকিন্তু একথাটাও না বললে চলে না যে কৃষ্ণ, পাণ্ডবেরা এবং প্রবীণ কৌরবদের প্রত্যেকেরই মধ্যে কোনও কোনও রিপু প্রবল। আমি অনেক কিছুই বিশ্বাস করি না, যেসব অন্যেরা বিশ্বাস করে। আমার মধ্যে প্রথাগত শিক্ষা দীক্ষা ছাড়াও চার্বাকের চিন্তাধারার প্রাধান্য আছে। একারণে, আমার ধর্মাধর্ম বিষয়ে বিচার সাধারণের সঙ্গে মেলে না। বিশেষত, কোনও অলৌকিকতায় আমি বিশ্বাস করিনা। মহর্ষি বেদব্যাস, পিতামহ ভীষ্ম ইত্যাদি প্রধান প্রধান ব্যাক্তিরা কৃষ্ণকে পূর্ণব্রহ্ম সনাতন নারায়ণের অবতার রূপে মনে করেন এবং তার প্রতি অসাধারণ ভক্তিপরায়ণ। আমি জানি কৃষ্ণ একজন অসামান্য মানুষ, কিন্তু তিনি মানুষই। তিনি যদি ঈশ্বরই হতেন, তাহলে মনুষ্যসুলভ রিপুর পরবশতা তার কিভাবে হত? আমি মনে করি সে অত্যন্ত বিচক্ষণ, কুশলী এবং বুদ্ধিমান মানুষ। তবে যেহেতু তার মধ্যে মনুষ্যসুলভ সবরকম দোষগুণই বর্তমান, সে কারণে সে মানুষই, ঈশ্বর কখনোই নয়। আমার বিচারে, সে যদি ঈশ্বরের অবতারই হত, তার মধ্যে পক্ষপাতিত্ব কখনওই থাকত না। এবং একথা আমি অন্তর দিয়েই বুঝতে পারি যে তার মধ্যে পক্ষপাতিত্ব দোষ ব্যাপকভাবেই আছে।\nযদিও চার্বাকের মতের পরিপন্থী, তথাপি একটা কথা আমি বিশ্বাস করি যে, যে শক্তি অন্তর থেকে নির্দেশ দেন, তার নির্দেশমতই আমি কর্ম করি। ধর্ম কি, আমি জানি, অধর্মও বা কোনটা তাও জানি। কিন্তু ধর্মে আমার প্রবৃত্তি নেই, অধর্মে-ও আমার নিবৃত্তি নেই। এটাই আমার স্বভাব।\nমাতা গান্ধারীর আমি প্রথম সন্তান। মাতাই একমাত্র যিনি, প্রকৃতপক্ষে আমাকে সৎ পরামর্শ দিয়েছেন। কিন্তু আমি তাতে কর্ণপাত করিনি। তিনি অহরহ বলেছেন, ‘বৎস, তুমি আমার ও মহারাজের শরীর সঞ্জাত এবং অত্যন্ত স্নেহ ও আকাঙ্খার ধন। কিন্তু অসৎ সংসর্গে পড়ে বিপদে পড়তে চলেছে। আমি জানি, তুমি ব্রাহ্মণ্যবাদ বিরোধী এবং প্রান্তিক জনেদের জন্যই তোমার সহানুভূতি ব্যাপক। কোন প্রাতিষ্ঠানিক ধর্মমতে তোমার বিশ্বাস নেই বলে আমরা তোমাকে অধার্মিক বলে থাকি। কিন্তু আমি জানি তোমার ধর্ম সাধারণ মানুষের প্রতি তোমার কর্তব্য-পরায়ণতা। এটা খুবই বড় ধর্মীয় স্বভাব বলে আমি মনে করি। এই ধর্মকে প্রতিষ্ঠা দিতে তোমার স্বভাবজাত দোষ নিজের মধ্যে থেকে সম্পূর্ণভাবে উন্মূলন করা কর্তব্য। বৎস, ব্রাহ্মণেরা আর্যাবর্তের সমাজের সব জাতি বর্ণের মধ্যে প্রভাব বিস্তার করে সুদীর্ঘকাল ধরে অপরিসীম শক্তি অর্জন করেছেন। তুমি যদি তাঁদের বিরোধিতা কর, তবে তাঁরা তোমাকে সিংহাসনচ্যুত হতে বাধ্য করবে। মনে রাখবে, আর্যাবর্তের অধিকাংশ ক্ষত্রিয়কুল, বিশেষত রাজন্যবর্গ ব্রাহ্মণদের বিধি নিষেধের বশীভূত। তোমার বিশ্বাস অনুযায়ী তুমি নিশ্চয়ই প্রান্তিক জাতীয়দের, এমন কি অনার্যকথিতদের উপর অত্যাচার উৎপীড়নের বিরুদ্ধে ন্যায়ের পথে সংগ্রাম করবে। তবে সবই সুকৌশলে। হঠকারিতা কোরো না। একথা বলছি এজন্য যে হঠকারিতা, অহংকার, আত্মাভিমান এবং অনমনীয়তা ইত্যাদি ত্রুটিগুলো খুব বেশিভাবেই তোমার মধ্যে আছে। সে ব্যাপারে তুমি কারও কোনও উপদেশ শুনতে পছন্দ কর না। জনকল্যাণের নিমিত্ত তুমি যে আদর্শ অন্তরে লালন কর, তা ফলবতী করতে হলে পাণ্ডবদের সঙ্গে গৃহবিবাদ তোমাকে প্রথমে শান্তিপূর্ণভাবে মিটিয়ে নিতে হবে। পাণ্ডবেরা তোমাদের জ্ঞাতিভ্রাতা। তাদের প্রতি তোমার বিরূপতা অনেক ক্ষেত্রেই অসমীচিন এবং অর্থহীন। তাদের প্রভূত গুণাবলি আছে। তাদের কুল বিষয়ে, তোমার ধারণার কোনও প্রকৃত যুক্তি নেই। একথা সত্য যে তাদের পিতৃত্বের বিষয়টা রহস্যময়। কিন্তু চিন্তা করে দেখ, পুরাণে, ইতিহাসে কি অনুরূপ রহস্যময় জাতকের কিছুমাত্র অভাব আছে। আর যাই হোক, তার সর্বোপরি তো কুন্তি-মাদ্রিরও গর্ভজাত। তাঁরা তো তোমার কুলেরই বধু, তোমাদের মাতৃসমা। বৎস, বৃথা কুল ধ্বংসের কারণ হয়োনা। পাণ্ডবেরা ভিন্ন বিশ্বাস এবং শিক্ষায় বড় হয়েছে। এই বিশাল আর্যাবর্তের বিভিন্ন অঞ্চলে বিভিন্ন বিশ্বাস এবং আদর্শের বা ধর্মের মানুষ আছে। এতবড় একটা উপমহাদেশ তুল্য ভূভাগের সব মানুষ একই রকম কখনওই হতে পারেনা। জাতি বর্ণের বিকাশ অনুযায়ী এইসব মানুষ ভিন্ন ভিন্ন পথও মত অনুসারী।'\nমাতা যথার্থ বলেছিলেন। তিনি শিবের উপাসক। কিন্তু তাঁর বিশ্বাস তিনি কারোর উপর চাপিয়ে দেন না। তাঁর বিষয়ে আমার অনেক কিছুই বলার আছে, তবে সেসব কথা এখন আর বিতাং (??) বলে কি হবে?\nআমার পিতা মহারাজ ধৃতরাষ্ট্রের চরিত্রে দোদুল্যমানতার কথা আগেই বলেছি। কিন্তু মাতার চরিত্রে কোনও দোদুল্যমানতা ছিল না। আমার মধ্যে যে কোনও গুণ আছে, সেকথা একমাত্র মাতা ব্যতীত আর কারো মুখেই শুনিনি। আমার চরিত্রে যে প্রজাইতেষণা বলে একটা মহৎগুণ আছে, তার উল্লেখ একমাত্র মাতা এবং আমার প্রজারাই করেছেন। মাতা আমার দোষের কথাও স্পষ্টভাবেই বলেছেন। অন্যান্য আত্মীয় স্বজনেরা শুধু দোষের কথাই সতত বলে এসেছেন এবং আমার বিশ্বাস সে কারণেই আমি অতিমাত্রায় জেদী স্বভাব-সম্পন্ন হয়ে পড়েছিলাম।\nপাণ্ডবেরা যখন ইন্দ্রপ্রস্থে রাজধানী স্থাপনা করে স্থিতু হয়েছিল, তখন অর্জুন এবং কৃষ্ণ ব্রাহ্মণদের প্ররোচনায় খাণ্ডববন দাহ এবং সেখানের অনার্য বলে পরিচিত মানুষদের উন্মূলন করেছিল। সেখানে ব্রাহ্মণ ঋষিদেরও অনেকে বসবাস করতেন। তাঁদেরকে অবশ্য নিরাপদ আশ্রয়ে পাঠিয়ে তারপরই খাণ্ডব ধ্বংস করা হয় এবং অগণ্য নির্দোষ মানুষ ও ও আরণ্যক প্রাণীদের হত্যা করা হয়। আমার বহু অনার্য জাতীয় বন্ধু এই ধ্বংসকাণ্ডের বলি হয়েছিল। যুদ্ধে এদের অনেক গোষ্ঠীই কৌরবপক্ষে যুদ্ধ করে প্রাণ দিয়েছিল। খাণ্ডবদহনের প্রাক্কালে, আমি সরাসরি কৃষ্ণার্জুনের বিরোধিতা করিনি বটে তবে অনার্যজাতীয় বান্ধবদের প্রভূত পুনর্বাসনের ব্যবস্থা করেছিলাম। সেসব যুদ্ধের অনেক আগের কথা। সেই কৃতজ্ঞতায় অলম্বুষ, একলব্য এবং তৎ পিতা হিরণ্যধনু কৌরবপক্ষে সসৈন্যে যোগ দেন তথা অলম্বুষাদি প্রাণ পর্যন্ত উৎসর্গ করে। পাণ্ডবপক্ষে একমাত্র ঘটোৎকচ ব্যতিত অন্য কোনও অনার্যজাতীয় মানুষ যোগদান করেনি। নাগকুলের তক্ষক বংশীয় অশ্বসেনও খাণ্ডব দহনের প্রতিশোধ গ্রহণ করার জন্য আমার পক্ষে যুদ্ধ করেছিল।\nঅতঃপর রাজসূয় যজ্ঞকালে তারা সমগ্র আর্যাবর্তে প্রায় সব রাজ্য ও জনপদে ব্যাপক লুন্ঠন ও ভীতি প্রদর্শন দ্বারা ব্যাপক ধনরত্ন সংগ্রহ করে। যজ্ঞাদি কর্মে ক্ষত্রিয় রাজন্যবর্গ দিগ্বিজয় করে বটে, কিন্তু সেসব ক্ষেত্রে প্রকৃত যুদ্ধ বিশেষ হয়ই না। সাধারণত ব্যাপারটা শান্তিপূর্ণ ভাবে মেনেই নেওয়া হয়। দুএকজন স্বাভিমানী রাজা কিছু যুদ্ধের আয়োজন করে বটে তবে তাতে বিশেষ কোনও সুবিধে হয় না। আক্রমণকারীরা দিগ্বিজয়ী রূপে খ্যাতি অর্জন করে। বলা বাহুল্য, ব্যাপারটাকে অনর্থক ধনক্ষয় এবং প্রদর্শনীমূলক আচরণ বলেই আমার মনে হয়। আমি এইসব কথা বলছি বটে, তবে পাণ্ডবদের সম্পদ এবং প্রতিপত্তি দেখে যে ঈর্ষান্বিত হয়েছি, সেটাই পরবর্তীকালে সবার জন্য সর্বনাশ উৎপন্ন করেছে। ভাবছি, এইসব বিষয়ের অন্তঃসারশূন্যতা উপলব্ধি করেও আমি কেন ঈর্ষাদগ্ধ আচরণে পদাপর্ণ করলাম, সে কথাও চিন্তনীয়। অবশ্যই তা যে আমার চারিত্রিক ত্রুটি, তাতে সন্দেহ নেই।\nঅষ্টাদশ দিবসের যুদ্ধের প্রত্যেকটি দিবসেই, রণক্ষেত্র যাত্রাকালে মাতাকে প্রণাম করে আশীর্বাদ কামনা করতে গেলে, মাতা বলতেন, - ‘ধর্ম যেখানে, জয় সেখানে।' একদিন জানতে চেয়েছিলাম, - ‘মাতা তুমি তো আমার ধর্ম জান। আমি কি তার থেকে চ্যুত হয়েছি? আমি প্রজার কল্যাণকেই যথার্থ ধর্ম বলে জানি। আমি তো প্রজাহিতৈষণা পরিত্যাগ করে স্বধর্মচ্যুত হইনি। আমার রাজ্য প্রশাসন যথোচিতভাবে তাদের আরদ্ধ কর্তব্যকর্ম করে যাচ্ছে। তাহলে, পরিষ্কারভাবে আমায় বিজয়াশীর্বাদ তুমি কেন করছ না?’ মাতা বললেন, - ‘এই যুদ্ধটা উভয় পক্ষ থেকেই অধর্ম যুদ্ধ অথবা এমনও বলা যায়, যুদ্ধ মানেই অধর্মাচরণ। তুমি এই যুদ্ধের অন্যতর হোতা! পাণ্ডবদের সঙ্গে তোমাদের বিরোধ, নিরঙ্কুশ রাজশক্তি অধিকারের। প্রজার স্বার্থ বা কল্যাণের সঙ্গে এর কোনও সম্পর্ক নেই। এই যুদ্ধে যদি কেউ লাভান্বিত হয়, তবে তারা বণিক, শ্রেষ্ঠী, ব্যবসায়ীকুল। ক্ষতিগ্রস্তদের মধ্যে কৃষককুল। তাদের শস্য সম্পদ সৈন্য চালনার কারনে ব্যাপক বিনষ্ট হয়। প্রকারান্তরে যুদ্ধব্যায় বহন করতে হয় কৃষকশ্রেণীর এবং সাধারণজনের। তাদের উপর এই বোঝা চাপানোই ব্যাপক অধর্ম। সার্থবাহ, বণিক এবং ব্যবসায়িক যারা, তারা দ্রব্যমূল্যের বৃদ্ধি ঘটিয়ে তাদের ক্ষতি পূরণ করার চেষ্টা করবে। বিজয়ী বা বিজিত কেউই এ ব্যাপারে লাভান্বিত হবে না। আমি তোমাদের সকলেরই মাতা এবং কল্যাণকামী। সেখানে বিশেষ কারুর বিজয় কামনা আমার ধর্ম হতে পারে না। সকলের জন্যই আমার আশীর্বাদ - ‘জীরাতবে ন মৃত্যবে’। জেতু জেতু মানব কল্যাণঃ।'\nতুমি যে ধর্ম অবলম্বন করে চলেছ বলছ, সেই প্রজার স্বার্থে তো তুমি তাদের জন্য যুদ্ধে নামনি। সুতরাং আমি ধর্মপথে নেই। যদিও কৃষ্ণ এই যুদ্ধকে ধর্মযুদ্ধ বলেছে, কিন্তু আমি বলছি, ওই মানুষটি যেদিন পাণ্ডব-কৌরবের মাঝে উপস্থিত হয়েছে, সেদিনই তাদের মাথার উপর শকুনের ছায়া পড়েছে। সে নিজেই এক একক ধর্মরাজ্য প্রতিষ্ঠার নামে মূর্তিমান অধর্মরূপে অধিষ্ঠান করছে। ভবিষ্যৎ আর্যাবর্ত যুগ যুগ ধরে এর প্রতিফল ভোগ করবে।'\nপ্রশ্ন করেছিলাম - ‘মাতঃ, তথাপি দুই পক্ষের কারুর জয় বা বিজয়ের একটা সম্ভাবনা থাকে, সেখানে কেইবা জিতবে, কেইবা হারবে?’ মাতা বললেন - ‘যারা ক্ষমতা হারাবে তারাও হারবে, যারা ক্ষমতা লাভ করবে তারাও শেষ বিচারে হারবেই। সূক্ষ্ম বিচারে দেখলে, দেখা যাবে, যুদ্ধের লব্ধ ফল, সব পক্ষেই একটা - সেটা ধ্বংস। তাই তুমি যেমন আকাঙ্খা কর, আমি তেমন আশীর্বাদ করতে পারি না। আমি শুধু জানি, যুদ্ধ মানব জাতির একান্তই অধর্মের কাজ। বিশেষ করে এই যুদ্ধটিতো উভয় পক্ষের দিক দিয়েই অধর্ম।' মাতার কথা শুনে, তথাপি আমার চৈতন্য হয়নি। মাতা প্রাজ্ঞচিত বক্তব্যই বলেছিলেন। মাতা এও বলেছিলেন - ‘বৎস, তোমাদের এই তথাকথিত জয় বা পরাজয় উপলক্ষে রথী, মহারথী, অর্থাৎ বীরেদের উপর সাধারণ সৈন্যরা অস্ত্রাঘাত করতে পারেনা। কিন্তু সম্পূর্ণ নিরাপত্তার ঘেরাটোপে থেকে তাঁরা নির্বিচারে সৈন্যদের বধ করতে পারেন।'\nচারদিক শৃগাল, কুক্কুর এবং অন্যান্য শ্বাপদজাতীয় প্রাণীরা যুদ্ধে হত অসংখ্য যোদ্ধাদের শবদেহ ভক্ষণ করছে। মাঝে মাঝে তাদের নিজেদের মধ্যে হিংস্র কাড়াকাড়ির গর্জন শোনা যাচ্ছে। মনে হল, এও তো কৌরব-পাণ্ডব কুলেরই হিংস্র আচরণতুল্য। আমরা ভূমি নিয়ে পরস্পরের প্রতি তো এরূপই জিঘাংসার প্রকাশ ঘটিয়েছি। পার্থক্য কোথায়? বন্য এবং গৃহপালিত পশুর সহিত লোভী মানুষদের মৌল প্রকৃতির কোনও পার্থক্য নেই। বরং হিংস্র প্রাণীরা অপেক্ষাকৃত ভাল। তারা লোভের পরবশ হয়ে পরস্পরের প্রতি দাঁতে-নখে যুদ্ধ করে না, করে শুধুমাত্র ক্ষুধার নিবৃত্তির জন্য আহার্য সংগ্রহের জন্য। মানুষের ক্ষেত্রে ক্ষুধা নিবৃত্তির নানান উপায় থাকা সত্ত্বেও লোভ, হিংসা ইত্যাদির কারণে তারা একে অন্যের প্রতি হিংস্র আচরণ করে। একে কোনও অর্থেই ধর্ম আখ্যা দেওয়া যায় না।\nভীম ক্রোধ পরবশ হয়ে শপথ করেছিল, সে দুঃশাসনের বক্ষরক্ত পান করবে, তার বক্ষ বিদীর্ণ করে। ক্রুদ্ধাবস্থায় মানুষ অনেক কিছুই অসম্ভব শপথ করে থাকে। কিন্তু বাস্তবে সেই সব শপথ কার্যে পরিণত করা যে কতটা বীভৎসতা এবং অধর্মের কর্ম হয়, তা বলার অপেক্ষা রাখে না। আবার সেই রক্ত পান করে সে সকলকে ডেকে ডেকে বলেছিল - ‘দেখ, দেখ, আমি এই দুরাত্মার বক্ষ-শোনিত পান করছি। আমি জীবনে বহুবিধ সুস্বাদু খাদ্য পানীয় গ্রহণ করেছি, কিন্তু এই বক্ষরক্তের তুল্য সুস্বাদুতর আর কিছুই কোনওদিন আস্বাদ করিনি।' ভীমের ওরূপ আচরণ দেখে রণক্ষেত্রের কৌরব এবং পাণ্ডব সৈন্যদের প্রত্যক্ষদর্শীরা সবাই পলায়মান হয়েছিল। এর চাইতে দাঁতে নখে আর কোন পাশবিক আচরণই বা হতে পারে? এক্ষেত্রে আবার দাঁত নখ ছাড়া মানুষের অন্য একটি অদৃশ্য অস্ত্র আছে, যেটি সর্ব অস্ত্রের সেরা সেটি তার হিংস্র বুদ্ধি। পশুরা অন্তত সেদিক থেকে নিরাপদ। পশুরা হিংস্র হলেও সে শুধু প্রকৃতির বশেই চলে। মানসিক হিংস্রতা তার মধ্যে থাকে না।\nমাতা বলেছিলেন, ‘যে যুদ্ধ প্রজা-সাধারণের স্বার্থে, একমাত্র সেটাই ধর্মযুদ্ধ।' আমাকে সকলে প্রজাবৎসল তথা তাদের কল্যাণকামী বলে জানে। অথচ, মাতার এই বাক্যেও আমি কর্ণপাত করিনি। ক্ষমতার লোভ এমনই শক্তিধর। ক্ষমতার লিপ্সা এবং প্রতিশোধ স্পৃহা, এই দুয়ে মিলে আজ রজনীতে কী নরকের সৃষ্টি করবে কে জানে? এতসব বুঝেও আমি অপেক্ষা করে আছি কতক্ষণে অশ্বত্থামা ইত্যাদি আমার জন্য সেই হর্ষ সংবাদ নিয়ে আসে, যা শুনে আমি শেষ সময়েও অন্তত তৃপ্তি পেতে পারি। আমার আশা, তাহলেই আমার মৃত্যু সার্থক হবে। সর্বাঙ্গে অশেষ বেদনা এবং যন্ত্রণা। তথাপি বেঁচে আছি শুধু একটা প্রায় অসম্ভব প্রাপ্তির জন্য, পাণ্ডবদের ধ্বংস।\nক্রমে অন্ধকার নেমে চারদিক আচ্ছন্ন করছে। যুধক্ষেত্রে মৃত সৈন্যদের আত্মপরিজনেরা মশাল হাতে নিয়ে তাদের জনেদের সন্ধান করছে। দূরে তাদের বাহিত আলোক মশালের ঔজ্জ্বল্য দেখতে পাচ্ছি। আমি পড়ে আছি এক নির্জন প্রান্তে স্যমন্তপঞ্চকের কিনারে।\nআমি একটা ব্যাপার বুঝি না, যুধিষ্ঠির এতটা স্থিতধী এবং বিচক্ষণ হয়েও কিভাবে খাণ্ডবদাহে কৃষ্ণার্জুনকে সম্মতি দিলেন এবং কিভাবেই বা রাজসূয় যজ্ঞে এতটা প্রদর্শনী অনুমোদন করলেন। আমার বিচারে এই দুটো সংঘটনই পরবর্তী ঘটনাসমূহের আবাহন করেছে। ভূমি আবাদ করা, ফসলের উৎপাদন করাই যদি খাণ্ডবদহনের কারণ হয়, তাহলে সে ব্যাপারে অরণ্য এবং আরণ্যক অধিবাসীদের এত অধিক মাত্রায় নিধন তো প্রয়োজন ছিল না। আবাদ করার কার্য আরণ্যক অধিবাসীরাও করে থাকে, কিন্তু তার একটা নির্দিষ্ট নিয়ম আছে। প্রকৃতিতে যেসব প্রাণী, উদ্ভিদ, কীট, পতঙ্গ ইত্যাদি রয়েছে, সৃষ্টির ভারসাম্য রক্ষার জন্য এর সব কিছুরই সংরক্ষণ প্রয়োজন। রাজসূয় যজ্ঞের সভামণ্ডপ রচনাকে অদ্বিতীয় মণ্ডপ রূপে রূপ দিতে কৃষ্ণের পরামর্শে দানব শিল্পি ময় এই কার্যটি করে। পাণ্ডবদের মাথায় এতসব আসেনি। কিন্তু যুধিষ্ঠির তো আমার দোষগুণ সব অবগত ছিল, সে কেন বুঝল না, বিষয়টা আমার ঈর্ষা বৃদ্ধি করতে পারে?\nরাজসূয় না হলে, কৃষ্ণের সব চাইতে বড় শত্রু জরাসন্ধকে নিধন করা যায় না, একথা কৃষ্ণ খুব ভাল করেই জানত। আসলে রাজসূয় যজ্ঞ যুধিষ্ঠিরকে দিয়ে সম্পন্ন না করাতে পারলে তাকে চক্রবর্তী সম্রাট রূপে প্রতিষ্ঠা দেওয়া যায় না। প্রশ্ন উঠতে পারে কৃষ্ণ নিজে কেন যজ্ঞটা করল না। সেটা সম্ভব ছিল না, কারণ কৃষ্ণ রাজা ছিল না। রাজা না হলে রাজসূয় করা যায় না। কৃষ্ণ চক্রবর্তী সম্রাটের চাইতেও বৃহত্তর ক্ষমতার অধিকার চেয়েছিল। সেটা বাসুদেবত্ব, যেটা লাভ করলে, চক্রবর্তী সম্রাটও তার অধীনে থাকবে। জরাসন্ধ কংসের শ্বশুর এবং প্রবল প্রতাপশালি। পার্শ্ববর্তী রাজ্যের ক্ষুদ্রবৃহৎ রাজন্যরা কীকট জাতীয়দের আবাদিত ভূমি বহুকাল ধরে অধিকার করে নিচ্ছিল। এরকম অনেক রাজাকে জরাসন্ধ হত্যা করার জন্য বন্দী করে রেখেছিল, যাতে কীকট জাতীয়দের প্রতি তারা আর অত্যাচার না করতে পারে। কথিত আছে, এই রাজাদের সংখ্যা শতজন হলে, সে তার আরাধ্য দেবতা মহেশ্বরের নিকট বলি প্রদান করবে। কিন্তু এই কথাটা আমার নিছক লোক-প্রবাদ বলেই মনে হয়। তবে একথা সত্য যে জরাসন্ধ মহাশক্তিধর রাজা। সমগ্র মগধ তার অধীন। মগধের দক্ষিণ ভাগের বিস্তীর্ণ অরণ্য হল কীকট জাতীয়দের বাস। এরা সবাই কোল জাতীয় মানুষ। জরাসন্ধ রাজাকল্পে তাদের প্রতি যথার্থ কর্তব্যপরায়ণ ছিলেন। তার সৈন্যবাহিনীর অধিকাংশ সৈন্য এই কীকটদের মধ্য থেকেই সংগৃহীত। তারা সবাই উত্তম যোদ্ধা। তাদের বিক্রমেই কৃষ্ণ এবং যাদবদের মথুরা পরিত্যাগ করে সুদূর দ্বারকায় পলায়ন করে, নতুন রাজ্য রাজধানী এবং বসতি স্থাপন করতে হয়েছিল। এই যুদ্ধে এরা আমার পক্ষ অবলম্বন করেছিল।\nমগধরাজকে আকস্মিক আক্রমণে হত্যা করার জন্য কৃষ্ণের ভীম এবং অর্জুনের সহায়তার প্রয়োজন ছিল। কৃষ্ণ জানত সম্মুখ যুদ্ধে, জরাসন্ধের চতুরঙ্গ সেনার সহিত প্রথাগত যুদ্ধে তাকে পরাস্ত করা সম্ভব হবে না। তাকে নিপাত করার একমাত্র উপায় গুপ্ত হত্যা। জরাসন্ধ অতীব চতুর যোদ্ধা। সুতরাং নিজেদের পরিচিতি গোপন না করে তাকে পর্যুদস্ত করা সহজ হবে না। তাই তারা ব্রাহ্মণের ছদ্মবেশে গিরিব্রজপুরের পার্বত্য গোপন পথে পুরীতে প্রবেশ করে সরাসরি তার মল্লাগারে গিয়ে উপস্থিত হল। জরাসন্ধ কৃষ্ণকে চিনত, কিন্তু ভীমার্জুন তার পরিচিত ছিল না। ভীম সরাসরি তার নিকট উপস্থিত হয়ে মল্লযুদ্ধের স্পর্ধা জানায়। এও বলে যে তার দুজন সঙ্গীও আছে। জরাসন্ধ ইচ্ছে করলে তাদের যে কোনও একজনের সহিত যুদ্ধ করতে পারে। নানা কথার পর জরাসন্ধ ভীমকেই তার প্রতিপক্ষরূপে নির্বাচন করে। ভীম অবশ্যই অত্যন্ত বলশালি, কিন্তু সে যুদ্ধের কৌশল বা নিয়ম বিষয়ে যথেষ্ট শ্রদ্ধাশীল নয়। আমার সহিত গদাযুদ্ধে সে যেমন অন্যায় যুদ্ধ করেছিল, জরাসন্ধের সঙ্গে মল্লযুদ্ধেও সে জ্ঞানুপূর্ব অন্যায় যুদ্ধই ক’রে তাকে বীভৎসভাবে হত্যা করে।\nজরাসন্ধ বধে কৃষ্ণের চক্রান্ত এবং ভীমের নীতিহীন যুদ্ধ এবং অর্জুনের কৃষ্ণ পক্ষপাতিত্বই একমাত্র দায়ী। এর মধ্যে বীরত্ব যোদ্ধজনোচিত নীতিবোধ কিছুই ছিল না। কৃষ্ণের নীতিই ছিল “মারি অরি পারি যে কৌশলে”। কৃষ্ণের শিক্ষা ছিল, - ‘যুদ্ধে প্রেমে এবং প্রাণসংশয়ে মিথ্যে অবলম্বনে দোষ নেই’। সে বলত যে এটি যোগাচার - “য়োগা কর্মসু কৌশলম্”। কৃষ্ণের বিচারে কোন বিষয়টা যে ‘যোগা’ আর কোনটা তার কূটচক্রী বুদ্ধি সেটা বোঝা সহজ নয়। আবার সে এও বলে, ‘যোগা চিত্তবৃত্তি নিরোধাঃ।' কিন্তু তার চিত্তবৃত্তি নিরোধের কোনও লক্ষণ তো কখনওই দেখলাম না। অশ্বত্থামা, কৃতবর্মা, কৃপাচার্য ইত্যাদির নৈশ অভিযানের ষড়যন্ত্র যে কৃষ্ণের ধারণায় থাকবে না। বিশেষ করে অশ্বত্থামার পিতৃ নিধনের ন্যায্যতাবিহীন কার্যের প্রতিশোধ নেওয়ার প্রচেষ্টা যে সে চালাবে না, এটা বিশ্বাস করার মত সরলবুদ্ধির মানুষ আর যেই হোক কৃষ্ণ অন্তত নয়। সেই মর্মে সে কী ‘যোগাচার’ করবে বলা দুষ্কর। কৃষ্ণ তো জানতই যে, আমার পক্ষে এখনও এই তিন যোদ্ধা জীবিত আছে। সুতরাং নিঃসন্দেহে তারা, বিশেষ করে অশ্বত্থামা, পাণ্ডবদের বিরুদ্ধে প্রতিশোধ প্রচেষ্টা করতেই পারে।\nঅশ্বত্থামাকে সে সবিশেষ জানে। পিতামহ ভীষ্ম তার বিষয়ে বলেছিলেন, ‘অশ্বত্থামাকে রথী বা মহারথী রূপে আখ্যাত করার একটাই বাধা, সে মাত্রাধিকরূপে প্রাণের ভয়ে ভীত। নচেৎ তার শিক্ষা, যুদ্ধকৌশল, অস্ত্রচালনায় পারদর্শিতার জন্য সে মহারথী আখ্যা পাওয়ার যোগ্য। কৃষ্ণ কথাটা জানে। সে অবশ্যই অশ্বত্থামার উদ্দেশ্য অনুমান করবে বলেই মনে হয়। তবে সে কৌশলটা কি নেবে চিন্তা করার মত শারিরীক বা মানসিক শক্তি আমার আর বর্তমান নেই। অশ্বত্থামার তো ততটা বুদ্ধিও নেই। দেখি, অবস্থা কি দাঁড়ায়। আমার তো আর হারাবার কিছুই নেই, সুতরাং যন্ত্রণাবিদ্ধ শরীর মন নিয়ে অপেক্ষায়ই থাকি।


তাওহীদ কাকে বলে? তা কত প্রকার ও কী কী? - SalafiBD\nPost category:ইবাদত ও আমল / ঈমান/ বিশ্বাস / উমরাহ/ হজ্জ্ব / তাওহীদ / স্বলাত/ নামাজ\nউত্তর: তাওহীদ শব্দটি (وحد) ক্রিয়ামূল থেকে উৎপত্তি হয়েছে। এর আভিধানিক অর্থ কোনো জিনিসকে একক হিসেবে নির্ধারণ করা। ‘না’ বাচক ও ‘হ্যাঁ’ বাচক উক্তি ব্যতীত এটির বাস্তবায়ন হওয়া সম্ভব নয়। অর্থাৎ একককৃত বস্তু ব্যতীত অন্য বস্তু হতে কোনো বিধানকে অস্বীকার করে একককৃত বস্তুর জন্য তা সাব্যস্ত করা। উদাহরণস্বরূপ আমরা বলব, “আল্লাহ ছাড়া সত্য কোনো মা‘বূদ নেই” একথার সাক্ষ্য দেওয়া ব্যতীত কোনো ব্যক্তির তাওহীদ পূর্ণ হবে না। যে ব্যক্তি এ সাক্ষ্য প্রদান করবে, সে আল্লাহ ছাড়া অন্যান্য সকল বস্তু হতে উলুহিয়্যাতকে (ইবাদাত) অস্বীকার করে শুধুমাত্র আল্লাহর জন্য তা সাব্যস্ত করবে। কারণ, শুধুমাত্র নাফী বা ‘না’ বাচক বাক্যের মাধ্যমে কোনো বস্তুকে গুণাগুণ থেকে মুক্ত করা হয়। আর শুধুমাত্র ‘হ্যাঁ’ বাচক বাক্যের মাধ্যমে কোনো বস্তুর জন্য কোনো বিধান সাব্যস্ত করলে সেই বিধানে অন্যের অংশ গ্রহণকে বাধা প্রদান করে না। যেমন. উদাহরণস্বরূপ যদি আপনি বলেন, ‘অমুক ব্যক্তি দাঁড়ানো’। এ বাক্যে আপনি তার জন্য দণ্ডায়মান হওয়াকে সাব্যস্ত করলেন। তবে আপনি তাকে দণ্ডায়মান গুণের মাধ্যমে একক হিসাবে সাব্যস্ত করলেন না। হতে পারে এ গুণের মাঝে অন্যরাও শরীক আছে। অর্থাৎ অমুক ব্যক্তির সাথে অন্যান্য ব্যক্তিগণও দাঁড়িয়ে থাকতে পারে। আর যদি বল, “যায়েদ ব্যতীত আর কেউ দাঁড়ানো নেই” তবে আপনি দণ্ডায়মান হওয়াকে শুধুমাত্র যায়েদের সাথে সীমিত করে দিলেন। এ বাক্যে আপনি দন্ডায়মানের মাধ্যমে যায়েদকে একক করে দিলেন এবং দাঁড়ানো গুণটিকে যায়েদ ব্যতীত অন্যের জন্য হওয়াকে অস্বীকার করলেন। এভাবেই তাওহীদের প্রকৃত রূপ বাস্তবায়ন হয়ে থাকে। অর্থাৎ নাফী (না বোধক) ও ইসবাত (হ্যাঁ বোধক) বাক্যের সমন্বয় ব্যতীত তাওহীদ কখনো প্রকৃত তাওহীদ হিসেবে গণ্য হবে না। মুসলিম বিদ্বানগণ তাওহীদকে তিনভাগে বিভক্ত করেছেন:\n১. তাওহীদুর রুবূবীয়্যাহ\n২. তাওহীদুল উলুহিয়্যাহ\n৩. তাওহীদুল আসমা ওয়াস সিফাত\nকুরআন ও হাদীস গভীরভাবে গবেষণা করে আলিমগণ এ সিদ্ধান্তে উপনীত হয়েছেন যে, তাওহীদ উপরোক্ত তিন প্রকারের মাঝে সীমিত।\nপ্রথমত: তাওহীদে রুবূবীয়্যার বিস্তারিত পরিচয়\nসৃষ্টি, রাজত্ব, কর্তৃত্ব ও পরিচালনায় আল্লাহকে এক হিসাবে বিশ্বাস করার নাম তাওহীদে রুবূবীয়্যাহ।\n১- সৃষ্টিতে আল্লাহর একত্ব: আল্লাহ একাই সব কিছুর সৃষ্টিকর্তা। তিনি ছাড়া অন্য কোনো সৃষ্টিকর্তা নেই।\n﴿هَلۡ مِنۡ خَٰلِقٍ غَيۡرُ ٱللَّهِ يَرۡزُقُكُم مِّنَ ٱلسَّمَآءِ وَٱلۡأَرۡضِۚ لَآ إِلَٰهَ إِلَّا هُوَۖ فَأَنَّىٰ تُؤۡفَكُونَ﴾ [فاطر: ٣]\n“আল্লাহ ছাড়া কোনো স্রষ্টা আছে কী? যে তোমাদেরকে আকাশ ও জমিন হতে জীবিকা প্রদান করে। প্রকৃতপক্ষে আল্লাহ ছাড়া সত্য কোনো মা‘বূদ নেই।” [সূরা ফাতির, আয়াত: ৩]\nকাফিরদের অন্তসার শুন্য মা‘বূদদেরকে মিথ্যা প্রতিপন্ন করে আল্লাহ তা‘আলা বলেন,\n﴿أَفَمَن يَخۡلُقُ كَمَن لَّا يَخۡلُقُۚ أَفَلَا تَذَكَّرُونَ ١٧﴾ [النحل: ١٧]\n“সুতরাং যিনি সৃষ্টি করেন, তিনি কি তারই মতো, যে সৃষ্টি করে না? তবুও কি তোমরা শিক্ষা গ্রহণ করবে না?” [সূরা আন-নাহল, আয়াত: ১৭]\nসুতরাং আল্লাহ তা‘আলাই একমাত্র সৃষ্টিকর্তা। তিনি সকল বস্তু সৃষ্টি করেছেন এবং সুবিন্যস্ত করেছেন। আল্লাহ তা‘আলার কর্ম এবং মাখলুকাতের কর্ম সবই আল্লাহর সৃষ্টির অন্তর্ভুক্ত। তাই আল্লাহ তা‘আলা মানুষের কর্মসমূহও সৃষ্টি করেছেন- একথার ওপর ঈমান আনলেই তাকদীরের ওপর ঈমান আনা পূর্ণতা লাভ করবে। যেমন, আল্লাহ তা‘আলা বলেছেন,\n﴿وَٱللَّهُ خَلَقَكُمۡ وَمَا تَعۡمَلُونَ ٩٦﴾ [الصافات: ٩٦]\n“আল্লাহ তোমাদেরকে এবং তোমাদের কর্মসমূহকেও সৃষ্টি করেছেন।” [সূরা আস-সাফফাত, আয়াত: ৯৬]\nমানুষের কাজসমূহ মানুষের গুণের অন্তর্ভুক্ত। আর মানুষ আল্লাহর সৃষ্টি। কোনো জিনিসের স্রষ্টা উক্ত জিনিসের গুণাবলীরও স্রষ্টা।\nযদি বলা হয় আল্লাহ ছাড়া অন্যের ক্ষেত্রেও তো সৃষ্টি কথাটি ব্যবহার করা হয়েছে। যেমন, আল্লাহ তা‘আলা বলেছেন,\n﴿فَتَبَارَكَ ٱللَّهُ أَحۡسَنُ ٱلۡخَٰلِقِينَ﴾ [المؤمنون: ١٤]\n“আল্লাহ সৃষ্টিকর্তাদের মধ্যে উত্তম সৃষ্টিকর্তা।” [সূরা আল-মুমিনূন আয়াত: ১৪]\nঅনুরূপভাবে রাসূল সাল্লাল্লাহু আলাইহি ওয়াসাল্লাম বলেছেন, “কিয়ামতের দিন ছবি অংকনকারীদেরকে বলা হবে, তোমরা দুনিয়াতে যা সৃষ্টি করেছিলে, তাতে রূহের সঞ্চার কর”।\nউপরোক্ত প্রশ্নের উত্তর এই যে, আল্লাহর মতো করে কোনো মানুষ কিছু সৃষ্টি করতে অক্ষম। মানুষের পক্ষে কোনো অস্তিত্বহীনকে অস্তিত্ব দেওয়া সম্ভব নয়। কোনো মৃত প্রাণীকেও জীবন দান করা সম্ভব নয়। আল্লাহ ছাড়া অন্যের তৈরি করার অর্থ হলো, নিছক পরিবর্তন করা এবং এক অবস্থা থেকে অন্য অবস্থায় রূপান্তরিত করা মাত্র। মূলতঃ তা আল্লাহরই সৃষ্টি। ফটোগ্রাফার যখন কোনো বস্তুর ছবি তুলে, তখন সে সেটাকে সৃষ্টি করে না; বরং বস্তুটিকে এক অবস্থা থেকে অন্য অবস্থায় পরিবর্তন করে মাত্র। যেমন, মানুষ মাটি দিয়ে পাখির আকৃতি তৈরি করে এবং অন্যান্য জীব-জন্তু বানায়। সাদা কাগজকে রঙ্গীন কাগজে পরিণত করে। এখানে মূল বস্তু তথা কালি, রং ও সাদা কাগজ সবই তো আল্লাহর সৃষ্টি। এখানেই আল্লাহর সৃষ্টি এবং মানুষের সৃষ্টির মধ্যে পার্থক্য সুস্পষ্ট হয়ে উঠে।\n২- রাজত্বে আল্লাহর একত্ব:\nমহান রাজাধিরাজ একমাত্র আল্লাহ তা‘আলা। বলেন,\n﴿تَبَٰرَكَ ٱلَّذِي بِيَدِهِ ٱلۡمُلۡكُ وَهُوَ عَلَىٰ كُلِّ شَيۡءٖ قَدِيرٌ ١﴾ [الملك: ١]\n“সেই মহান সত্বা অতীব বরকতময়, যার হাতে রয়েছে সকল রাজত্ব। আর তিনি প্রতিটি বিষয়ের ওপর ক্ষমতাবান।” [সূরা আল-মুলক, আয়াত: ১]\n﴿قُلۡ مَنۢ بِيَدِهِۦ مَلَكُوتُ كُلِّ شَيۡءٖ وَهُوَ يُجِيرُ وَلَا يُجَارُ عَلَيۡهِ﴾ [المؤمنون: ٨٨]\n“হে নবী! আপনি জিজ্ঞাসা করুন, সব কিছুর কর্তৃত্ব কার হাতে? যিনি আশ্রয় দান করেন এবং যার ওপর কোনো আশ্রয় দাতা নেই।” [সূরা আল-মুমিনূন, আয়াত: ৮৮]\nসুতরাং সর্ব সাধারণের বাদশাহ একমাত্র আল্লাহ তা‘আলা। কাউকে বাদশাহ বলা হলে তা সীমিত অর্থে বুঝতে হবে। আল্লাহ তা‘আলা অন্যের জন্যেও রাজত্ব ও কর্তৃত্ব সাব্যস্ত করেছেন। তবে তা সীমিত অর্থে। যেমন, তিনি বলেন,\n﴿أَوۡ مَا مَلَكۡتُم مَّفَاتِحَهُۥٓ﴾ [النور: ٦١]\n“অথবা তোমরা যার চাবি-কাঠির (নিয়ন্ত্রনের) মালিক হয়েছো।” [সূরা আন-নূর, আয়াত: ৬১]\n﴿إِلَّا عَلَىٰٓ أَزۡوَٰجِهِمۡ أَوۡ مَا مَلَكَتۡ أَيۡمَٰنُهُمۡ ﴾ [المؤمنون: ٦]\n“তবে তোমাদের স্ত্রীগণ অথবা তোমাদের আয়ত্বধীন দাসীগণ ব্যতীত।” [সূরা আল-মুমিনূন, আয়াত: ৬]\nআরো অনেক দলীলের মাধ্যমে জানা যায় যে, আল্লাহ ছাড়া অন্যদেরও রাজত্ব রয়েছে। তবে এ রাজত্ব আল্লাহর রাজত্বের মতো নয়। সেটা অসম্পূর্ণ রাজত্ব। তা ব্যাপক রাজত্ব নয়; বরং তা একটা নির্দিষ্ট সীমারেখার ভেতরে। তাই উদাহরণস্বরূপ বলা যায় যে, যায়েদের বাড়ীতে রয়েছে একমাত্র যায়েদেরই কর্তৃত্ব ও রাজত্ব। তাতে আমরের হস্তক্ষেপ করার কোনো ক্ষমতা নেই এবং বিপরীত পক্ষে আমরের বাড়ীতে যায়েদও কোনো হস্তক্ষেপ করতে পারে না। তারপরও মানুষ আপন মালিকানাধীন বস্তুর ওপর আল্লাহ প্রদত্ত নির্ধারিত সীমারেখার ভিতরে থেকে তাঁর আইন-কানুন মেনেই রাজত্ব করে থাকে। এজন্যই রাসূল সাল্লাল্লাহু আলাইহি ওয়াসাল্লাম অকারণে সম্পদ বিনষ্ট করতে নিষেধ করেছেন। আল্লাহ তা‘আলা বলেন,\n﴿وَلَا تُؤۡتُواْ ٱلسُّفَهَآءَ أَمۡوَٰلَكُمُ ٱلَّتِي جَعَلَ ٱللَّهُ لَكُمۡ قِيَٰمٗا﴾ [النساء: ٥]\n“যে সমস্ত ধন-সম্পদ আল্লাহ তোমাদের জীবন ধারণের উপকরণ স্বরূপ দান করেছেন, তা তোমরা নির্বোধ লোকদের হাতে তুলে দিও না।” [সূরা আন-নিসা, আয়াত: ৫]\nমানুষের রাজত্ব ও মুলূকিয়ত খুবই সীমিত। আর আল্লাহর মালিকান ও রাজত্ব সর্বব্যাপী এবং সকল বস্তুকে বেষ্টনকারী। তিনি তাঁর রাজত্বে যা ইচ্ছা, তাই করেন। তাঁর কর্মের কৈফিয়ত তলব করার মতো কেউ নেই। অথচ সকল মানুষ তাদের কৃতকর্ম সম্পর্কে জিজ্ঞাসিত হবে।\n৩- পরিচালনায় আল্লাহর একত্ব:\nআল্লাহ রাব্বুল আলামীন এক ও অদ্বিতীয় ব্যবস্থাপক এবং পরিচালক। তিনি সকল মাখলূকাত এবং আসমান-যমিনের সব কিছু পরিচালনা করেন। আল্লাহ তা‘আলা বলেন,\n﴿أَلَا لَهُ ٱلۡخَلۡقُ وَٱلۡأَمۡرُۗ تَبَارَكَ ٱللَّهُ رَبُّ ٱلۡعَٰلَمِينَ﴾ [الاعراف: ٥٤]\n“সৃষ্টি করা ও আদেশ দানের মালিক একমাত্র তিনি। সৃষ্টকুলের রব আল্লাহ তা‘আলা অতীব বরকতময়।” [সূরা আল-আ‘রাফ, আয়াত: ৫৪]\nআল্লাহর এ পরিচালনা সর্বব্যাপী। কোনো শক্তিই আল্লাহর পরিচালনাকে রুখে দিতে পারে না। কোনো কোনো মাখলূকের জন্যও কিছু কিছু পরিচালনার অধিকার থাকে। যেমন, মানুষ তার ধন-সম্পদ, সন্তান-সন্ততি এবং কর্মচারীদের ওপর কর্তৃত্ব করে থাকে; কিন্তু এ কর্তৃত্ব নির্দিষ্ট একটি সীমার ভিতরে। উপরোক্ত আলোচনার মাধ্যমে আমাদের বক্তব্যের সত্যতা প্রমাণিত হলো যে, তাওহীদে রুবূবীয়্যাতের অর্থ সৃষ্টি, রাজত্ব এবং পরিচালনায় আল্লাহকে একক হিসাবে বিশ্বাস করা।\nদ্বিতীয়ত: তাওহীদুল উলুহিয়্যাহ\nএককভাবে আল্লাহর ইবাদাত করার নাম তাওহীদে উলুহিয়্যাহ। মানুষ যেভাবে আল্লাহর ইবাদাত করে এবং নৈকট্য হাসিলের চেষ্টা করে, অনুরূপ অন্য কাউকে ইবাদাতের জন্য গ্রহণ না করা। তাওহীদে উলুহীয়্যাতের ভিতরেই ছিল আরবের মুশরিকদের গোমরাহী। এ তাওহীদে উলূহিয়াকে কেন্দ্র করেই তাদের সাথে জিহাদ করে আল্লাহর রাসূল সাল্লাল্লাহু আলাইহি ওয়াসাল্লাম তাদের জান-মাল, ঘরবাড়ী ও জমি-জায়গা হরণ হালাল মনে করেছিলেন। তাদের নারী-শিশুদেরকে দাস-দাসীতে পরিণত করেছিলেন। এ প্রকার তাওহীদ দিয়েই আল্লাহ তা‘আলা রাসূলগণকে প্রেরণ করেছিলেন এবং সমস্ত আসমানী কিতাব নাযিল করেছেন। যদিও তাওহীদে রুবূবিয়্যাত এবং তাওহীদে আসমা ওয়াস্ সিফাতও নবীদের দাওয়াতের বিষয়বস্তু ছিল; কিন্তু অধিকাংশ সময়ই নবীগণ তাদের স্বজাতীয় লোকদেরকে তাওহীদে উলুহীয়্যার প্রতি আহ্বান জানাতেন। মানুষ যাতে আল্লাহ ছাড়া অন্য কারও জন্য ইবাদাতের কোনো অংশই পেশ না করে, সদাসর্বদা রাসূলগণ তাদের উম্মতদেরকে এ আদেশই দিতেন। চাই সে হোক নৈকট্যশীল ফিরিশতা, আল্লাহর প্রেরিত নবী, আল্লাহর সৎকর্মপরায়ণ ওলী বা অন্য কোনো মাখলুক। কেননা আল্লাহ ছাড়া অন্য কারও ইবাদাত করা বৈধ নয়। যে ব্যক্তি এ প্রকার তাওহীদে ত্রুটি করবে, সে কাফির মুশরিক। যদিও সে তাওহীদে রুবূবীয়্যাহ এবং তাওহীদে আসমা ওয়াস সিফাতের স্বীকৃতি প্রদান করে থাকে। সুতরাং কোনো মানুষ যদি এ বিশ্বাস করে যে, আল্লাহই একমাত্র সৃষ্টিকারী, একমাত্র মালিক এবং সব কিছুর পরিচালক, কিন্তু আল্লাহর ইবাদাতে যদি অন্য কাউকে শরীক করে, তবে তার এ স্বীকৃতি ও বিশ্বাস কোনো কাজে আসবে না। যদি ধরে নেওয়া হয় যে, একজন মানুষ তাওহীদে রুবূবীয়্যাতে এবং তাওহীদে আসমা ওয়াস সিফাতে পূর্ণ বিশ্বাস করে; কিন্তু সে কবরের কাছে যায় এবং কবরবাসীর ইবাদাত করে কিংবা তার জন্য কুরবানী পেশ করে বা পশু জবেহ করে তাহলে সে কাফির এবং মুশরিক। মৃত্যুর পর সে হবে চিরস্থায়ী জাহান্নামী। আল্লাহ তা‘আলা বলেন,\n﴿إِنَّهُۥ مَن يُشۡرِكۡ بِٱللَّهِ فَقَدۡ حَرَّمَ ٱللَّهُ عَلَيۡهِ ٱلۡجَنَّةَ وَمَأۡوَىٰهُ ٱلنَّارُۖ وَمَا لِلظَّٰلِمِينَ مِنۡ أَنصَارٖ ﴾ [المائ‍دة: ٧٢]\n“নিশ্চয় যে ব্যক্তি শির্কে লিপ্ত হবে, আল্লাহ তার জন্য জান্নাত হারাম করে দিয়েছেন। তার ঠিকানা জাহান্নাম। আর যালেমদের জন্য কোনো সাহায্যকারী নেই।” [সূরা আল-মায়েদা, আয়াত: ৭২] কুরআনের প্রতিটি পাঠকই একথা অবগত আছে যে, নবী সাল্লাল্লাহু আলাইহি ওয়াসাল্লাম যে সমস্ত কাফিরদের সাথে যুদ্ধ করেছেন, তাদের জান-মাল হালাল মনে করেছেন এবং তাদের নারী-শিশুকে বন্দী করেছেন ও তাদের দেশকে গণীমত হিসেবে দখল করেছেন, তারা সবাই একথা স্বীকার করত যে, আল্লাহই একমাত্র সৃষ্টিকর্তা ও প্রতিপালক। তারা এতে কোনো সন্দেহ পোষণ করত না; কিন্তু যেহেতু তারা আল্লাহর সাথে অন্যেরও উপাসনা করত, তাই তারা মুশরিক হিসেবে গণ্য হয়েছে এবং তাদের জান-মাল হরণ হালাল বিবেচিত হয়েছে।\nতৃতীয়ত: তাওহীদুল আসমা ওয়াস সিফাত\nতাওহীদুল আসমা ওয়াস সিফাতের অর্থ হলো, আল্লাহ নিজেকে যে সমস্ত নামে নামকরণ করেছেন এবং তাঁর কিতাবে নিজেকে যে সমস্ত গুণে গুণাম্বিত করেছেন সে সমস্ত নাম ও গুণাবলীতে আল্লাহকে একক ও অদ্বিতীয় হিসেবে মেনে নেওয়া। আল্লাহ নিজের জন্য যা সাব্যস্ত করেছেন, তাতে কোনো পরিবর্তন, পরিবর্ধন, তার ধরণ বর্ণনা এবং কোনো রূপ উদাহরণ পেশ করা ব্যতীত আল্লাহর জন্য তা সাব্যস্ত করার মাধ্যমেই এ তাওহীদ বাস্তবায়ন হতে পারে। সুতরাং আল্লাহ নিজেকে যে নামে পরিচয় দিয়েছেন বা নিজেকে যে গুণাবলীতে গুণান্বিত করেছেন, তাঁর ওপর ঈমান আনয়ন করা আবশ্যক। এ সমস্ত নাম ও গুণাবলীর আসল অর্থ আল্লাহর জন্য সাব্যস্ত করে তার ওপর ঈমান আনতে হবে- কোনো প্রকার ধরণ বর্ণনা করা বা দৃষ্টান্ত পেশ করা যাবে না। এ প্রকারের তাওহীদে আহলে কিবলা তথা মুসলিমদের বিরাট একটি অংশ গোমরাহীতে পতিত হয়েছে। এক শ্রেণির লোক আল্লাহর সিফাতকে অস্বীকারের ক্ষেত্রে এতই বাড়াবাড়ি করেছে যে, এর কারণে তারা ইসলাম থেকে বের হয়ে গেছে। আর এক শ্রেণির লোক মধ্যম পন্থা অবলম্বন করেছে। আর এক শ্রেণির লোক আহলে সুন্নাহ ওয়াল জামা‘আতের কাছাকাছি; কিন্তু সালাফে সালেহীনের মানহাজ হলো, আল্লাহ নিজের জন্য যে নাম নির্ধারণ করেছেন এবং নিজেকে যে সবগুণে গুণান্বিত করেছেন, সে সব নাম ও গুণাবলীরর ওপর ঈমান আনয়ন করতে হবে।\nআল্লাহর কতিপয় নামের দৃষ্টান্ত:\n১) (الحي القيوم) আল্লাহ তা‘আলার অন্যতম নাম হচ্ছে, “আল হাইয়্যুল কাইয়্যুম” এ নামের ওপর ঈমান রাখা আমাদের ওপর ওয়াজিব। এ নামটি আল্লাহর একটি বিশেষ গুণেরও প্রমাণ বহন করে। তা হচ্ছে, আল্লাহর পরিপূর্ণ হায়াত। যা কোনো সময় অবর্তমান ছিলনা এবং কোনো দিন শেষও হবে না। অর্থাৎ আল্লাহ তা‘আলা চিরঞ্জীব। তিনি সবসময় আছেন এবং সমস্ত মাখলুকাত ধ্বংস হয়ে যাওয়ার পরও অবশিষ্ট থাকবেন। তাঁর কোনো ধ্বংস বা ক্ষয় নেই।\n২) আল্লাহ নিজেকে السميع (আস-সামীউ‘) শ্রবণকারী নামে অভিহিত করেছেন। তার ওপর ঈমান আনা আবশ্যক। শ্রবণ করা আল্লাহর একটি গুণ। তিনি মাখলুকাতের সকল আওয়াজ শ্রবণ করেন। তা যতই গোপন ও অস্পষ্ট হোক না কেন।\nআল্লাহর কতিপয় সিফাতের দৃষ্টান্ত\n﴿وَقَالَتِ ٱلۡيَهُودُ يَدُ ٱللَّهِ مَغۡلُولَةٌۚ غُلَّتۡ أَيۡدِيهِمۡ وَلُعِنُواْ بِمَا قَالُواْۘ بَلۡ يَدَاهُ مَبۡسُوطَتَانِ يُنفِقُ كَيۡفَ يَشَآءُۚ﴾ [المائ‍دة: ٦٤]\n“ইয়াহূদীরা বলে, আল্লাহর হাত বন্ধ হয়ে গেছে, বরং তাদের হাতই বন্ধ। তাদের উক্তির দরুন তারা আল্লাহর রহমত হতে বঞ্চিত হয়েছে, বরং আল্লাহর উভয় হাত সদা উম্মুক্ত, যেরূপ ইচ্ছা ব্যয় করেন।” [সূরা আল-মায়েদা, আয়াত: ৬৪]\nএখানে আল্লাহ তা‘আলা নিজের জন্য দু’টি হাত সাব্যস্ত করেছেন। যা দানের জন্য সদা প্রসারিত। সুতরাং আল্লাহর দু’টি হাত আছে। এর ওপর ঈমান আনতে হবে; কিন্তু আমাদের উচিৎ আমরা যেন অন্তরে আল্লাহর হাত কেমন হবে সে সম্পর্কে কোনো কল্পনা না করি এবং কথার মাধ্যমে যেন তার ধরণ বর্ণনা না করি ও মানুষের হাতের সাথে তুলনা না করি। কেননা আল্লাহ বলেছেন,\n“কোনো কিছুই তাঁর সদৃশ নয়, তিনি সর্বশ্রোতা, সর্বদ্রষ্টা।” [সূরা আশ-শূরা, আয়াত: ১১]\n﴿قُلۡ إِنَّمَا حَرَّمَ رَبِّيَ ٱلۡفَوَٰحِشَ مَا ظَهَرَ مِنۡهَا وَمَا بَطَنَ وَٱلۡإِثۡمَ وَٱلۡبَغۡيَ بِغَيۡرِ ٱلۡحَقِّ وَأَن تُشۡرِكُواْ بِٱللَّهِ مَا لَمۡ يُنَزِّلۡ بِهِۦ سُلۡطَٰنٗا وَأَن تَقُولُواْ عَلَى ٱللَّهِ مَا لَا تَعۡلَمُونَ ٣٣﴾ [الاعراف: ٣٣]\n“হে মুহাম্মাদ! আপনি বলে দিন যে, আমার রব প্রকাশ্য ও অপ্রকাশ্য অশ্লীলতা, পাপ কাজ, অন্যায় ও অসঙ্গত বিদ্রোহ ও বিরোধিতা এবং আল্লাহর সাথে কোনো কিছুকে শরীক করা, যার পক্ষে আল্লাহ কোনো দলীল-প্রমাণ অবতীর্ণ করেন নি, আর আল্লাহ সম্বন্ধে এমন কিছু বলা যে সম্বন্ধে তোমাদের কোনো জ্ঞান নেই, (ইত্যাদি কাজ ও বিষয়সমূহ) হারাম করেছেন।” [সূরা আল-আ‘রাফ, আয়াত: ৩৩]\n﴿وَلَا تَقۡفُ مَا لَيۡسَ لَكَ بِهِۦ عِلۡمٌۚ إِنَّ ٱلسَّمۡعَ وَٱلۡبَصَرَ وَٱلۡفُؤَادَ كُلُّ أُوْلَٰٓئِكَ كَانَ عَنۡهُ مَسۡ‍ُٔولٗا ٣٦﴾ [الاسراء: ٣٦]\n“যে বিষয়ে তোমার কোনো জ্ঞান নেই, সেই বিষয়ে অনুমান দ্বারা পরিচালিত হয়ো না, নিশ্চয় কর্ণ, চক্ষু, অন্তর ওদের প্রত্যেকের নিকট কৈফিয়ত তলব করা হবে।” [সূরা আল-ইসরা, আয়াত: ৩৬]\nসুতরাং যে ব্যক্তি আল্লাহর হাত দু’টিকে মানুষের হাতের সাথে তুলনা করল, সে আল্লাহর বাণী “কোনো কিছুই তাঁর সদৃশ নয়” একথাকে মিথ্যা প্রতিপন্ন করল এবং আল্লাহর বাণী,\n﴿ فَلَا تَضۡرِبُواْ لِلَّهِ ٱلۡأَمۡثَالَۚ﴾ [النحل: ٧٤]\n“তোমরা আল্লাহর জন্য দৃষ্টান্ত পেশ করো না”। [সূরা আন-নাহল, আয়াত: ৭৪]- এর বিরুদ্ধাচরণ করল। আর যে ব্যক্তি আল্লাহর গুণাবলীর নির্দিষ্ট কোনো কাইফিয়ত তথা ধরণ বর্ণনা করল, সে আল্লাহর ব্যাপারে বিনা ইলমে কথা বলল এবং এমন বিষয়ের অনুসরণ করল, যে সম্পর্কে তার কোনো জ্ঞান নেই।\nআল্লাহর সিফাতের আরেকটি উদাহরণ পেশ করব –তা হলো আল্লাহ ‘আরশের উপরে উঠা। কুরআনের সাতটি স্থানে আল্লাহ তা‘আলা উল্লেখ করেছেন যে, তিনি ‘আরশের উপরে উঠেছেন। প্রত্যেক স্থানেই ‘ইসতাওয়া’ (استوى) আর প্রত্যেক স্থানেই ‘আলাল আরশি’ (على العرش) “আলাল ‘আরশি” শব্দদ্বয় ব্যবহার করেছেন। আমরা যদি আরবী ভাষায় ইসতিওয়া শব্দটি অনুসন্ধান করতে যাই তবে দেখতে পাই যে, (استوى) শব্দটি যখনই (على) অব্যয়ের মাধ্যমে ব্যবহার হয়েছে তখনই তার অর্থ হয়েছে ‘(الارتفاع) বা (العلو) অর্থাৎ ‘উপরে উঠা’। এটা ব্যতীত অন্য কোনো অর্থে তখন তার ব্যবহার হয় না। সুতরাং الرَّحْمَنُ على العَرْشِ استوى এবং এর মতো অন্যান্য আয়াতের মাধ্যমে প্রমাণিত হয় যে, আল্লাহ তা‘আলা তিনি তাঁর আরশের উপর রয়েছেন বিশেষ একপ্রকার উপরে থাকা, যা তার সৃষ্টি জগতের উপরে সাধারণভাবে উপরে থাকার চেয়ে ভিন্নতর। আর এ উপরে থাকার বিষয়টি হান আল্লাহর জন্য প্রকৃত অর্থেই সাব্যস্ত। সুতরাং আল্লাহ তা‘আলার জন্য যেমনভাবে উপযুক্ত, সেভাবেই তিনি ‘আরশের উপরে উঠেছেন। আল্লাহর ‘আরশের উপরে হওয়া এবং মানুষের খাট-পালং ও নৌকায় আরোহনের সাথে কোনো সামঞ্জস্যতা নেই। যে আরোহনের কথা আল্লাহ তা‘আলা উল্লেখ করে বলেন,\n﴿وَجَعَلَ لَكُم مِّنَ ٱلۡفُلۡكِ وَٱلۡأَنۡعَٰمِ مَا تَرۡكَبُونَ ١٢ لِتَسۡتَوُۥاْ عَلَىٰ ظُهُورِهِۦ ثُمَّ تَذۡكُرُواْ نِعۡمَةَ رَبِّكُمۡ إِذَا ٱسۡتَوَيۡتُمۡ عَلَيۡهِ وَتَقُولُواْ سُبۡحَٰنَ ٱلَّذِي سَخَّرَ لَنَا هَٰذَا وَمَا كُنَّا لَهُۥ مُقۡرِنِينَ ١٣ وَإِنَّآ إِلَىٰ رَبِّنَا لَمُنقَلِبُونَ ١٤﴾ [الزخرف: ١٢، ١٤]\n“তিনি তোমাদের আরোহনের জন্য সৃষ্টি করেন নৌযান ও চতুষ্পদ জন্তু; যাতে তোমরা তার উপর আরোহণ করতে পার, তারপর তোমাদের রবের অনুগ্রহ স্মরণ কর যখন তোমরা এর উপর স্থির হয়ে বস এবং বল, পবিত্র ও মহান তিনি, যিনি এদেরকে আমাদের জন্য বশীভূত করেছেন, যদিও আমরা সমর্থ ছিলাম না এদেরকে বশীভূত করতে। আর আমরা আমাদের রবের নিকট প্রত্যাবর্তন করবো।” [সূরা আয-যুখরুফ, আয়াত: ১২-১৪]\nসুতরাং মানুষের কোনো জিনিসের উপরে উঠা কোনো ক্রমেই আল্লাহর ‘আরশের উপরে হওয়ার সদৃশ হতে পারে না। কেননা আল্লাহর মতো কোনো কিছু নেই।\nযে ব্যক্তি বলে যে, ‘আরশের উপরে আল্লাহর উঠার অর্থ ‘আরশের অধিকারী হয়ে যাওয়া, সে প্রকাশ্য ভুলের মাঝে রয়েছে। কেননা এটা আল্লাহর কালামকে আপন স্থান থেকে পরির্বতন করার শামিল এবং সাহাবী এবং তাবে‘ঈদের ইজমার সম্পূর্ণ বিরোধী। এ ধরণের কথা এমন কিছু বাতিল বিষয়কে আবশ্যক করে, যা কোনো মুমিনের মুখ থেকে উচ্চারিত হওয়া সংগত নয়। কুরআন মাজীদ আরবী ভাষায় অবতীর্ণ হয়েছে। আল্লাহ বলেন,\n﴿إِنَّا جَعَلۡنَٰهُ قُرۡءَٰنًا عَرَبِيّٗا لَّعَلَّكُمۡ تَعۡقِلُونَ ٣﴾ [الزخرف: ٣]\n“নিশ্চয় আমরা এ কুরআনকে আরবী ভাষায় অবতীর্ণ করেছি যাতে তোমরা বুঝতে পার।” [সূরা আয-যুখরুফ, আয়াত: ৩] আরবী ভাষায় ইসতাওয়া শব্দের অর্থ ‘উপরে ওঠা’ এবং ‘বিরাজমান থাকা’। আর এটাই হলো ইসতিওয়া শব্দের আসল অর্থ। সুতরাং ‘তিনি আরশের উপরে উঠেছেন’ এর অর্থ, তিনি আরশের উপর উঠেছেন, বিশেষ প্রকার উপরে উঠা, আল্লাহর বড়ত্বের শানে ‘আরশের উপর যেভাবে উপরে উঠা’ প্রযোজ্য, সেভাবেই তিনি উপরে উঠেছেন। যদি ইসতিওয়ার (উপরে উঠার) অর্থ ইসতাওলা (অধিকারী) হওয়ার মাধ্যমে করা হয়, তবে তা হবে আল্লাহর কালামকে পরিবর্তন করার শামিল। আর যে ব্যক্তি এরূপ করল, সে কুরআনের ভাষা যে অর্থের উপর প্রমাণ বহণ করে (তা হচ্ছে, উপরে উঠা), তা অস্বীকার করল এবং অন্য একটি বাতিল অর্থ সাব্যস্ত করল।\nতাছাড়া “ইসতিওয়া” এর যে অর্থ আমরা বর্ণনা করলাম, তার ওপর সালাফে সালেহীন ঐকমত্য (ইজমা) পোষণ করেছেন। কারণ, উক্ত অর্থের বিপরীত অর্থ তাদের থেকে বর্ণিত হয় নি। কুরআন এবং সুন্নাতে যদি এমন কোনো শব্দ আসে সালাফে সালেহীন থেকে যার প্রকাশ্য অর্থ বিরোধী কোনো ব্যাখ্যা না পাওয়া যায়, তবে সে ক্ষেত্রে মূলনীতি হলো উক্ত শব্দকে তার প্রকাশ্য অর্থের ওপর অবশিষ্ট রাখতে হবে এবং তার মর্মার্থের উপর ঈমান রাখতে হবে।\nযদি প্রশ্ন করা হয় যে, সালাফে সালেহীন থেকে কি এমন কোনো কথা বর্ণিত হয়েছে যা প্রমাণ করে যে, “ইসতাওয়া” অর্থ “আলা” (‘আরশের উপরে উঠেছেন)? উত্তরে আমরা বলব হ্যাঁ, অবশ্যই তা বর্ণিত হয়েছে। যদি একথা ধরে নেওয়া হয় যে, তাদের থেকে এ তাফসীর স্পষ্টভাবে বর্ণিত হয় নি, তাহলেও এ সব ক্ষেত্রে সালাফে সালেহীনের মানহাজ (নীতি) হলো, কুরআন এবং সুন্নাহর শব্দ যে অর্থ নির্দেশ করবে, আরবী ভাষার দাবী অনুযায়ী শব্দের সে অর্থই গ্রহণ করতে হবে।\n‘ইসতিওয়া’র অর্থ ইসতাওলা দ্বারা করা হলে যে সব সমস্যা দেখা দেয়\n১) ‘ইসতাওলা’ অর্থ কোনো বস্তুর মালিকানা হাসিল করা বা কোনো কিছুর উপর কর্তৃত্ব প্রতিষ্ঠা করা। তাই ‘ইসতিওয়া’র অর্থ ইসতাওলার মাধ্যমে করা হলে অর্থ দাঁড়ায়, আকাশ-জমিন সৃষ্টির আগে আল্লাহ ‘আরশের মালিক ছিলেন না, পরে মালিক হয়েছেন। কারণ আল্লাহ তা‘আলা বলেন,\n﴿ إِنَّ رَبَّكُمُ ٱللَّهُ ٱلَّذِي خَلَقَ ٱلسَّمَٰوَٰتِ وَٱلۡأَرۡضَ فِي سِتَّةِ أَيَّامٖ ثُمَّ ٱسۡتَوَىٰ عَلَى ٱلۡعَرۡشِۖ ﴾ [الاعراف: ٥٣]\n“নিশ্চয় তোমাদের রব হলেন সেই আল্লাহ যিনি ছয় দিনে আকাশ এবং জমিন সৃষ্টি করেছেন। অতঃপর ‘আরশের উপরে ‘ইস্তেওয়া’ করলেন।” [সূরা আল-আ‘রাফ, আয়াত: ৫৪] তখন তাদের কথা অনুসারে অর্থ দাঁড়াবে, আসমান সৃষ্টির পূর্বে এবং আসমান যমীন সৃষ্টির প্রাক্কালে তিনি আরশের অধিকারী ছিলেন না। (নাউযুবিল্লাহ)\n২) “আর-রাহমানু আলাল ‘আরশিস তাওয়া” অর্থ যদি ‘ইস্তাওলা’র মাধ্যমে করা শুদ্ধ হয় তাহলে এ কথা বলাও শুদ্ধ হতে হয় যে, আল্লাহ তা‘আলা যমীনের কর্তৃত্ববান হলেন, তিনি তার সৃষ্টিকুলের যে কোনো কিছুর উপর কর্তৃত্বশীল হলেন। অথচ এতে কোনো সন্দেহ নেই যে এটা একটি বাতিল অর্থ। এ ধরণের অর্থ মহান আল্লাহর শানে শোভনীয় নয়।\n৩) এটি আল্লাহর কালামকে তার আপন স্থান থেকে সরিয়ে দেওয়ার শামিল।\n৪) এ ধরণের অর্থ করা সালাফে সালেহীনের ইজমার পরিপন্থী।তাওহীদুল আসমা ওয়াস সিফাতের ক্ষেত্রে সারকথা এই যে, আল্লাহ নিজের জন্য যে সমস্ত নাম ও গুণাবলী সাব্যস্ত করেছেন, কোনো পরিবর্তন, বাতিল বা ধরণ-গঠন কিংবা দৃষ্টান্ত পেশ করা ছাড়াই তার প্রকৃত অর্থের ওপর ঈমান আনয়ন করা আমাদের ওপর ওয়াজিব।\n সহীহ বুখারী, অধ্যায়: কিতাবুল বুয়ূ‘।\n এ কিতাবের যেখানেই ‘‘সালাফে সালেহীন’’ বা শুধু ‘‘সালাফ’’ কথাটি উল্লেখ হবে তার দ্বারা উদ্দেশ্য হবে সাহাবী, তাবেঈ এবং তাবে তাবেঈগণ।\n মানহাজ বলতে আকীদা ও আমলের ক্ষেত্রে সালাফে সালেহীনের গৃহীত নির্ভেজাল নীতিকে বুঝানো হয়েছে।\n আল্লাহর গুনাবলীর বিশেষ কোনো ধরণ, গঠণ বা পদ্ধতি বর্ণনা করাকে ‘‘তাকয়ীফ’’ বা ‘‘কাইফিয়াত’’ বলা হয়। যেমন, কেউ বলল ‘আল্লাহর হাত এরকম এ রকম’এভাবে আল্লাহর সিফাতসমূহের কাইফিয়াত (ধরণ-গঠন) বর্ণনা করা হারাম।\n আল্লাহর গুণাবলী এবং আল্লাহর কর্মসমূহকে আল্লাহর সিফাত বলে ব্যাখ্যা করা হয়েছে।\n* আল্লাহ তা‘আলা সকল কিছুর সৃষ্টিকর্তা এবং সকল বস্তুর তিনি একমাত্র মালিক। সূচনা থেকেই সকল বস্তুর ওপর তাঁর মালিকানা প্রতিষ্ঠিত এবং সকল বস্তু বিলীন হয়ে যাওয়ার পরও আল্লাহ এবং তাঁর মালিকানা বহাল থাকবে। আল্লাহর ক্ষেত্রে এমন বিশ্বাস পোষণ করা ঠিক হবে না যে, আল্লাহ পূর্বে অমুক বস্তুর মালিক ছিলেন না। পরে মালিক হয়ে গেলেন। এ ধরণের অর্থ গ্রহণ করা হলে, আল্লাহ যে মহান ক্ষমতাবান তাতে বিশ্বাস পরিপূর্ণ হবে না এবং মহান আল্লাহকে মানুষের সাথে তুলনা করা হবে। (নাউযুবিল্লাহ)\nTags: আল্লাহ্‌র একত্ববাদ, ইসলাম\nNext Postআহলে সুন্নাত ওয়াল জামা‘আত কারা?\nHello sir- which langues you using?


TMC MP Dev slams BJP, Entertainment News: 'বিজেপি শাসিত রাজ্যে মা-বোনেদের অবস্থা দেখুন', ভোটপ্রচারে গিয়ে গর্জে উঠলেন দেব\n'বিজেপি শাসিত রাজ্যে মা-বোনেদের অবস্থা দেখুন', ভোটপ্রচারে গিয়ে গর্জে উঠলেন দেব\nবাঁকুড়ার রানিবাঁধ বিধানসভা কেন্দ্রের তৃণমূল প্রার্থীর হয়ে প্রচারে গিয়েছিলেন তৃণমূলের তারকা সাংসদ। সেখানেই গেরুয়া শিবিরকে তোপ দাগলেন।\nMarch 19, 2021 4:42:27 pm\nএকদিকে যখন বাংলায় মেয়েদের সুরক্ষা নিয়ে তৃণমূলকে শাসাচ্ছে বিজেপি, ঠিক সেই প্রেক্ষিতেই এবার পাল্টা উত্তর কষালেন তৃণমূলের তারকা সাংসদ দেব (Dev)। অভিনেতার সাফ কথা, “বিজেপি শাসিত রাজ্যগুলিতে গিয়ে একবার দেখুন তো মা-বোনেদের কী পরিস্থিতি! বাংলায় মেয়েরা সবথেকে বেশি সুরক্ষিত।”\nবৃহস্পতিবার বাঁকুড়ার (Bankura) রানিবাঁধ বিধানসভা কেন্দ্রের তৃণমূল প্রার্থী জ্যোৎস্না মান্ডির হয়ে প্রচারে গিয়েছিলেন ঘাটালের সাংসদ দীপক অধিকারী ওরফে দেব। ২৭ মার্চ প্রথম দফার নির্বাচনে জোড়াফুলে ভোট দেওয়ার আবেদন রাখেন তিনি। সেখানেই গেরুয়া শিবিরের বিরুদ্ধে আক্রমণাত্মক সুর শোনা যায় তাঁর গলায়।\nজল্পনার অবসান ঘটিয়ে গত রবিবারই একুশের নির্বাচনী (West Bengal Assembly Election 2021) লড়াইয়ের ময়দানে নেমে পড়েছেন দেব। দোষারোপ কিংবা কাদা ছোঁড়াছুড়ির রাজনীতিতে তিনি বিশ্বাসী নন বটে! তবে এবার ভোটপ্রচারের ময়দানে নেমে কিন্তু বিজেপিকে (BJP) বিঁধতে ছাড়ছেন না তৃণমূলের তারকা সাংসদ। বৃহস্পতিবার বাঁকুড়ায় ঘাসফুল শিবিরের হয়ে প্রচারের মাঝেই প্রতিপক্ষ গেরুয়া-বাহিনীর উদ্দেশে কড়া হুঁশিয়ারি দাগলেন দেব। সাফ জানিয়ে দিলেন, “যারা ধর্ম নিয়ে খেলে, বাংলায় তাদের খেলা শেষ হবে। বাংলায় ধর্ম নিয়ে রাজনীতির কোনও জায়গা নেই।”\nপ্রসঙ্গত, গেরুয়া শিবিরের মেরুকরণের রাজনীতি নিয়ে এর আগেও প্রতিবাদ জানিয়েছিলেন তারকা-সাংসদ দেব। তবে বিরোধী পক্ষের প্রতি কোনওদিনই কড়া ভাষার প্রয়োগ করেননি। কিন্তু এবার রীতিমতো তোপ দাগলেন প্রচারের মঞ্চে। তৃণমূলের ‘খেলা হবে’ স্লোগানকে হাতিয়ার করেই দেবের সাফ মন্তব্য, “যাঁরা ধর্ম নিয়ে রাজনীতি করে। হিন্দু-মুসলিমের নীরিখে ভোট ভাগ করে, এবার তাঁদের খেলা শেষ হবে। বাংলার মানুষ যাতে ভাল থাকে, সুরক্ষিত থাকে, এবার সেই খেলা হবে।” তৃণমূলের তারকা সাংসদের কথায়, “যাঁরা বাংলাকে উন্নয়নের পথে নিয়ে যাবে। তাঁরাই খেলবে এবার।” বুধবার পশ্চিম মেদিনীপুরের (Medinipur) দাঁতন বিধানসভার তুরকা গ্রামে তৃণমূল (TMC) কংগ্রেস প্রার্থী বিক্রমচন্দ্র প্রধানের হয়ে প্রচারে গিয়েও বিজেপির সোনার বাংলা গড়ার স্লোগান নিয়ে ঝাঁজালো মন্তব্য করেছিলেন দেব।\nWeb Title: Tmc mp dev slams bjp


ভুয়া কোভিড-১৯ সনদ বানাতো জেকেজি ! - newsbangla24\nছবি ও সংবাদ ভুয়া কোভিড-১৯ সনদ বানাতো জেকেজি !\nভুয়া কোভিড-১৯ সনদ বানাতো জেকেজি !\nপ্রধান নির্বাহীসহ তিনজন গ্রেফতার\nকোভিড-১৯ শনাক্তের পরীক্ষা নিয়ে কেলেঙ্কারিতে আলোচিত স্বেচ্ছাসেবী সংগঠন জোবেদা খাতুন সার্বজনীন স্বাস্থ্যসেবার (জেকেজি হেলথ কেয়ার) সাবেক গ্রাফিক ডিজাইনার গ্রেপ্তার হুমায়ুন কবীর হিরুর হাতে তৈরি হতো ভুয়া সনদ। হুমায়ুন ও তার স্ত্রীর জব্দ করা কম্পিউটার ও ল্যাপটপ এবং পুলিশ হেফাজতের জিজ্ঞাসাবাদ থেকে এই তথ্য এসেছে বলে পুলিশ কর্মকর্তারা জানিয়েছেন।\nতেজগাঁও জোনের সহকারী কমিশনার মোঃ মাহমুদ খান বৃহস্পতিবার জানান, হুমায়ুনের নিজস্ব কম্পিউটারে মেলেছে বেশ কিছু ভুয়া সনদের নমুনা। তিনি জানান, রাজধানীর কল্যাণপুরের একটি বাড়ির কেয়ারটেকার কামাল হোসেনের অভিযোগের প্রেক্ষিতে হুমায়ুন কবীর হিমু ও তার স্ত্রী তানজীন পাটোয়ারীকে গ্রেপ্তারের পর জেকেজি হেলথকেয়ারের প্রধান নির্বাহী আরিফুল হক চৌধুরীকে গ্রেপ্তার করা হয়।\nকামালের অভিযোগ, তার বাড়ির মালিক ও স্ত্রীর জ্বর, সর্দি হওয়ায় কোভিড-১৯ পরীক্ষার জন্য অনলাইনের মাধ্যমে জেকেজির পক্ষে হুমায়ুনের সাথে যোগাযোগ করা হয়। তাড়া দুজন ছাড়াও তাদের ছেলে, গাড়িচালক, গৃহপরিচারিকার নমুনা তিন দফায় বিজয় সরণি মোড়ে কলমিলতা মার্কেটের কাছ থেকে হুমায়ুনের লোক এসে নিয়ে যায়। এজন্য ৪৫ হাজার টাকা দেওয়া হয়।\nপুলিশ কর্মকর্তা মাহমুদ বলেন, জেকেজির বিরুদ্ধে বিভিন্নভাবে তাদের কাছে অভিযোগ আসছিল। কামাল হোসেন লিখিত অভিযোগ করলে তা খতিয়ে দেখতে গিয়ে বড় ধরণের তথ্য পাওয়া যায়। তিনি বলেন, “হুমায়ুন ও তার স্ত্রী তানজিনা জেকেজিতে চাকরি করত। তানজিনা একটি বেসরকারি ক্লিনিকের নার্স ছিল। মহামারী শুরুর পর ক্লিনিকটি বন্ধ হয়ে গেলে স্বামীর সূত্র ধরে জেকেজি হেলথ কেয়ারে যোগ দেয়। জেকেজির আইটি বিভাগে বসে নিজে ভুয়া সনদ বানানোর বিষয়টি রপ্ত করার পর স্বামী স্ত্রী চাকরি ছেড়ে দিয়ে অনলাইনে প্রচারণা চালিয়ে নমুনা সংগ্রহ করা শুরু করে।”\n২২ জুন রাতে হুমায়ুন ও তার স্ত্রীকে গ্রেপ্তারের পর তাদের কম্পিউটার থেকে ৪৩টি সনদ পাওয়া যায়, যার মধ্যে চার জন প্রবাসীও রয়েছে।\nহুমায়ুন ও তার স্ত্রীকে গ্রেপ্তারের পর জেকেজির বিষয়ে বিস্তারিত তথ্য পাওয়ায় অরিফুল চৌধুরীকে গ্রেপ্তার করা হয় জানিয়ে মাহমুদ জানান, অরিফুলকে বুধবার আদালতে দুইদিনের রিমান্ডে নেওয়া হয়।\n“জেকেজির নামে যে ভুয়া সনদ হতো তা স্বীকার করে নিজের দায় এড়াতে হুমায়ুনের উপর দোষ চাপিয়ে আরিফুল দাবি করে বলেছেন, এজন্য হুমায়ুন ও তার স্ত্রীকে চাকরিচ্যুত করা হয়।”\nজেকেজি বিনামূল্যে নমুনা সংগ্রহের কাজটি করবে সরকারের কাছ থেকে এমন অনুমতি নেওয়া হলেও পরে বুকিং বিডি ও হেলথকেয়ার নামে দুটি সাইট খুলে টাকা নিয়ে নমুনা সংগ্রেহের কাজ করে এবং ভুয়া সনদ দেয়।\nজেকেজির বেশ কিছু স্বাস্থ্যকর্মী তিতুমীর কলেজে অবস্থান করছিল। তারা নমুনা সংগ্রহ করতো বলে জেকেজির পক্ষ থেকে বলা হয়েছিল। গত ২২ জুন রাতে এই স্বাস্থ্যকনর্মীদের সঙ্গে কলেজ কর্মচারীদের সংঘর্ষ হয়। সে সময় জেকেজির পক্ষ হয়ে অন্যতম কর্ণধার আরিফুলের স্ত্রী ডা. সাবরিনা আরিফ সাংবাদিকদের সাথে কথাও বলেছিলেন। ভূয়া সনদের অভিযোগে তার স্বামী গ্রেপ্তারের পর তিনি দাবি করেন, মতের মিল না হওয়ায় অনেক আগেই জেকেজি ছেড়ে দিয়েছেন তিনি।\nকরোনার ভুয়া সনদ\nPrevious articleকরোন প্রতিরোধে ডা. বিজন শীলের পরমর্শ\nNext articleকরোনার অযুহাতে সাংবাদিক ছাটা্ই, ডিইউজের তীব্র নিন্দা


জুলাই 22, 2018 লাভজনক ট্রেডিং কৌশল লেখক রোকসানা আমিন 22341 দর্শকরা\nআপনার সাইটে যে হবে "গুগল-প্রমাণ" আপনার ওয়েবসাইটে লিঙ্ক পেতে ভাল উপায় আছে. আপনি ক্রয় লিঙ্ক নিয়ে পরীক্ষা করতে চান, এটার জন্য যাও, কিন্তু আমরা এটা বলতে না. আপনি পৃষ্ঠায় আপনার কলম দিয়ে আপনার কাজ কি, একটি বাটন আঘাত এবং ইমেজ ডিজিটালরূপে পরবর্তী সময়ের জন্য সংরক্ষিত হয়. তারপর আপনি পাতা চালু এবং ট্রেডিং সময়সূচী আবার শুরু করতে পারেন. আপনি কার্যত কোনো A5 প্যাড যে খুব পুরু নয় ব্যবহার করতে পারেন – সরবরাহকৃত প্যাড 30 চাদর, কিন্তু একটি 50-শীট প্যাড এছাড়াও কাজ করবে. এটি অন্যান্য অনুরূপ প্রযুক্তি উপর বাঁশ স্পার্ক সর্ববৃহৎ differentiator হল: অধিকাংশ আপনার অঙ্গভঙ্গির ট্র্যাক বিশেষ কাগজ প্রয়োজন.\nচীফ কনসালটেন্ট ও বিভাগীয় প্রধান, কিডনী রোগ বিভাগ (গ) দুর্যোগ ঝুঁকিহ্রাস ও জরুরি সাড়াদান কার্যক্রমের সহিত সংশ্লিষ্ট ট্রেডিং সময়সূচী সরকারি ও বেসরকারি সংস্থাসমূহের কার্যক্রমগুলিকে সমন্বিত, লক্ষ্যভিত্তিক ও শক্তিশালী করা।\nএমভিআই পদ্ধতিতে আমার সিদ্ধান্তগুলি বাস্তব এবং আইনী বিমানের ক্ষেত্রে উপকারী হলে আমি খুব খুশি হব। মার্জন একটি অনুরূপ প্যাটার্ন বাহিত হয়, কিন্তু মহান চাপ দিয়ে। সর্বাধিক প্রভাব অর্জনের জন্য, ঘাড়, কাঁধ এবং পেছনকে আবদ্ধ করা আপনার হাতের ট্রেডিং সময়সূচী তালু দিয়ে সম্ভব নয়, তবে আপনার আঙ্গুলের ফালানগাছগুলি একটি মুষ্টিতে আবদ্ধ। তাই প্রভাব গভীর এবং আরো সক্রিয় হবে।\nMourn over ( শোক করা ) Don't mourn over the dead. আবার অনেকেই আছেন যারা 1-hour চার্ট নিয়ে সন্দিহান থাকেন। তারা মনে করেন এই টাইমফ্রেমের চার্ট অনেক বেশী দ্রুতগতির/Fast । তারা ট্রেড করেন শুধুমাত্র Daily, Weekly কিংবা Monthly চার্টে।\nলজ্জাহীন লোচ rushing ট্যাংক। এরপর তিনি একত্রীকরণ - এবং বৃহৎ - এবং চিৎকার করে বলতে যে এই একটি কেলেঙ্কারীতে, suckers হয় সেনাবাহিনী, যা এটি ইতিমধ্যে বাইনারি দরজা ঘোরা যোগদান করুন। আপনি এই বাণিজ্য কৌশল নতুন হন তাহলে একটি বাইনারি বিকল্প ডেমো অ্যাকাউন্ট সঙ্গে অনুশীলন। আপনি যখন সবুজ হন তখন আপনি যে ক্ষতিগুলি করেন তা যদি কাগজের কাগজ হয় তবে তা খারাপভাবে স্টিং করবে না।\nউদাহরণস্বরূপ, স্পার্ক প্লাগ বা অভ্যন্তরীণ doji জন্য (তথাকথিত "ভেতরের-বার")। তারা সংশোধন বিরুদ্ধে যেও না, তাহলে তারা উপেক্ষিত করা যেতে পারে, শেষ পর্যন্ত, বাস্তব ট্রেডিং একটি আদর্শ অবস্থা থেকে ট্রেডিং সময়সূচী অনেক দূরে। ম্যাট: আমি টিমোথি লেয়ারিকে কাঠগড়ায় বা কারখানায় ফিরে কার্নিভালের তাঁবুতে ঘুরতে ভাবছিলাম।\nলুইস এফ Trevino, Beamonte বিনিয়োগ সিনিয়র ব্যবস্থাপনা পরিচালক আমরা মাস্টার কিউই বিনিয়োগ এবং তাদের পরবর্তী স্তরে খুঁজছেন সাহায্য প্রস্থান করা হয় “, মন্তব্য. আমরা সেকেন্ডের মধ্যে একটি ব্যক্তিগত ভিডিও গেম তৈরি করতে পারেন যে মাস্টার কিউই মত একটি প্ল্যাটফর্ম একটি বিশাল সম্ভাব্য দেখুন. “ 4) বস্তুর স্থির প্রতিফলন - সেন্সরের নীতি "বস্তুর প্রতিফলন" হিসাবে একই রকম, তবে বস্তুর সেটিং থেকে বিচ্যুতির আরো সংবেদনশীল। উদাহরণস্বরূপ, কেফির বোতলে বোতলযুক্ত কর্কগুলি সনাক্ত করা, পণ্যগুলির সাথে ভ্যাকুয়াম প্যাকেজিং অসম্পূর্ণ ভরাট করা সম্ভব।\nপ্রথমত, আমরা প্রবণতা মানে বুঝতে হবে। একটি আপট্রেন্ড অর্থ উচ্চতর উচ্চ এবং উচ্চ নিম্নের সিরিজ (একক ভাবে ঊর্ধ্বমুখী আন্দোলনের ব্যাখ্যা ব্যতীত)। ট্রেডিং সময়সূচী তৈরি করা নতুন উচ্চতা আগের চেয়ে বেশী, এবং নিম্ন এছাড়াও লম্বা হয়! একইভাবে, একটি downtrend নিম্ন নিম্ন এবং নিম্ন উচ্চতার একটি সিরিজ। যদি চূড়ান্ত এবং শূন্য হয় না উচ্চ বা নিম্ন হয়, বাজার একটি পার্শ্ববর্তী আন্দোলন প্রদর্শন করা যেতে পারে। সংকেত বিকৃতি সবচেয়ে নেতিবাচক প্রভাব অবিকল ইন্টার-প্রতীক হস্তক্ষেপ হয়। যেহেতু চরিত্র হয় ?? এটি ক্যারিয়ার ফ্রিকোয়েন্সি, প্রশস্ততা এবং ফেজ মানগুলির দ্বারা চিহ্নিত একটি বিচ্ছিন্ন সংকেত অবস্থা, সংকেতটির প্রশস্ততা এবং ফেজটি বিভিন্ন প্রতীকগুলির জন্য পরিবর্তিত হয় এবং অতএব, এটি মূল সংকেত পুনরুদ্ধার করা অত্যন্ত কঠিন।\nএই নিবন্ধটি আপনাকে কিছুটা আপনার মস্তিষ্ককে আনলোড করতে সহায়তা করবে। কিন্তু খুব বেশি শিথিল করবেন না। আপনি এখনও সিস্টেম নিয়ন্ত্রণ অধীনে রাখা প্রয়োজন। ইভেন্ট লগ অনুসরণ অবিরত! আপনি যদি চুরির বিরুদ্ধে নিজেকে রক্ষা করতে চান এবং কোনও আক্রমণ, আগ্রাসন, গ্রীষ্মে হাইপারিকাম ফুলগুলি বেছে নিন, তাদের একটি ছোট গুচ্ছে আবদ্ধ করুন, তুলো ফ্যাব্রিকে মোড়ানো এবং তাদের সাথে নিয়ে যান। না মানুষ বা পশু আক্রমণ বা অপমান করবে না। এক বছর পরে, ফুল তাজা বেশী প্রতিস্থাপন করা উচিত।\nফল চাষকে কেন্দ্র করে দেশে হাজার হাজার নার্সারি গড়ে উঠছে। বর্তমানে এসব নার্সারি থেকে প্রতি বছর কোটি কোটি টাকার চারা ও কলম বিক্রি হচ্ছে, যা দেশের অর্থনৈতিক সমৃদ্ধি অর্জনে গুরুত্বপূর্ণ ভূমিকা রাখছে। ফল চাষের অর্থনৈতিক গুরুত্ব উল্লেখ করে কৃষিমন্ত্রী মতিয়া চৌধুরী বলেন, ‘ফলের চাষ বাড়িয়ে পুষ্টি চাহিদা পূরণের পাশাপাশি বিশ্ব বাজারে সুস্বাদু বৈচিত্র্যময় ফল রফতানির মাধ্যমে বিপুল পরিমাণ বৈদেশিক মুদ্রা ট্রেডিং সময়সূচী অর্জন করা সম্ভব’।১৯ নতুন কি আছে সংস্করণ 14.2।\nউপরন্তু, সঠিক ট্রান্সমিটার নির্বাচন করার জন্য সবচেয়ে গুরুত্বপূর্ণ শর্তগুলির মধ্যে একটি সঠিক পছন্দ তার আউটপুট (radiated) শক্তি (মূল্য নির্ধারণ করে), কভারেজ প্রদান। কভারেজ এলাকা গণনা একটি খুব সময় গ্রহণকারী অপারেশন, বিশেষ প্রশিক্ষিত বিশেষজ্ঞ শুধুমাত্র, এবং শুধুমাত্র বিশেষ সফটওয়্যার সঙ্গে উপলব্ধ। এসএফএন, ডিভিবি-এইচ (মোবাইল টিভি) এবং পুনরাবৃত্তির উপস্থিতিতে কভারেজ এলাকার সঠিক হিসাব বিশেষ করে গুরুত্বপূর্ণ। কভারেজের ব্যাসার্ধ বিভিন্ন বিষয়গুলির উপর নির্ভর করে, নীচে আলোচনা করা হয়েছে। রাজশাহী: রাজশাহীতে বিদেশি মুদ্রা জাল চক্রের চার সদস্যকে আটক করেছে মহানগর গোয়েন্দা শাখা (ডিবি) পুলিশ।


ত্যাগ গল্পে কে কী ত্যাগ করেছে ? তাঁর আলোচনা প্রসঙ্গে এই গল্পের নামকরণ সার্থকতা বিচার করো প্রশ্নোত্তর - BanglaStudy.Org\nHome / গল্প / ত্যাগ গল্পে কে কী ত্যাগ করেছে ? তাঁর আলোচনা প্রসঙ্গে এই গল্পের নামকরণ সার্থকতা বিচার করো প্রশ্নোত্তর\nত্যাগ গল্পে কে কী ত্যাগ করেছে ? তাঁর আলোচনা প্রসঙ্গে এই গল্পের নামকরণ সার্থকতা বিচার করো প্রশ্নোত্তর\nby Admin on নভেম্বর ১৬, ২০২১ in গল্প\nউত্তর:- রবীন্দ্রনাথের একটি বিশিষ্ট ছোটগল্প “ ত্যাগ ” এই গল্পের নায়ক হেমন্ত প্রিয়তমার ভালোবাসার মর্যাদা দিতে গিয়ে পিতৃগৃহ এবং জাত ত্যাগ করেছে । শুধু এই টুকুর জন্যই যে গল্পের “ ত্যাগ ” নাম সার্থক হয়েছে তা নয় এই নামকরণের আরো অনেক তাৎপর্য আছে ।\n[ ] রবীন্দ্র সমকালে জাতপাত নিয়ে হিন্দু সমাজে বিশেষত , উচ্চবর্ণ হিন্দু সমাজে যথেষ্ট মাথাব্যথা ছিল । সমাজ পতিরা কথায় কথায় নিরাপরাধ মানুষকে এবং সামান্য অপরাধী মানুষকে জাতিচূত্ত করতেন । সমাজ পতিদের অহংকার , অবিচার , ঈর্ষা আর মানবিক গুণের অভাব কত নিরীহ মানুষের জীবনকে বিড়ম্বিত করেছে ।যন্ত্রণাময় করে তুলেছে । রবীন্দ্রনাথের মনেও তা ব্যথা-বেদনার কারণ হয়েছে । তাই গল্পটির মধ্য দিয়ে সেই অন্তঃসারশূন্য জাত পাতের কুফল দেখাতে চাইলেন ।\n[ ] সমাজপতি হরিহর প্রতিবেশী প্যারিশংকরকে জাতিচূত্ত করেন তুচ্ছ কারণে । প্যারিসশংকরের জামাতা পাঁচ বছর বিলেতে থেকে ব্যারিস্টারী পড়ে এসেছে । এই বিলেত ফেরত জামাতার গৃহে কন্যা কে পাঠানোয় এবং সেই কন্যা কে ত্যাগ না করায় প্যারিসশংকর জাতিচূত্ত হন । জাতিরক্ষার কারণে একমাত্র কন্যাকে ত্যাগ করা বা কন্যাকে স্বামীর সান্নিধ্য বঞ্চিত করা কোনো বাবা মায়ের পক্ষেই সম্ভব নয় । প্যারিসশংকরের পক্ষেও সম্ভব হয়নি । তাই তিনি হরিহরের সমাজ ত্যাগ করে , কন্যা জামাতার কল্যাণে কলকাতায় চলে যান ।\n[ ] এই প্যারিসশংকর প্রতিশোধ নেবার উদ্দেশ্যেই হরিহর মুখুজ্জের ছেলে হেমন্তের সঙ্গে এক কায়স্থ বালবিধবার বিবাহ ঘটান । জোর করে অবশ্যই নয় কৌশলে । হেমন্ত কলেজে পড়বার জন্য কলকাতায় থাকবার সময় বংশ পরিচয় না জেনেই মেয়েটির প্রেমে পড়েছিল , মেয়েটিও । প্যারিসশংকর এই সম্পর্কের কথাটি জানতে পেরে প্রতিশোধ গ্রহনের আগ্রহে মেয়েটিকে শ্রীপতি চাটুজ্জের মেয়ে বলে পরিচয় দিয়ে , সম্বন্ধ করে হেমন্তের সঙ্গে বিবাহ সম্পন্ন করেন । তার পর প্রকৃত তথ্য প্রচার করে দিয়ে হরিহর মুখুজ্জেকে জাতিচূত্ত বলে ঘোষণা করেন ।\n[ ] সমাজপতি হরিহর জাতিরক্ষার তাগিদেই পুত্র হেমন্তকে নির্দেশ দেন বউকে দূর করে দিতে । হেমন্ত প্যারিসশংকরের কাছে ছুটে গিয়ে যেমন জেনেছে তার স্ত্রী সত্যিই কায়স্থের বালবিধবা , বিপ্রদাস চাটুজ্জের আশ্রিতা , তেমনি এও জেনেছে , কুসুম তাকে প্রাণের থেকেও ভালোবাসে । সেই ভালবাসার কারণেই , প্যারিসশংকরের ছলনায় ভুলেই শুধুমাত্র হেমন্তের প্রাণরক্ষার আকাঙ্ক্ষা নিয়ে সে অসমীচীন বিবাহে রাজী হয়েছে । অর্থাৎ এ বিবাহে কুসুমের কিছুমাত্র দোষ নেই । তাদের দীর্ঘদিনের প্রণয়ে কোনো খাদ ছিল না । প্রেমিকের হৃদয় নিয়েই হেমন্ত বিচার করেছে কুসুমকে । আর সেটা করতে গিয়েই প্রেমের কাছে , মানবিকতার কাছে তুচ্ছ হয়ে গেছে জাতের গর্ব । হরিহরের কাছে জাত বড়ো । মানুষ বড়ো নয় । তাই , অসহায় পুত্র বধূকে তাড়িয়ে দেওয়ার কথা বলতে তাঁর বাঁধে না । মেয়েটি কোথায় যাবে , কীভাবে তাঁর কাটবে , তা নিয়ে তিনি ভাবেন না । ইতিপূর্বে প্যারিসশংকরের মেয়ের জীবন নিয়েও তিনি ভাবেননি । তাই জাত রক্ষার জন্য জামাতা কে বা কন্যাকে ত্যাগ করার পরামর্শ দিয়েছিলেন ।\n[ ] প্যারিশংকর কন্যা জামাতাকে ত্যাগ করতে পারেননি - জাত ত্যাগ করে গিয়েছেন । হেমন্তকেও যখন তার পিতা নির্দেশ দিয়েছেন “ মেয়েটাকে ঘর হইতে দূর করিয়া দাও ।” তখন হেমন্তও পিতার নির্দেশ অমান্য করে বলেছে “ আমি স্ত্রীকে ত্যাগ করিব না ।” পিতা গর্জন করে ওঠেন , “ জাত খোয়াইবি ?” হেমন্ত জবাব দেয় , “ আমি জাত মানি না ।” হরিহর বলেন , “ তবে তুই শুদ্ধ দূর হইয়া যা ।”\n[ ] হরিহর পুত্রবধূকে ত্যাগ করতে চেয়ে ছিলেন । অন্য দিকে হেমন্ত হৃদয়ধর্ম কে মর্যাদা দিতে গিয়ে , অসহায় , নিরপরাধ স্ত্রীকে রক্ষা করবার জন্য পিতাকে , পিতৃগৃহকে , জাতপাতের গর্ববোধকে ত্যাগ করেছে । গল্পের পরিনতির মধ্যে দিয়ে লেখক যেন বলতে চাচ্ছেন , সামাজিক মানুষের অকল্যাণ সৃষ্টি কারি জাত পাত বা কু প্রথাকে ত্যাগ করে মানুষের কল্যাণ সৃষ্টিকারী ভালোবাসা , উদারতা মানবতা , মহত্ব কে বরণ করতে হবে । এই সব রকম ত্যাগই গল্পটিতে স্থান পেয়েছে হয়েছে । জাত রক্ষার জন্য মানুষকে ত্যাগ না কি মানুষকে রক্ষার জন্য জাত ত্যাগ বড়ো কাজ এই চেতনাটাই পাঠকের মস্তিষ্কে ঢুকিয়ে দিতে চান । “ ত্যাগ ” নামকরণটিও এদিক থেকেই খুবই তাৎপর্যপূর্ন হয়ে উঠেছে ।\nBy Admin • নভেম্বর ১৬, ২০২১


কুমিল্লার নতুন পুলিশ সুপার সৈয়দ নুরুল ইসলাম - Natuncumilla\nআইন ও অপরাধ, কুমিল্লা সদর, সমগ্র কুমিল্লা\nপ্রকাশিত: ০২:৫৫ অপরাহ্ণ, ০২ আগস্ট ২০১৮\nসৈয়দ নুরুল ইসলাম, মো. শাহ আবিদ হোসেন। ফাইল ছবি\nময়মনসিংহের পুলিশ সুপার সৈয়দ নুরুল ইসলামকে কুমিল্লায় এবং কুমিল্লার পুলিশ সুপার মো. শাহ আবিদ হোসেনকে ময়মনসিংহে বদলি করা হয়েছে। বুধবার (১আগস্ট) স্বরাষ্ট্র মন্ত্রণালয়ের জননিরাপত্তা বিভাগের এক প্রজ্ঞাপনে এই বদলির আদেশ জারি করা হয়। ওই প্রজ্ঞাপনে বাংলাদেশ পুলিশের এসপি পদমর্যাদার ১২ জন কর্মকর্তাকে বদলির কথা জানানো হয়।\nপ্রজ্ঞাপন অনুযায়ী গাজীপুরের পুলিশ সুপার হারুন অর রশীদকে বদলি করে ঢাকা মহানগর পুলিশ-ডিএমপিতে আনা হয়েছে।গাজীপুরের পুলিশ সুপার করা হয়েছে শামসুন্নাহারকে। তিনি চাঁদপুর পুলিশ সুপারের দায়িত্বে রয়েছেন।এছাড়া পাবনার পুলিশ সুপার জিহাদুল কবিরকে চাঁদপুরে, পুলিশ সদর দপ্তরের এআইজি শেখ রফিকুল ইসলামকে পাবনায়, চট্টগ্রাম মহানগর পুলিশের উপকমিশনার সৈয়দ আবু সায়েমকে দিনাজপুরে,\nদিনাজপুরের পুলিশ সুপার মো. হামিদুর রহমানকে চট্টগ্রাম মহানগরে, যশোরের পুলিশ সুপার মো. আনিসুর রহমানকে নারায়ণগঞ্জে, নারায়ণগঞ্জের পুলিশ সুপার মঈনুল হককে যশোরে, বরগুনার পুলিশ সুপার বিজয় বসাককে চট্টগ্রাম মহানগরে এবং চট্টগ্রাম মহানগর পুলিশের উপ-কমিশনার মো. মারুফ হোসেনকে বরগুনায় বদলি করা হয়েছে।\n(নতুন কুমিল্লা/এইচএম/০২ আগস্ট ২০১৮)\nকুমিল্লা নগরীতে ছুরিকাঘাত করে ২ যুবককে খুন; আটক এক\nষড়যন্ত্র মোকাবেলা করে দেশ এগিয়ে নিচ্ছেন শেখ হাসিনা : এমপি বাহার


দেশবরেণ্য কৃতি সন্তান অগ্নিযুগের বিপ্লবী পুরুষ সুরেশ চন্দ্র সেন – Cox Bangla – কক্সবাংলা\nPublished: মে ১, ২০১৮১০:৩৯ পূর্বাহ্ণ Updated: ১০:৪১ পূর্বাহ্ণ\nঅধ্যক্ষ মোশতাক আহমদ(১ মে) :: ১মে ২০১৮ অগ্নিযুগের বিপ্লবী পুরুষ উপমহাদেশের কৃতি সন্তান এডভোকেট সুরেশ চন্দ্র সেনের ৩৭তম মৃত্যুবার্ষিকী। ১৯৮১ খ্রিস্টাব্দের ১মে আন্তর্জাতিক শ্রমিক দিবসে কক্সবাজারে তিনি মৃত্যুবরণ করেন। সময়-ইতিহাসের দীপাধার এডভোকেট সুরেশ চন্দ্র সেন এই দিনে তাঁর সুদীর্ঘ জীবনের ইতি টেনে রেখে গেছেন মানব মুক্তির সংগ্রামের অনন্য অধ্যায়। উপমহাদেশের মৃত্যুঞ্জয়ী এই বীরপুরুষের জীবনাবসানের সাথে সাথে থমকে যায় এক অসাধারণ ইতিহাস। যার সাথে জড়িয়ে আছে দুই দু’টি স্বাধীনতা সংগ্রাম আন্দোলন এবং রাষ্ট্রজন্মের জন্মযন্ত্রণা এবং জাতীয় মুক্তির মহান অনুপ্রেরণা।\nউপমহাদেশের রাজনীতি, বিপ্লবী চেতনা, সামাজিক, সাংস্কৃতিক মানবিক ধারায় অনন্য একনাম এডভোকেট সুরেশ চন্দ্র সেন। স্বদেশ, স্বাধীনতা, মাটি ও মানুষের প্রতি দায়বদ্ধতার জন্য অসীম ত্যাগ সংগ্রামী জীবন এ মানুষটিকে দেশের ইতিহাসে সবসময় মহীয়ান করে রেখেছে। জন্ম থেকেই জীবনের শেষ দিন পর্যন্ত মেধা প্রজ্ঞা সততায় আদর্শে এখনো কিংবদন্তী পুরুষ হিসেবে সবার মাঝে বেঁচে আছেন অগ্নিযুগের এই বিপ্লবী পুরুষ। পরাজয়ের শৃঙ্খল ভেঙে স্বাধীনতার রক্ত সূর্য ছিনিয়ে আনতে সুরেশ চন্দ্র সেন দু-দু’বার সাহসী স্বাধীনতা সংগ্রামীর ভূমিকায় অবতীর্ণ হয়েছিলেন।\nএকবার বৃটিশ বিরোধী আন্দোলনে অবিভক্ত ভারতকে স্বাধীন করার জন্য ১৯৩০ সালের চট্টগ্রাম যুব বিদ্রোহের রক্তঝরা দিনে, আরেকবার বাংলাদেশকে স্বাধীন করার জন্য কালজয়ী ’৭১-এর মহান মুক্তিযুদ্ধে। একই সাথে শৈশব থেকে জীবনের শেষ দিন পর্যন্ত শিক্ষা-সংস্কৃতি, সমাজকর্মসহ যেকোনো গণতান্ত্রিক আন্দোলন সংগ্রামে সবসময় সামনের কাতারের মানুষ ছিলেন এই মহান বিপ্লবী।\nএকজন বিপ্লবী হিসেবে সুরেশ চন্দ্র সেনের জীবনের প্রতিটি সিঁড়ি, অধ্যায় তাৎপর্যপূর্ণ এবং শিক্ষণীয়। সুরেশ চন্দ্র সেন যে একদিন সন্দীপন সাহসী মানুষ হিসেবে পরিচিতি হবেন, তার পরিচয় তিনি ছোটবেলা থেকেই দিয়েছিলেন। পিতা ঈশ্বর চন্দ্র সেন মাতা বামাদেবী সেনের গর্ভে ১৯০৫ সালের ২৭ সেপ্টেম্বর চট্টগ্রাম জেলার সারোয়াতলী গ্রামে সুরেশ চন্দ্র সেনের জন্ম। ঘরের একমাত্র সন্তান হিসেবে তার যে ধরনের উষ্ণ স্নেহের অধ্যায় শুরু করার কথা ছিল সে আড়ম্বরতা তার জীবনে খুব একটা ঘটেনি। পিতার অঢেল বিত্তবৈভব থাকলেও ঈশ্বর চন্দ্র সেন সুরেশ সেনকে গ্রামের সাধারণ মানুষের ছেলের মতো বড় করেন।\nজ্ঞান প্রজ্ঞা মানবতা কল্যাণবোধের নীতি নৈতিকতা নিয়ে তার জীবন শুরু হয়েছিল। অসাধারণ মেধার কারণে তিনি শৈশব থেকে গ্রামের স্কুলের সবার চোখে পড়ে ছিলেন। পিতা-মাতা চাইতেন সুরেশ চন্দ্র সেন যেন বিদ্যান এবং কৃতি মানুষ হিসেবে বড় হয়ে বংশের মুখ উজ্জ্বল হয়। যার জন্য শৈশব থেকেই তাঁর জীবনটা অন্যভাবে শুরু হয়। সে কাকডাকা ভোরে উঠে ধর্মীয় বন্দনা, শরীর চর্চাসহ পাঠাভ্যাস করা ছিল তাঁর নিত্যদিনের কাজ। তারপর স্কুলে যাওয়া এবং ফিরে আসাও ছিল নিয়ম মতো।\nবিদ্যালয়ের গরিব সহপাঠীদের সাথে বিশেষভাবে তিনি মিশতেন। তাদের দুঃখ-কষ্ট অনুভব করে নিজেরসহ বাবা মা থেকে বই কলম খাতাসহ কাপড়চোপড় দিয়ে তাদের সহযোগিতা করতেন। নিজের পাঠানো খাবার সবার মাঝে ভাগ করে খেতেন। গ্রামের সাধারণ মানুষের সাথে মিশে তাদের সুখ-দুঃখ আনন্দ-বেদনার সাথে নিজের জীবনকে মিশিয়ে ছিলেন। একজন মানবিক মানুষ হিসেবে তার জীবনকালের উপর সবসময় প্রভাব পড়েছে।\nস্কুল জীবনের শেষদিকে এবং কলেজে পড়ার প্রথমলগ্ন থেকে মাস্টারদা সূর্যসেনসহ বিভিন্ন কৃতি মানুষের সংস্পর্শে তাঁর জীবনের নতুন দুয়ার খুলে যায়। লেখাপড়ার সাথে সাথে মুক্তবুদ্ধির জ্ঞানচর্চা এবং মানবিক মূল্যবোধকে নিজের জীবনের আদর্শ হিসেবে বেছে নিয়ে ছিলেন। ঐ সময় মাস্টারদা সূর্যসেনের অগ্নিমন্ত্রে দীক্ষিত হয়ে স্বদেশী আন্দোলনের সাথে তিনি যুক্ত হন। গ্রামে গ্রামে তরুণদের সংগঠিত করে স্বাধীন জন্মভূমির স্বপ্ন দেখার কাজ তাঁরা শুরু করেন। যেটা এখনো যেকোন দেশের স্বাধীনতা এবং মুক্তির মন্ত্র হিসেবে মানুষকে সবসময় অনুপ্রেরণা যোগায়।\nপ্রায় ২৫ বছর বয়সে ১৯৩০ সালের ১৮ এপ্রিল বৃটিশ বিরোধী ঐতিহাসিক জালালাবাদ যুদ্ধে তিনি অংশগ্রহণ করেন। ইংরেজদের সাথে যুদ্ধকালীন সময়ে চট্টগ্রামের যুব বিদ্রোহীরা বৃটিশদের হাত থেকে বীর চট্টলাকে ৪ দিন মুক্ত এবং স্বাধীন করে রাখে। যুদ্ধের এক পর্যায়ে বিপ্লবী সুরেশ চন্দ্র সেনসহ একদল যুব বিদ্রোহী চট্টগ্রামে বৃটিশ পতাকা (ইউনিয়ন জ্যাক) নামিয়ে সর্বভারতীয় স্বাধীনতার পতাকা উত্তোলন করেন।\nসশস্ত্র যুদ্ধকে আরো বৃহত্তর পর্যায়ে সংগঠিত করার সময় ১৯৩০ খ্রিস্টাব্দের শেষদিকে তিনি বৃটিশ সেনাদের হাতে বন্দি হন। পরবর্তীতে বিভিন্ন প্রহসনমূলক বিচারে ১৯৩১ সাল থেকে ১৯৪১ সাল পর্যন্ত বৃটিশ বিরোধী আন্দোলনে অংশগ্রহণ করার জন্য সুরেশ চন্দ্র সেন একটানা দীর্ঘ দশ বছর কারাভোগ করেন। আলীপুর জেল, বকসাদুয়ারা ক্যাম্প, বহরমপুর জেলসহ ভারতের বিভিন্ন কারাগারে তাঁর কারাজীবন কাটে। জেলে থাকা অবস্থায় রেকর্ড পরিমাণ মার্কস নিয়ে তিনি প্রথম শ্রেণীতে বি.এ এবং ল (আইন) পাশ করেন। জেল থেকে বের হয়ে এসে তিনি আইন পেশা এবং রাজনীতির সাথে ভালোভাবেই সংযুক্ত হন।\nসুরেশ চন্দ্র সেন ১৯৫২ সালের ভাষা আন্দোলনে কক্সবাজারসহ জাতীয় পর্যায়ে অংশগ্রহণ করেন। ’৫২ সাল থেকে বাঙালি জাতির প্রতিটি গুরুত্বপূর্ণ আন্দোলনে অংশ নিয়ে সাধারণ গরীব মানুষের রাজনীতি এবং গণতান্ত্রিক আন্দোলনকে এগিয়ে নিয়ে যান। বিশেষ করে ১৯৬২ সালের শিক্ষা আন্দোলন, ’৬৬ সালের ঐতিহাসিক ৬ দফাসহ বিভিন্ন শ্রমিক আন্দোলন, ১৯৬৮ সালের আগরতলা ষড়যন্ত্র বিরোধী আন্দোলন, ১৯৬৯ এর গণঅভ্যুত্থানসহ আয়ুব বিরোধী আন্দোলনে তিনি ছিলেন অন্যতম নেতৃত্বদানকারী লড়াকু সৈনিক।\n১৯৭০ এর প্রলয়ঙ্করী ঘূর্ণিঝড়ে সারা বাংলাদেশের উপকূলীয় এলাকা যখন বিধ্বস্ত হয়ে পড়েছিল তখন তিনি মৌলানা ভাসানী, বঙ্গবন্ধু শেখ মুজিবুর রহমানসহ অন্যান্যদের সাথে অমানুষিক পরিশ্রম করে নিজেকে ত্রাণ কার্যে নিবেদিত করেছিলেন। একই বছর জাতীয় এবং প্রাদেশিক পরিষদ নির্বাচনে প্রগতিশীল গণতান্ত্রিক শক্তির পক্ষে তিনি ব্যাপক ভূমিকা রাখেন। তখনকার আওয়ামী লীগসহ বিভিন্ন প্রগতিশীল নেতৃবৃন্দ তাঁর সাথে যোগাযোগ রেখে বিভিন্ন নির্দেশনাবলী এবং প্রয়োজনীয় পরামর্শ নিতেন। যার জন্য তাঁর বাসভবন ছিল প্রগতিশীলদের জন্য বিশেষ স্থান এবং পরামর্শ কেন্দ্র। যেটার স্মৃতি এখনো সবার মনে জাগরুক হয়ে আছে এবং থাকবে।\n’৭১ এর মহান মুক্তিযুদ্ধে জেলা এবং জাতীয় পর্যায়ে তিনি কৃতি সংগঠক হিসেবে বিশেষ ভূমিকা পালন করেন। মহান মুক্তিযুদ্ধের প্রথমলগ্ন থেকেই তিনি কক্সবাজারে সর্বদলীয় ভিত্তিক জেলা মুক্তিযুদ্ধ পরিচালনা পরিষদের অন্যতম সংগঠক ছিলেন। বিশেষ করে সর্বজন শ্রদ্ধেয় ব্যক্তিত্ব হিসেবে তৎকালীন প্রগতিশীল জাতীয় এবং স্থানীয় নেতৃবৃন্দ তাঁর সাথে যোগাযোগ রাখতেন এবং মুক্তিযুদ্ধকে কিভাবে এগিয়ে নেয়া যায় তার জন্য প্রয়োজনীয় পরামর্শ নিতেন। মুক্তিযুদ্ধের এক পর্যায়ে তাঁকে বিভিন্নভাবে পাকিস্তান সেনাবাহিনী গ্রেফতার করার অভিযান পরিচালনা করে।\nকিন্তু অসীম সাহসী সুরেশ চন্দ্র সেন সুকৌশলে দেশের বিভিন্ন এলাকায় এবং গ্রামাঞ্চলে থেকে মুক্তিযুদ্ধের দীপ্ত মশালকে প্রজ্জ্বলিত রেখেছিলেন। দীর্ঘ ন’মাস দেশের অভ্যন্তরে থেকে তিনি মুক্তিযুদ্ধের সংগঠক হিসেবে কার্যক্রম অব্যাহত রাখেন। বিশেষ করে দেশের বিভিন্ন পর্যায়ের মুক্তিযোদ্ধারা তাঁর সাথে যোগাযোগ রাখতো এবং তিনি তাদের সর্বোতভাবে সহায়তা প্রদান করতেন। এর জন্য ’৭১ এর মহান মুক্তিযুদ্ধের সময় পাকিস্তানী সেনাবাহিনী দুবার সুরেশ চন্দ্র সেনের বাড়িঘর জ্বালিয়ে পুড়িয়ে ধ্বংস করে দেয়।\nএডভোকেট সুরেশ চন্দ্র সেন আইনজীবী হিসেবেও প্রভূত সুনাম অর্জন করেন। তাঁর সৎ আইনী পেশা এখনো সবার জন্য নীতিমূলক ধারা হিসেবে পরবর্তী প্রজন্মের জন্য আলোকবর্তিকা হয়ে আছে। তিনি অর্থের চাইতে মানবিক সহমর্মিতায় চিরদিন মানবসেবা করে গেছেন। যেটা এখনো কিংবদন্তী হয়ে মানুষের মুখে মুখে এবং হৃদয়ে বেঁচে আছে। সুরেশ চন্দ্র সেন তাঁর সারাজীবনের রাজনীতিতে কোনদিন আপোষ করেননি। নীতি আদর্শকে সামনে রেখে তিনি সবসময় রাজনীতি করতেন। সামাজিক সাংস্কৃতিক এবং পেশাগত জীবনে তিনি অতুলনীয় সততা এবং সাহস দেখিয়ে দেশবাসীর ভালোবাসা অর্জন করেন।\nকক্সবাজারসহ দেশের বিভিন্ন স্থানে নানান কৃতি-প্রতিষ্ঠান গড়ে তুলতে তাঁর গুরুত্বপূর্ণ ভূমিকা ছিল দেখার মতো। রাজনীতির বাইরে দেশের শিক্ষা, সামাজিক, সাংস্কৃতিক কর্মকা-ে তিনি জড়িত থেকে প্রগতিশীল চিন্তার আলোর ধারাকে সবার মধ্যে ছড়িয়েছেন। যেটা এখনো সবার মধ্যে অনুপ্রেরণা হিসেবে কাজ করে যাচ্ছে।\nদেশবন্ধু চিত্তরঞ্জন দাশ, নেতাজী সুভাষ চন্দ্র বসু, শেরে বাংলা এ. কে. ফজলুল হক, পশ্চিমবঙ্গের তৎকালীন মুখ্য মন্ত্রী ডাঃ বিধান চন্দ্র রায়, কমরেড মোজাফফর আহমদ, মজলুম জননেতা মৌলানা ভাসানী, বঙ্গবন্ধু শেখ মুজিবুর রহমান, কমরেড মণি সিংহ, তাজউদ্দিন আহমদ, কমরেড জ্যোতিবসু, অধ্যাপক মোজাফফর আহমদ, মৌলানা আবদুর রশিদ তর্কবাগীশসহ দেশে-বিদেশে কৃতি রাজনীতিবিদদের সাথে তাঁর ঘনিষ্ট সম্পর্ক ছিল। বাংলাদেশের বিভিন্ন অঙ্গনের কৃতি মানুষেরা সুরেশ চন্দ্র সেনকে ভালোবাসতো এবং কক্সবাজারের দলমত নির্বিশেষে সর্বস্তরের মানুষ তাঁকে আন্তরিকভাবে শ্রদ্ধা করতো।\nতাঁর সুযোগ্য স্ত্রী অর্চনা সেন ৩ ফেব্রুয়ারি ২০০৮ পরলোক গমন করেন। দুই পুত্র কক্সবাজার পৌরসভার সাবেক কমিশনার সত্যজিত সেন, সাংবাদিক গবেষক বিশ্বজিত সেন, দুই কন্যা শিক্ষিকা দেবী সেন ও গোপা সেন পরিবার পরিজন নিয়ে কক্সবাজারের স্থায়ীভাবে বসবাস করছে। ’৮১ সালের ১মে থেকে সকল মানুষের ভালোবাসা নিয়ে কক্সবাজারের মাটিতে অগ্নিযুগের বিপ্লবী পুরুষ সুরেশ চন্দ্র সেন স্বগৌরবে শুয়ে আছেন।\nটেকনাফ মেরিন ড্রাইভ সড়কে ৬০ হাজার ইয়াবা ও মোটর সাইকেলসহ আটক-১\nPublished: মে ৪, ২০১৮৬:২০ অপরাহ্ণ\nPublished: অক্টোবর ৬, ২০১৭১:০২ পূর্বাহ্ণ


৬ বছর ধরে প্রেম! এবার চুপিচুপি মুসলিম প্রেমিককে বিয়ে করলেন বলিউড গায়িকা শাল্মলী খোলগড়ে, গাঁটছড়া বাঁধলেন গায়িকা শালমলি খোলগড়ে, ফটো ভাইরাল হলো সোশ্যাল মিডিয়ায় - The Bengal Story\n৬ বছর ধরে প্রেম! এবার চুপিচুপি মুসলিম প্রেমিককে বিয়ে করলেন বলিউড গায়িকা শাল্মলী খোলগড়ে, গাঁটছড়া বাঁধলেন গায়িকা শালমলি খোলগড়ে, ফটো ভাইরাল হলো সোশ্যাল মিডিয়ায়\nWritten By নিজস্ব প্রতিনিধি Published On Thursday, December 2nd, 2021, 3:26:13 PM IST\nএই মুহূর্তে বলিউডের প্রথম সারির গায়িকা বললে যাদের নাম উঠে আসে তাদের মধ্যে অন্যতম হলেন শাল্মলী খোলগড়ে। ‘বলম পিচকারি’, ‘দারু দেশি’ থেকে শুরু করে ‘পরেশান’ এর মত গান গেয়ে হাজার হাজার দর্শকের মন জয় করে নিয়েছেন সুন্দরী এই গায়িকা। পাশাপাশি বাংলা, তামিল সহ অন্যান্য ভাষাতেও গান গেয়েছেন তিনি। সোশ্যাল মিডিয়াতেও সমান জনপ্রিয় শাল্মলী। কিন্তু এবার অনুগামীদের থেকে এক প্রকার লুকিয়েই চুপিচুপি মুসলিম বয়ফ্রেণ্ডের সাথে বিয়ে সেরে নিতে দেখা গেল শাল্মলী খোলগড়েকে।\nপ্রসঙ্গত গত ৬ বছর ধরে মুসলিম প্রেমিক ফারহান শেইখের সঙ্গে ঘনিষ্ঠ প্রেমের সম্পর্কে আবদ্ধ ছিলেন দুবার ফিল্মফেয়ার পুরস্কার প্রাপ্ত এই গায়িকা। এদিন অতি স্বল্প সংখ্যক অতিথির উপস্থিতিতে ঘরোয়াভাবে বিয়ের অনুষ্ঠান পালন করতে দেখা গেছে তাকে। তবে কোনো রকম ট্র্যাডিশনাল পোশাকে সাজেননি গায়িকা। বরং তার পরনে ছিল কমলা-বেইজ রঙা শাড়ি, সঙ্গে ব্যাকলেস ব্লাউজ এবং সিলভারের গয়না। পরিবারের সদস্যদের উপস্থিতিতে স্পেশ্যাল ম্যারেজ অ্যাক্টের আওতায় রেজিস্ট্রি করে বিয়ে সেরে ফেলেন বলিউডের এই জনপ্রিয় গায়িকা।\nতবে এদিন তিনি তার বিয়ের ফটো সোশ্যাল মিডিয়ায় পোস্ট করতেই তা মুহূর্তে ভাইরাল হয়েছে। অনুগামীদের অনেকেই অবাক হয়েছেন গায়িকার বিয়ের খবর জানতে পেরে। তবে নেটিজেনরা অবশ্য তাকে বিবাহিত জীবনের শুভেচ্ছা জানাতে ভোলেননি।\nAndheribollywood newsentertainment newsFarhan ShaikhShalmali KholgadeShalmali Kholgades Instagram accountShalmali Kholgades wedding


মন্টেও-চেমসফোর্ড সংক্কার আইন কবে প্রবর্তন করা হয়? – প্রশ্ন উত্তর অয়েব পোর্টাল\nমন্টেও-চেমসফোর্ড সংক্কার আইন কবে প্রবর্তন করা হয়?\nপ্রশ্ন ও উত্তর সমূহ › Category: ইতিহাস › মন্টেও-চেমসফোর্ড সংক্কার আইন কবে প্রবর্তন করা হয়?\nসড়ক ই আজম যার বর্তমান নাম গ্র্যান্ড ট্রাঙ্ক রোড কে নির্মাণ করেন\nনেপোলিয়ন বাস্তবায়িত করেন বিপ্লবের কোন আদর্শকে?\nশিক্ষার প্রধান দুটি উদ্দেশ্য কী কী?\nভারতের জনপ্রিয় লোক কাহিনী কি\nভারতে ‘নিম্নবর্গের ইতিহাসচর্চার জনক কে?


৬১. জুলিয়াস সিজার – পান্ডুলিপি\nনীড় / মনীষীর জীবনী / ৬১. জুলিয়াস সিজার\n৬১. জুলিয়াস সিজার\nAklima Afroge Marina (zoya) অক্টোবর ৮, ২০১৫\tমনীষীর জীবনী মতামত দিন 148 দেখেছে\n[খ্রিঃ পূঃ ১০০-৪৪]\nকপালের লিখনই তাই। প্রথম, সিজার প্রথমই হবে। রোমে যদি দ্বিতীয় হতে হয় তবে সিজার বরং গ্রামে যাবে- যেখানে সে প্রথম হয়ে থাকবে। তবুও প্রথমই হতে হবে তাকে। সেটাই তার ভাগ্যলিপি। সিজারের ভাগ্যই ঠিক করে রেখেছিল, গ্রাম নয়, রোমেই প্রথম হবে সিজার। সে নেবে ‘ পিতৃভূমির পিতা’ এই গর্বিত উপাধি। এসবই যেন ছিল পূর্বনিদিষ্ট। সিজার যদি আরও একটু কম উচ্চাঙ্ক্ষী হতো, তাহলে ইউরোপের ইতিহাস, তার সভ্যতার ধারা হয়তো বইতো অন্য খাতে।\nসিজার এমন এক ব্যক্তি, যার দাবি ঈশ্বরের সংঙ্গে আত্মীয়তার সূত্রে বদ্ধ তিনি। আর সিজার যখন ক্ষমতার মধ্যগগনে, তখন তার ঘোষণা, আত্মীয় নয়, তিনিই স্বয়ং ঈশ্বর। সিজার হল সেই ব্যক্তি যিনি রোমান সাম্রাজ্যের সীমানাকে উত্তর ও পশ্চিমে বিস্তৃত করেছেন, মানব ইতিহাসে এমন এক চিহ্ন রেখে গেছেন যা মুছবে না কোন সময়ই। একদিন যে পথে সিজারের বাহিনী রোম থেকে বেরিয়েছিল বিশ্বজয়ে, একদিন পৌত্তলিক প্রতিভা সাম্রাজ্যের যে ভিত্তি গড়ে দিয়েছিল-তারই ওপর গড়ে উঠেছিল খ্রিস্ট্রীয় ইউরোপের বিরাট পরিকাঠামো। সিজারের সেই পথ ধরেই কয়েক শতাব্দী পরে খ্রিস্ট্রীয় মিশনারিরা বেরিয়েছিল খ্রিস্ট ধর্মের অনুশাসনে পৃথিবী জয়ে।\n১০২ খ্রিঃ পূর্বাব্দে সেই মাসে- যে মাসটার নাম তাঁরই প্রতি সম্মান জানাতে চিহ্নিত হয়েছিল জুলাই নামে, সেই ১০২ খ্রিস্ট পূর্বাব্দের জুলাইয়ে তাঁর জন্মের কয়েক প্রজন্ম আগেও একটা সংগ্রাম শুরু হয়েছিল। কিন্তু তা গতি ছিল এলোমেলো। কখনও এদিকে। কখনও ওদিকে। ভূমধ্য সাগরের তীরে সভ্যতার কেন্দ্র হবার জন্য ছিল সে সংগ্রাম। গ্রীকরা তাদের যুদ্ধ জয়ের মধ্য দিয়ে দর্শন, সাহিত্য এবং শিল্পে বিস্ময়কর অগ্রগতির মধ্য দিয়ে মানব ইতিহাসে রেখে গেছে তাদের সদম্ভ উপস্থিতির চিহ্ন একার্থে জিয়রা উন্নীত হয়েছিল বণিক জাতি হিসেবে- শাসিত হয়েছিল বণিক ও ধনীদের দ্বারা আর সব সময় অন্তরে পুষে রেখেছিল ক্ষমতা দখলের বাসনা। আর সেই সময়ই গর্ভলক্ষণহীন ইতালির মাটিতে নয়া উপনিবেশ গড়ছিল যারা তারা গ্রীক পর্যটক এবং বণিকদের কাছে থেকে দ্রুত শিখে নিচ্ছিল অনেক কিছু এবং ক্রমেই ধনী প্রতিবেশীদের ভয়ের কারণ হয়ে উঠছিল।\nসে সময় রোমকে কেন্দ্র করে বলিয়ান হয়ে উঠলি যে রোমিওরা, তাদের সঙ্গে কাথেজিওদের শুরু হয়ে গিয়েছিল ক্ষমতা দখল ও শ্রেষ্ঠত্বের এক তীব্র লড়াই । সে লড়াই ছিল অস্তিত্ব রক্ষারও লড়াই। কার্থেজিওদের শাসন বিস্তৃত ছিল স্পেন এবং গলের দক্ষিণ উপকূল ভাগ ধরে। রোমানরা তাদের দেখতে রীতিমত ভয়ের চোখে। কার্থেজিও নেতা হানিবলের সঙ্গে লড়াইয়ে তরা বিপর্যস্তও হয়। তাদের পরাজিত করেই হানিবলের বাহিনী অতিক্রম করে আল্পস পর্বতমালাও, বিধ্বস্ত করে ইতালিকে। এই ব্যর্থতা, এই বিপর্যয় সত্ত্বেও রোমানরা কিন্তু জাতি হিসেবে নিশ্চিহ্ন হয়ে হয়ে যায়নি। সে সময় রোম যে আশ্চর্য অনুষ্ঠানের কৌশল নিয়েছিল তারই কাছে হেরে যেটুকু জয় করেছিল সেটুকুই খুইয়ে বসে হানিবল। পরিণতিতে পূর্ণ প্রতিশোধই নেয় রোম। শুধু অধিকার নয়, কার্থেজের সাধারণ মানুষের নৈতিক বল ছিল খুবই কম। তারা ছিল মুনাফা তৈরির যন্ত্রের একটি অংশ মাত্র। গ্রীসের শাসকরা অধীনস্থ রাজ্যগুলিকে হেয় করে রেখে করেছিল বিরাট ভুল। কিন্তু রোম যেমন অন্যর কাছ থেকে চিন্তাধারা গ্রহণের ব্যাপারে অকৃপণ ছিল তেমনি গ্রীক দেবতাদের মেনে নিয়েও তারা সেই দেবতাদের দেয় নতুন নতুন নাম। সেই সঙ্গে এই ভূমির অভিবাসনকারী অথবা তার অধিকৃত অঞ্চলের লোকজনের সঙ্গে ও সে এমন ব্যবহার করত যাতে তারা স্বেচ্ছায় এর সঙ্গে একাত্ম হয়ে যেত।\nরোম বরাবরই শিক্ষা নিত ইতিহাস থেকে। সে জানত, একটি বিজয়ী শক্তি যখন জোর করে বিজিতের ওপর সবকিছু চাপিয়ে দেয়, তখন সঙ্কটের সময় একটা বড় ফাটল দেখা দিতে বাধ্য। অন্যের নীতি অনুসরণের মধ্যে দিয়ে রোম খুঁজে পেত তার শক্তি। ঔপনিবেশিকদের চাতুর্যে, নাগরিকত্ব দানের মধ্য দিয়ে,সরকারের সুনির্দিষ্ট কর্মসূচি রূপায়ণের মধ্য দিয়ে রোম তার প্রতিপক্ষের সামনে খাড়া করে শক্ত প্রতিরোধের প্রাচীর।\nজুলিয়াস সিজারের জীবন ও কর্মধারা আলোচনার সময় ইতিহাসের ঐ প্রেক্ষাপটটি মনে রাখা দরকার। এই প্রেক্ষাপট জানা নাথাকলে, জুলিয়াস সিজার কিভাবে তার সমকালের বহু গুণাবলী এবং দোষ ত্রুটি ও অন্যায়ের বিরল নজির হয়ে উঠেছিলেন তা ঠিক বোঝা যাবে না।\nরোমের যে সম্ভ্রান্ত পরিবারে সিজারের জন্ম, সেই পরিবারটি নিজেদের মনে করত স্বর্গের দেবতা ভেনাস এবং ইলিয়াসের উত্তরপুরুষ হিসেবে। এই দেবতার সঙ্গে সংযোগের এই ধারণাটাই স্ফীত করেছিল সিজারের গর্বকে এবং হয়তো এই গর্বই পরবর্তীকালে তাকে ভাবতে শিখেছিল, তার সমস্ত শক্তি সত্যই অতিমানবিক।\nযুবক জুলিয়াসে যুক্ত হয়েছিলেন তার মহার জেনারেল ম্যারিয়াসের দলে। এই দল যখন ক্ষমতা দখল করে তখন পুরস্কার হিসেবেই রোমানদের প্রধার দেবতা জুপিটারের অর্চক পদে নিযুক্ত হন জুলিয়াস। কিন্তু এই সাফল্য ছিল ক্ষণস্থায়ী। এর কিছুদিন পরেই সপ্তমবারের জন্য কনশান পদে নির্বাচিত ম্যারিয়াসের জীবনাবসান হয়। আর প্রায় সঙ্গে সঙ্গেই পদ এবং সম্পত্তি দুই হারিয়ে রোম ছাড়তে হয় ম্যারিয়াসের অনুগামীদের।\nবিরোধী দল নেতা সুল্লা বিজয়ীর বেশে ফিরে আসেন রোমে। সুল্লা সিজারকে ক্ষমা করতে রাজি ছিলেন একটি মাত্র শর্তে। সে শর্ত, ঘণিত গণতান্ত্রিক দলের সঙ্গে যুক্ত তার যুবতী স্ত্রীকে পরিত্যাগ করতে হবে। সিজার রাজি হলেন না। এই রাজি না হওয়ার জন্য সিজারকে বরণ করতে হয় ভয়ানক বিপদকে। রোম আর তার পক্ষে তখন নিরাপদ জায়গা নয়। সিজার তাই তার সৈন্য বাহিনী নিয়ে ঘুরতে থাকেন পূর্বদিকে। এই সময়েই যুদ্ধ সম্পর্কে প্রথম শিক্ষাটি নেন তিনি, সেই শিক্ষাই পরবর্তীকালে তাঁকে বিরাট ভূমিকা নিতে সাহায্য করেছিল। রাজনীতির দাক্ষিণ্য আবার যখন তাঁর ওপর বর্ধিত হল, তখন তিনি রোম ফিরে এলেন আইন শিক্ষার জন্য। সেটাই হল তাঁর নায়ক হবার সোপান।\nরোডমে বিখ্যাত অ্যাপেলেনিয়াস মোলোনের কাছে বাগ্মীতা শিখতে গিয়ে সিজার কিছু অসৎস আমোদ প্রমোদের প্রতি আকৃষ্ট হলেন। সেনাজীবনের নানা অসুবিধা আর শিক্ষণজীবনের নিষ্ঠার বাইরে এই জীবন বেশি করে টানতে থাকল সিজারকে। নাগরিক জীবনের বিনোদনের অন্যতম মাধ্যম জুয়ায় কেটে যেত তাঁর দিনের অনেকটা সময়। ধারের পর ধারে তিনি যেন আকণ্ঠ ডুবে যেতে থাকলেন। শোনা যায় এক সময় তার ঋণের পরিমাণ দাড়ায় দুলক্ষ পাউন্ড। এই সময়ই স্পেনের গভর্নর পদে নিয়োগ করা হয় সিজারকে। কিন্তু তাঁর মহাজনেরা তাঁর স্পেনে খুশি যাও। এই সময় সিজারের ত্রাতা হিসেবে দেখা দিলেন রোমের বিখ্যাত ধনী ক্র্যাসাস। সিজারের হয়ে তিনি সব ঋণ মিটিয়ে দিলেন। কথা রইল, সিজার যখন আবার আর্থিক দিকে সচ্ছল হবে এবং সামরিক অভিযানের মাধ্যমে নিজের সুনামকে বাড়াবেন সেই সময় মিটিয়ে দেবেন ক্র্যাসাসের সব টাকা।\nঅসাধারণ দক্ষতায় সিজার এবার ধনী ক্র্যাসাসের সঙ্গে বরি পম্পের বিরোধ মিটিয়ে আবার তাদের বন্ধু করে তললেন। এই পম্পের সামরিক দক্ষতা তাঁকে রোমের সবচেয়ে শক্তিশালী ব্যক্তি করে তুলেছিল। ৬০ খ্রিস্টপূর্বাব্দে, এই তিনজন মিলে যে শাসক চক্র গড়ে তুললেন তাই হল রোমের প্রথম ত্রয়ীশাসক চক্র। সিজার কন্সাশ হলেও সামরিক বিভাগের পরিবর্তে পেলেন সড়ক ও বনাঞ্চল রক্ষার দায়িত্ব।\nসিজার এবার এশিয়া মাইনরের দিকে যান। সেখানে তিনি পম্পের এক পুরনো সহযোগীকে পরাজিত করেন। এই যুদ্ধে জয়ের ফলে সিজার নিজের অবস্থা আরও জোরদার করেন। এই অভিযানের সময় সিজার উচ্চারণ করেন সেই বিখ্যাত উক্তি-ভিনি, ভিসি, ভিসি-এলাম, দেখলাম, জয় করলাম।\nইতালিতে ফেরার প্রায় সঙ্গে সঙ্গেই আবার সিজারকে বেরতে হল বিদ্রোহ দমনে। এবার তিনি ভূমধ্যসাগর পার হয়ে আফ্রিকা অভিযানে গেলেন।\nশেষ পর্যন্ত তিনি ইতালিতে ফিরে এলেন। এলেন গ্রামে প্রথম হতে নয়। রোমে প্রথম হতে। তিনি প্রথমে দশ বছরের জন্য, পরে আমৃত্যু নিজেকে একনায়ক হিসাবে ঘোষণা করলেন। স্বল্পকাল ক্ষমতায় থারার সূত্রেই সিজার সুবিচারক হিসাবে প্রতিষ্ঠা পেলেন এবং তাঁর এই আত্মশ্লাষাই ডেকে আনল তাঁর মৃত্যুকে। তবুও ওই সময়েই আল্পসের গুলি পেল বন্ধুত্ব, ক্যালেন্ডার সংস্কার হল, স্বাধীন মানুষ পেল আরও স্বাধীনতার সুনিশ্চিত আশ্বাস, এবং জনস্বার্থে হাত দেওয়া হল বড় বড় কাজে।\nসেনেট হাউসে পম্পের মূর্তির পাদদেশে ঘন ঘন অশনি সম্পাতে আলোকিত ঝড়ো হওয়ার মধ্যে ঘাতকের ছুরিকাঘাতে নিভে যায় তাঁ জীবনদীপ। বলা হয় যারা তাঁকে খুন করে তাঁর মধ্যে শত্রুর চেয়ে তাঁর মিত্রই ছিলবেশি। আমরা জানি তাঁর শেষ কথাটি ছিল হায় ক্রুটাস, তুমিও!\nসিজার সেই মৃত্যুর মুখে দেখেছিলেন তার ঘনিষ্ঠজনরাই তাঁকে নিঃসঙ্গ করেন। বুঝলেন তাঁর সাফল্যই পরাজিত করল তাঁকে। সিজারই রোমের দৃষ্টিকে ভূমধ্যসাগরীয় অঞ্চল থেকে উত্তর ইউরোপের দিকে প্রসারিত করেন। বিচ্ছিন্ন জাতিগুলিকে তিনিই পারদর্শিতার চিহ্ন রেখে গেছেন তাঁর যুদ্ধ বিবরণীতে আর গড়ে দিয়ে গেছেন তার ভাগ্নে অগস্টাসের জন্য সাম্রাজ্য গড়ার রাস্তা। সিজার চরিত্রকে অল্প কয়েকটি কথার মধ্যে তুলে ধরেছেন লর্ড টুহউসমুরি এইভাবে-\n“এই পৃথিবীর গুরুভার কাঁধে নিয়েও তিনি লঘুপদে চলার ক্ষমতা হারাননি। যুদ্ধ কিংবা প্রশাসন কখনই তাঁকে করে তোলেনি এক সঙ্কীর্ণ বিশেষজ্ঞ। তাঁর সংস্কৃতি তাঁর সমকালের যে কোর মানুষের চেয়ে ছিল বিস্তৃত।তিনি ভালবাসতেন শিল্প এবং কবিতা, সঙ্গীত এবং দর্শনকে। জীবনের কঠিনতম মুহূর্তেও তিনি এরই মধ্যে নিমগ্ন হতেন। তাঁর মধ্যে ছিল এক সক্রিয় মানুষের বাস্তবতাবোধ, শিল্পের অনুভূতি, সৃজনশীল স্বপ্নাল ব্যক্তির কল্পনাপ্রবণতা। এতগুলি গুণের সমাহার, আমি মনে করি, আর কোথাও ঘটেনি।”\nপূর্ববর্তী ৬০.জোহান্স গুটেনবার্গ\nপরবর্তী ৬২.গুলিয়েলমো মার্কোনি


কাল জোহা দিবস, ৫০ বছরেও মেলেনি স্বীকৃতি\nশাহিনুর খালিদ : রাইজিংবিডি ডট কম\nপ্রকাশ: ২০২০-০২-১৭ ৯:৫২:২১ পিএম || আপডেট: ২০২০-০২-১৭ ৯:৫২:২১ পিএম\nরাজশাহী বিশ্ববিদ্যালয়ের (রাবি) ইতিহাসে একটি স্মরণীয় দিন ১৮ ফেব্রুয়ারি। ১৯৬৯ সালের এই দিনে শিক্ষার্থীদের বাঁচাতে বিশ্ববিদ্যালয়ের তৎকালীন প্রক্টর ও রসায়ন বিভাগের শিক্ষক ড. শামসুজ্জোহা শহীদ হয়েছিলেন।\nরাবিতে এই দিনটি জোহা দিবস হিসেবে পালন করা হলেও পঞ্চাশ বছরেও জাতীয়ভাবে স্বীকৃতি মেলেনি এই আত্মত্যাগের।\n’৬৯ এর গণঅভ্যুত্থানের অগ্রনায়কের ভূমিকা পালন করেছিলেন ড. শামসুজ্জোহা। এই বিশ্ববিদ্যালয় থেকেই শুরু হয়েছিল পাক-হানাদার বাহিনী হটাও আন্দোলন। সেদিন নিজের জীবনের বিনিময়ে বাঁচিয়ে ছিলেন হাজারো শিক্ষার্থীর জীবন। তিনিই পাক-হানাদারদের হাতে নিহত প্রথম বাংলাদেশি বুদ্ধিজীবী।\nইতিহাস থেকে জানা যায়, গণঅভ্যুত্থানের সময় রাজশাহী বিশ্ববিদ্যালয়ের শিক্ষার্থীরাও আন্দোলন গড়ে তোলেন। বিশ্ববিদ্যালয় শিক্ষার্থীদের আন্দোলন কর্মসূচির ঘোষণায় পাক-বাহিনী পূর্ব-পাকিস্তানে ১৪৪ ধারা জারি করে। ১৮ ফেব্রুয়ারি সকালে শিক্ষার্থীরা এ ধারা উপেক্ষা করে প্রধান ফটকের সামনের মহাসড়কে বিক্ষোভ মিছিল করে। এ সংবাদে তৎকালিন প্রক্টর ড. জোহা প্রধান ফটকে ছুটে যান।\nপ্রক্টর হিসেবে তিনি ছাত্রদের শান্ত করার ও ক্যাম্পাসে ফিরিয়ে আনার চেষ্টা করেন। ছাত্ররা পিছু হটতে না চাইলে পাক বাহিনীর ক্যাপ্টেন হাদী ছাত্রদের গুলি করার নির্দেশ দেন। তখন জোহা পাক বাহিনীর উদ্দেশে বলেন, ‘কোনো ছাত্রের গায়ে গুলি লাগার আগে আমার গায়ে যেন গুলি লাগে’। ড. জোহা ‘ডোন্ট ফায়ার! ডোন্ট ফায়ার!’ বলে চিৎকার করতে থাকেন। তিনি ছাত্রদের ক্যাম্পাসে ফিরিয়ে আনার আশ্বাস দেন। কিন্তু প্রক্টরের আশ্বাসে কর্ণপাত না করে বেলা ১১টার দিকে ক্যাপ্টেন হাদী তার পিস্তল বের করে ড. জোহাকে লক্ষ্য করে গুলি করেন। হাসপাতালে নেয়ার পথে ড. জোহা মৃত্যুর কোলে ঢলে পড়েন।\nএরপর থেকে এই দিনটিকে ড. জোহা দিবস হিসেবে পালন করে আসছে রাজশাহী বিশ্ববিদ্যালয় কর্তৃপক্ষ। বিশ্ববিদ্যালয় প্রশাসন দিবসটি পালনের জন্য নানা কর্মসূচি গ্রহণ করে থাকে। দীর্ঘ পাঁচ দশকের বিভিন্ন সময় নানা কর্মসূচি, মানববন্ধন করে দিবসটিকে জাতীয় দিবস হিসেবে ঘোষণার জন্য দাবি জানিয়ে আসছে শিক্ষক-শিক্ষার্থীরা। কিন্তু আজও পর্যন্ত মেলেনি জাতীয় দিবসের স্বীকৃতি।\nএ বিষয়ে বিশ্ববিদ্যালয়ের উপ-উপাচার্য আনন্দ কুমার সাহা বলেন, ‘ড. শামসুজ্জোহা রাজশাহী বিশ্ববিদ্যালয়ের সকল শিক্ষক-শিক্ষার্থীসহ দেশের প্রত্যেকটি মানুষের নিকট একটি অনুপ্রেরণার নাম। ১৯৬৯-এ জোহার আত্মত্যাগ গণ-আন্দোলনকে করেছেন বেগবান। যা পরবর্তীতে ১৯৭১-এর স্বাধীনতা আনতে সহযোগিতা করেছিল। আজকের শিশুরা বেড়ে উঠছে স্বাধীন দেশের হাওয়া আর জলে, এই শিশু কোনো দিন জানতেও পারবে না কেমন উত্তাল ছিল ১৯৬৯ সালের গণ-আন্দোলন। জোহা দিবসকে জাতীয় শিক্ষক দিবস হিসেবে ঘোষণা করলে এই ইতিহাসটি বছরের পর বছর নতুন প্রজন্ম জানতে পারবে।’\nড. জোহার স্মৃতিকে চির অম্লান করে রাখার জন্য বিশ্ববিদ্যালয় মেইন গেটে ড. জোহার গুলিবিদ্ধ হওয়ার স্থানটিতে নির্মাণ করা হয়েছে জোহা স্মৃতি ফলক এবং মেইন গেইট দিয়ে প্রবেশ করলে সৈয়দ নজরুল ইসলাম প্রশাসন ভবনের সামনে অবস্থিত শহীদ জোহার মাজার। শহীদ শামসুজ্জোহা হলের সামনে নির্মিত হয়েছে শহীদ শামসুজ্জোহা স্মৃতি ভাস্কর্য ‘স্ফুলিঙ্গ’।


গৌরীপুর উপজেলা পরিষদের ভারপ্রাপ্ত চেয়ারম্যান সানাউল হক - Durniti Barta\nYou are at:Home»খেলাধুলা»অন্যান্য»গৌরীপুর উপজেলা পরিষদের ভারপ্রাপ্ত চেয়ারম্যান সানাউল হক\nগৌরীপুর উপজেলা পরিষদের ভারপ্রাপ্ত চেয়ারম্যান সানাউল হক\nBy Office on\t ডিসেম্বর ২০, ২০১৮ অন্যান্য, বৃহত্তর ময়মনসিংহ, ময়মনসিংহ বিভাগ, সারাদেশ\nময়মনসিংহের গৌরীপুর উপজেলা পরিষদের ভারপ্রাপ্ত চেয়ারম্যান হিসেবে দায়িত্ব পেলেন প্যানেল চেয়ারম্যান-১ মো. সানাউল হক। দায়িত্ব পেয়ে তিনি আজ বৃহস্পতিবার (২০ ডিসেম্বর)২০১৮ উপজেলা পরিষদ চেয়ারম্যানের চেয়ারে বসেন।\nপ্রসঙ্গত একাদশ জাতীয় সংসদ নির্বাচনে বিএনপি’র মনোনয়ন পেতে উপজেলা চেয়ারম্যানের পদ থেকে ২৮ নভেম্বর পদত্যাগ করেন আহাম্মদ তায়েবুর রহমান হিরণ। এর পর থেকে পদটি শূন্য হয়। এদিকে মনোনয়ন বঞ্চিত হয়ে দু’কূল হারান হিরণ।\nউপজেলা নির্বাহী অফিসার ফারহানা করিম জানান, পদটি শূন্য হওয়ায় উপজেলা পরিষদের প্যানেল চেয়ারম্যান-১ মো. সানাউল হক ভারপ্রাপ্ত চেয়ারম্যান হিসেবে দায়িত্ব পালন করতে পারবেন। তবে স্থানীয় সরকার মন্ত্রণালয় থেকে এ বিষয়ে পত্র না আসা পর্যন্ত তিনি কোন আর্থিক বিষয়ে দায়িত্ব পালন করতে পারবেন না। তিনি আরো জানান, উপজেলা পরিষদের প্যানেল চেয়ারম্যান-১ নির্ধারন নিয়ে ২০১৪ সনে হাই কোর্টে একটি রিট করা হয়েছিল। এ রিটটি খারিজ হওয়ায় এবং রিটের বিরুদ্ধে কেউ আপিল না করায় প্যানেল চেয়ারম্যান-১ নির্বাচিত হন সানাউল হক।


মৃত মেয়েটিকে তিনবার ধর্ষণ না করলেও চলতো! - News Portal 24\n‘ঢাকার কলাবাগান থানা এলাকায় ইংরেজি মাধ্যমের এ লেভেলের ছাত্রী’ ‘আনুশকা নুর আমিনকে’ নিয়ে আলোচনা-পর্যালোচনা এখন তুঙ্গে। বাংলাদেশের মানুষ সব সময় কিছু একটা নিয়ে ব্যস্ত থাকতে ভালোবাসেন। আপাতত সেই ব্যস্ততার কেন্দ্রবিন্দু হয়ে উঠেছে আনুশকা নূর আমিনের মৃত্যুর ঘটনা। পুলিশ, ডাক্তার, আদালত থেকে শুরু করে সাধারণ মানুষও এই মহাযজ্ঞে আনন্দের সাথে যোগদান করছেন। রাষ্ট্রের ছোট কর্তা, বড় কর্তা, মাঝারি কর্তা সবাই মতামত দিচ্ছেন। প্রজারাও বাদ যাচ্ছেন না।\n‘আনুশকা’র সাথে তার বন্ধু দিহানের কী সম্পর্ক ছিল তা কিছুটা অনুমান করা যায়। বাংলাদেশে ধর্ষণের একটি সংজ্ঞা দেয়া আছে। মেডিকেল সাইন্সে Forensic Medicine সাবজেক্ট যখন আমাদের পড়ানো হতো তখন থেকেই আমরা সেই সংজ্ঞা ঠোঁটস্থ করেছি, আত্মস্থ করেছি।\nমৃত মেয়েটিকে তৃতীয়বার ধর্ষণের মহান কাজটি সম্পাদন করেছে আমাদের কিছু মিডিয়া! মানুষকে বিনোদন দেবার জন্য কিছু কিছু মিডিয়া মেয়েটিকে নিয়ে অনেক কাহিনী ছাপিয়েছে। পরিবারের পরিচয় প্রকাশ করেছে। মেয়েটির ছবি প্রকাশ করেছে। কোথায় রক্ত পাওয়া গেছে, বিছানার চাদর বা সোফায় শারীরিক সম্পর্কের আলামত পাওয়া গেছে- সেই খবরও কোন কোন মিডিয়া প্রকাশ করেছে। মৃত আনুশকার ধ’র্ষণকার্য আবার সম্পাদিত হয়েছে। আমি য.তদূর জানি যে বাংলাদেশে এই ধরনের একটি আইন রয়েছে যে ধর্ষিতা মেয়ের ছবি বা পরিচয় পত্রিকায় বা মিডিয়ায় প্রকাশ করা যাবে না। কে শুনে কার কথা? শুধু ছবি প্রকাশ করেই ক্ষান্ত হয়নি পত্রিকা বা টিভি চ্যানেলগুলো। পরিবারের চৌদ্দ’গুষ্টির খবর পর্যন্ত প্রকাশ করেছে। কী তামাশার ব্যাপার!\nআনুশকা ধর্ষণ এবং হত্যাকাণ্ডের খবরের মাঝখানে আমাদের এক বড় পদের শাহেনশাহ নতুন একটি প্রশ্ন করেছেন। তিনি আনুশকার মা-বাবাকে প্রশ্ন করেছেন, ছেলেমেয়েরা কোথায় যায় এই খবর যদি না রাখতে পারেন তাহলে তাদের জন্ম দিয়েছেন কেন? খবরটি পড়ে আমার চোখ ছানাবড়া হয়ে গেলো। বাচ্চা জন্ম দেয়ার নতুন এই শর্ত বাংলাদেশ কখন চালু হয়েছে? এই শাহেনশাহ কি সরকারের কর্মকর্তা? জনগণ কি ট্যাক্সের টাকা দিয়ে এই রা.জপুত্রকে তাদের নিরাপত্তা প্রদানের জন্য নিয়োগ দিয়েছে? সম্ভবত ওনার খেয়াল ছিল না। বাংলাদেশ কথা বললে সেই কথার জন্য কোন ট্যাক্স দিতে হয় না এবং পরিণতি ভোগ করতে হয় না। সেজন্যই আমাদের কথাগুলো লাগামহীন হয়ে যাচ্ছে। বিশেষ করে ক্ষমতার আশেপাশে থাকলে আপনার ক্ষমতা অসীম। আপনি যা ইচ্ছা তা বলতেই পারেন। যা ইচ্ছা তা করতে পারেন।\nবাংলাদেশের যে রক্ষ’ণশীল সমাজ ব্যবস্থা রয়েছে সেখানে একটি মেয়ের গ্রুপ স্টাডির কথা বলে ছেলে বন্ধুর বাসায় সময় কাটানোকে অনেকেই মানতে চাইবেন না। বাংলাদেশের ধর্ম-সমাজ-সংস্কৃতি এই ব্যাপারটিকে সমর্থন করবে না। সে কারণে অনেকেই সেই ছেলে মেয়ের অভিভাবকদের উপর হয়তো ক্ষুব্ধ হয়ে আছেন। তাদের সেই রাগের যৌক্তিকতা আছে। তবে কিশোর-কিশোরী তরুণ-তরুণীদের মনের খবর যারা রাখেন তারা নিশ্চয়ই জানেন এই সময়ে তারা প্রচুর অনুকরণ ও অনুসরণ করে। বাংলাদেশের নাটক সিনেমায় এ ধরনের দৃশ্য দেখানো হয়। অনেক ক্ষেত্রেই এই কিশোর-কিশোরীরা সেই নাটক এবং সিনেমার কাহিনী গুলোকে বাস্তবে রূপ দিতে গিয়ে বিপর্যয়ের সম্মুখীন হচ্ছে। এর দায় দায়িত্ব নেবে কে? যারা এই কাজকে নাটক সিনেমায় সমর্থন করছেন তারাই আবার উল্টা বলছেন ধর্ষককে ফাঁসি দেয়া হোক। তাদের কাছে আমার প্রশ্ন, যদি প্রমাণিত হয় (আমার ব্যক্তিগত অভিমত) আইনের সংজ্ঞায় যাকে ধর্ষণ বলে বর্ণনা করা হয়েছে তা আসলে এ ক্ষেত্রে ঘটেনি এবং মেয়েটি নিরেট অ্যাডভেঞ্চারে গিয়ে মারা পড়েছে তাহলে তারা কী করবেন? যদি প্রমাণিত হয় দুজনের সম্মতিতে এ ধরনের কর্ম সম্পাদিত হতে গিয়ে হঠাৎ করে একজনের মৃত্যু হয়েছে তাহলে উনারা কী বলবেন? যারা এই কাজগুলোকে প্রমোট করেছেন তাদের বক্তব্য জানার বড় ইচ্ছে। তখন কাকে ফাঁসি দেবার জন্য উনারা দাবী করবেন?\nযে মেয়েটি মারা গেছে সে তো কারো সন্তান। পরিণত বয়সি সন্তান। মেয়েটিকে কীভাবে মারা গেছে তা নির্ধারণের দায়িত্ব আদালতের ওপর আছে। আদালতের চূড়ান্ত রায় আসার আগে মৃত মেয়েটিকে আর ধ’র্ষণ করবেন না। এই ছেলে এবং মেয়ের পরিবারের অধিকার আছে বেঁচে থাকার। তাদেরকে বাঁচতে দিন। মৃত মেয়েটিকে ধর্ষণের সাথে সাথে তাদের পরিবারকে ধর্ষণ করবেন না। যদি আপনাদের রাগ প্রকাশ করতেই হয় তাহলে যে বা যারা এ ধরনের কাজকে বাংলাদেশের সমাজ ও সংস্কৃতিতে প্রমোট করছেন তাদেরকে জবাবদিহিতার অধীনে নিয়ে আসুন।\nকনসালটেন্ট সাইকিয়াট্রিস্ট এবং প্রা’ক্তন পুলিশ সার্জন (Forensic Medical Examiner), যুক্তরাজ্য।


December 2, 2017 » Leading News Portal : BartaBangla.com\nদৈনিক আর্কাইভ » December 2, 2017\nদুর্গন্ধযুক্ত মোজা সরিয়ে না নেওয়ায় গ্রেপ্তার\nদুর্গন্ধযুক্ত মোজা সরিয়ে না নেওয়ার অভিযোগে এক ব্যক্তিকে গ্রেপ্তার করেছে পুলিশ। ভারতের হিমাচল প্রদেশে এ…\nযেসব স্মার্টফোনের দাম কমেছে\nখন চলছে স্মার্টফোনের যুগ। বর্তমান সময়ে স্মার্টফোন ছাড়া চলাটা আসলেই দুষ্কর। তবে সাধ ও সাধ্যের…\nশেরপুরে বাঙ্গালী নদী থেকে বালু তোলা চলছেই\nবগুড়ার শেরপুরে বথুয়াবাড়ী এলাকায় বাঙ্গালী নদী থেকে বালু তোলা ও বিক্রি করা অব্যাহত রয়েছে। নদীর…\n৫ গ্রামের ১০ হাজার মানুষের ভরসা …\n‘আমার বাবার আমল থেকে আমি ওই বাঁশের সাঁকো দিয়ে পারাপার হয়ে আসছি। বর্তমানে আমার বয়স…\nজোলি ভক্তের কাণ্ড!\nপ্রিয় নায়ক-নায়িকার মতো হতে চান অনেকেই। হলিউড অভিনেত্রী অ্যাঞ্জেলিনা জোলির কথাই ধরুন, গোটা বিশ্বব্যাপী তাঁকে…\nচোখের মণিতে ট্যাটু !\nকরণ কিং, দিল্লির ট্যাটু আর্টিস্ট। বয়স ২৮। ভারতীয় হিসেবে তিনিই প্রথম ট্যাটু আর্টিস্ট যিনি নিজের…\nসেই যুক্তরাষ্ট্র বিশ্বকাপ (১৯৯৪) থেকে শুরু। এরপর কাটা পড়েছে শুধু ফ্রান্স (১৯৯৮) এবং জার্মানি (২০০৬)…


‘নিখোঁজ’ শোনার পর জিডি তাজউদ্দিনের পরিবারের | bangla.bdnews24.com\nPublished: 10 Jul 2016 08:31 PM BdST Updated: 10 Jul 2016 11:50 PM BdST\nলক্ষ্মীপুরের এ টি এম তাজউদ্দিন কাউসার; যার সন্ধানে থানায় জিডি করেছেন তার মা\nগুলশানের জঙ্গি হামলার পর আইন-শৃঙ্খলা বাহিনীর পক্ষ থেকে নিখোঁজ যে ১০ যুবকের তালিকা আসে, তার একজন লক্ষ্মীপুরের এ টি এম তাজউদ্দিন কাউসারের পরিবার থানায় জিডি করেছে।\nলক্ষ্মীপুর সদর থানায় শনিবার রাতে এই সাধারণ ডায়েরি করার পর স্কুলশিক্ষক তাহেরা বেগম দাবি করেছেন, অস্ট্রেলিয়া প্রবাসী ছেলে তাজউদ্দিন যে নিখোঁজ তা তিনি এতদিন জানতেন না। গণমাধ্যমে খবর দেখে তিনি সন্তানের সন্ধান চেয়ে জিডি করেছেন।\nগত ১ জুলাই গুলশানে হামলাকারী যুবকদের কয়েকজন বেশ আগে থেকে পরিবারের কাছে নিখোঁজ থাকার তথ্য প্রকাশ্য হওয়ার পর আরও ১০ যুবকের নিখোঁজ থাকার খবর দেন আইনশৃঙ্খলা বাহিনীর কর্মকর্তারা।\nতাতে লক্ষ্মীপুরের তাজউদ্দিনের (পাসপোর্ট নম্বর- এফ ০৫৮৫৫৬৮) নাম ছিল। ২০০৬ সালে অস্ট্রেলিয়ায় পাড়ি জমানো এই যুবক ২০১৩ সালে সর্বশেষ বাড়ি এসেছিল বলে তার পরিবার জানায়।\nতাহেরা বেগম রোববার বিডিনিউজ টোয়েন্টিফোর ডটকমকে বলেন, ২০১৩ সালে অসুস্থ বাবাকে দেখে চলে যাওয়ার পর ছেলের সঙ্গে যোগাযোগ অনিয়মিত হয়ে পড়ে।\nওই বছরের ১৬ সেপ্টেম্বর তাজউদ্দিনের বাবা রেলের সাবেক কর্মকর্তা আবদুল্লাহ ভূইয়া মারা যান। তখন চেষ্টা করেও এই মৃত্যুর খবর ছেলেকে জানাতে পারেননি তাহেরা।\nতার প্রায় এক বছর পর তাজউদ্দিন অপরিচিত নম্বর থেকে বাড়িতে ফোন করলে বাবার মৃত্যুর খবর জানতে পারেন বলে তার মা জানান।\nতাহেরা বলেন, “দেশে টাকা পাঠানোও সে বন্ধ করে দিয়েছিল। রমজানের কয়েকদিন আগে সে বাড়িতে ফোন দিয়ে আমার সাথে কথা বলে এবং আমার শারিরীক অবস্থার খবর নেয়।”\nএরপর আর কোনো যোগাযোগ না হওয়ার মধ্যে তাজউদ্দিনের নিখোঁজ থাকার তথ্য গণমাধ্যমে দেখে থানায় জিডি করেন বলে জানান তিনি।\nতাজউদ্দিনের বিষয়ে লক্ষ্মীপুরের ভারপ্রাপ্ত পুলিশ সুপার মো. শরিফুল ইসলাম বিডিনিউজ টোয়েন্টিফোর ডটকমকে বলেন, “সে ২০০৬ সালে স্টুডেন্ট ভিসায় অস্ট্রেলিয়ায় যায়।\n“সেখান থেকেই সে নিখোঁজ হয়। এখন সে কোথায় রয়েছে, তা আমাদের জানা নেই। আমরা তার খোঁজ বের করতে চেষ্টা চালাচ্ছি।”\nতাজউদ্দিনের প্রাথমিক বিদ্যালয়ের শিক্ষক মো. শাহ জাহান খোকন বিডিনিউজ টোয়েন্টিফোর ডটকমকে বলেন, তার এই ছাত্র খুব লাজুক ও মেধাবী ছিল।\nগুলশানে হামলায় নিখোঁজ তরুণদেরজড়িত থাকার খবর প্রকাশের পর শোলাকিয়ায় ঈদ জামাতের সময় পুলিশের উপর হামলার পর নিহত এক তরুণও নিখোঁজ ছিলেন বলে খবর বেরিয়ে আসে। এসব তরুণদের পরিবার আঁচ করতে পারেনি যে তাদের সন্তানরা জঙ্গিবাদে ঝুঁকে পড়েছে।\nতাজউদ্দিনের ছোট বেলার বন্ধু মাসুদ বিডিনিউজ টোয়েন্টিফোর ডটকমকে বলেন, “সে (তাজউদ্দিন) যখন দেশে আসত আমার সাথে থাকত। তার মাঝে কখনও কোনো উগ্রবাদী চিন্তা আমি দেখিনি।”\nস্থানীয় দোকানি কবির আহম্মেদ বিডিনিউজ টোয়েন্টিফোর ডটকমকে জানান, ছোট বেলা থেকেই তাজউদ্দিনকে নিয়মিত নামাজ পড়তে দেখতেন তারা। তার ব্যবহারও ছিল মার্জিত।